idhikeeli: ދިވެހީންނަށް ލިބެންއޮތް ހައްގު ފެހި މުސްތަގްބަލް: މުވާސަލާތީ ގުޅުން ނެތުމުން ކިލަބުވެފައި\nދިވެހީންނަށް ލިބެންއޮތް ހައްގު ފެހި މުސްތަގްބަލް: މުވާސަލާތީ ގުޅުން ނެތުމުން ކިލަބުވެފައި\nނޯޓު: މިއީ 29 ނޮވެމްބަރ 2007 ވަނަ ދުވަހު މިނިވަން ނޫހުގައި ޝާއިއުކޮށްފައިވާ މަޒުމޫނެކެވެ. މިމަޒުމޫނު މިބްލޮގުގައި ޝާއިއު މިކުރަނީ މިއީ ރައްޔިތުންގެ ހާއްސަ މަޖިލީހުގެ މެންބަރުންގެ އިހުލާސްތެރިކަމެއް ނެތްކަން ވަރަށް ރަގަޅަށް ހާމަކޮށްދޭ މަޒުމޫނަކަށް ވާތީއެވެ. ހާއްސަ މަޖިލީހުގައި ޑީއާރުޕީއަށް ނިސްބަތްވާ މެންބަރުންނާއި އެމްޑީޕީއަށް ނިސްބަތްވާ މެންބަރުންގެ ތެރޭގައި ވެސް ގިނައީ އަމިއްލަ އެދުމުން ފޯވެފައި ތިބި މީހުންނެވެ. މިފަހަރު ގެންނަ ގާނޫނު އަސާސީ ކުރީގެ ގާނޫނު އަސާސީއަށް ވުރެ ރަގަޅު ވެފައި ރައްޔިތުންގެ ހައްގުތައް ކޮންމެވެސް މިންވަރަކަށް ރައްކާތެރިކޮށްދޭނެއެވެ. ނަމަވެސް 21 ވަނަ ގަރުނުގައި ދިވެހިން ކުރިޔަށް ދިއުމަށް ބޭނުންވާ ކިތަންމެ ކަމެއް އެގާނޫނު އަސާސީ އިން މަދުވާނެއެވެ. ވީމާ ފުރިހަމަ މިނިވަން ކަމާއި ހައްގުތައް ހޯދުމަށް ދިވެހިން ކުރާ މަސައްކަތް ގާނޫނު އަސާސީ ނިމުމާއި ހަމައަކުން ނުނިމޭނެއެވެ. އެމަސައްކަތް ދިވެހި ޒުވާނުން ކުރިޔަށް ގެންދަން ޖެހޭނެއެވެ. އަދި ރައްޔިތުންނަށް ހިޔާނާތްތެރިވީ ހާއްސަ މަޖިލީހުގެ މެންބަރުންތަކަށް ސިޔާސީ މަގާމުތަކަށް ދެން ޖާގަ ނުދިނުމަކީ ވެސް ދިވެހި ޒުވާނުން ސަމާލުވެ ކުރަން ޖެހޭނެ ކަމެކެވެ.\nލިޔުނީ: އަހުމަދު އަލީ ނަސީރު، 25 ނޮވެމްބަރ2007\nމިހިސާބުން، މައުމޫނު އަބްދުލްގައްޔޫމް ހަދުމަފުޅުން ކައްސަވާލައްވާށެވެ. އޭނާ، އެއީ އިހަށްދުވަހެވެ.\nއެހެންނޫނަސް އޭނާ އެއީ، އަޅުގަޑުމެންގެ މުސްތަގްބަލުގައި ހަރަކާތްތެރިވާނެ އިސް މީހެއްވެސް ނޫން ދޮގެއްތޯއެވެ؟ އޭނާގެ ސިޔާސީ އުމުރު ހަމަވީއެވެ. މިހާރު މިވަނީ ވަގުތު ބަދަލުވެފައެވެ. ޒަމާން މިވަނީ އެހެން ދަރަޖައަކަށް ނަގުލުވެފައެވެ. މަންޒަރު ކެހި އެހެން ހިސާބަކަށް އާދެވިފައެވެ.\nގާނުނު އަސާސީއެއް ލިޔާން ޖެހިފައޭ މިއޮތީ ކިޔާ، 113 މެމްބަރުން އަޑުއަރުވަމުން ދާތާވެސް މިހާރު އެތަކެއް އަހަރުވީއެވެ. އެތަކެއް މިލިއަން ރުފިޔާވެސް މި މެމްބަރުންނަށް ބަޖެޓުންދީ ހުސްވެއްޖެއެވެ. ހިސާބުތައް އަމިއްލަޔަށް ހައްދަވާށެވެ.\nތ އަތޮޅުގެ އިއްޒަތްތެރި މެމްބަރު އަދި އެމްޑީޕީގެ ޕާލަމެންޓަރީ ލީޑަރ، ހަސަން އަފީފުގެ އެސްޓިމޭޓް ކަމުގައި އޭނާ މެދުވެރިކުރައްވާ ރައްޔިތުންނަށް ދެއްވި މުއްދަތަކީ،3މަސްދުވަހެވެ. މި ދެންނެވި ބަސްދީގަތުމަށްފަހު އެތަކެއްމަސް މިވޭތުވެ ދިޔައީއެވެ. ކުލަތައް ގުޅުވައިގެން ޓައީ، ގަމީސް އަދި ފަޓުލޫނާއި އިސްޓާކީން ގެ ބޭރުން އޮފު ކުރި ބޫޓަށް އެރިވަޑައިގެން އެތިއްބެވި ޚާއްސަ މަޖިލީހުގެ އިއްޒަތްތެރީންގެ ތެރޭގައި، މިކަން ދެނެވަޑައިގެން ނުވަތަ ގަބޫލުފުޅު ކުރެއްވި ކިތައް މެމްބަރުން އެބަ ތިއްބެވިތޯއެވެ؟ ގާނޫނު އަސާސީ އިސްލާހުކުރުމޭ ކިޔައިގެން ބައިގަޑަކަށް ބަޑު މުސާރަޔާ ކޮއްތު ލިބި ފަލަވުންނޫން އެހެންކަމެއް އަދި ނުވެއޭ ބުނެ ޝަކުވާކުރާ މީހުން މަދެއްނޫނެވެ. އެއީ ނުހައްގުން މަޖިލީސް މެމްބަރުންނާ ދިމާކުރުންތޯއެވެ؟\nއާންމުންގެ ތެރޭގައި އިއްޒަތްތެރި މެމްބަރުންނަށް އޮންނަ އިތުބާރަށް ލޮޅުން އެރުމަކީ މިފަދަ މުހިންމު މަސައްކަތެއްގެ މޭވާ ހިތިވާނެ އެއްސަބަބެވެ. ގާނޫނު އަސާސީ އިސްލާހުކުރުމުގައި އެ ކުރައްވަމުން ގެންދަވާ ބުރަ މަސައްކަތުގެ ބުރަކަން ރައްޔިތުންނަށް އެންމެ ރަގަޅަށް އޮޅުން ފިލާނީ، އާންމު ރައްޔިތުންނަށް ލިބޭ މައުލޫމާތު ތާޒާކަންމަތީ ފުރިހަމަޔަށް ލިބޭނަމައެވެ. ތޯތޯވާހަކަތައް މަދުވެގެންނެވެ. ރާއްޖޭގައި، މިހިދުގައިނަމަ، ސަރުކާރުން ހިންގާ ރޭޑިއޯ އަދި ޓީވީ ގެ ވާޖިބަކީ މި މުހިންމު ރޯލު އަދާކުރުން ނޫންތޯއެވެ؟ މިކަމެއް ނުވެއެވެ. އިންފޮމޭޝަން މިނިސްޓަރ ނަޝީދު ވިދާޅުވާ ގޮތުގައިނަމަ، ޓީވީއެމްގެ މުވައްޒަފުންނާއި އަޑުގެ މުވައްޒަފުން އެއްބަޔަކު އަނެއް ބަޔަކާ ވާހަކައެއް ނުދައްކައެވެ. މުވާސަލާތުގެ ދަރުބާރު އޮތްގޮތަކީ މިއީކަމުން، އިއްޒަތްތެރި މެމްބަރުން ކުރައްވާ މަސައްކަތާބެހޭ ހޫނު ރިޕޯޓްތަކެއް ރައްޔިތުންނަކަށް ނުލިބެއެވެ. ދެން އޮންނަނީ މަޖިލީހުގެ ގެލެރީއެވެ. އެތަނުން ކިތަކެއް ރައްޔިތުންނަށް މައުލޫމާތު ލިބޭނެތޯއެވެ؟ ވަގުތުން ލައިވްކޮށް މަޖިލީހުގެ ތަޅުމުގައި ވާ ކަންކަން ރައްޔިތުންނަށް ފޯރުކޮށްދެވިދާނެއެވެ. އާންމު ބަހުސްތައްވެސް ބޭއްވިދާނެއެވެ.\nސަރުކާރު ދޫކޮށް ސިޔާސީ ޕާޓީތަކާއި އެމީހުންގެ މުވާސަލާތީ ގުޅުމަށް ބައްލަވާށެވެ.\nއެމްޑީޕީއަށް ބަލާއިރު، ކޮންމެވެސް ވަރަކަށް މެމްބަރުންނަށް މައުލޫމާތު ފޯރުކޮށްދިނުމާއި، މަޝްވަރާތަކާ ބަހުސްތައް ދަނީ އެޕާޓީން އިންތިޒާމް ކޮށްގެން ހަރުގެތަކުގައި ބާއްވަމުންނެވެ. ފިއްތުންތަކަކާވެސް އެކީގައެވެ. އަދި މަޖިލީހުގައި ހިގާނުހިގާ ހުރިހާކަމެއް އެޕާޓިން އެދަނީ ވަރަށް ގާތުން ބަލަމުންވެސްމެއެވެ. ނަމަވެސް، މަޖިލީހުގެ ގެލެރީން ބޭރުގައި ތިބި އެހެން ރައްޔިތުންނަށް އޮތީ ކޮންގޮތެއްތޯއެވެ؟\nސިޔާސީ ޕާޓީތަކަށް އެމީހުންގެ މެމްބަރުންނަށް ލިބެމުންދާ މައުލޫމާތުގެ ދޮރު މިހާރަށްވުރެވެސް ފުޅާވެއްޖެނަމަ، ގޮފިތަކާ، ސަރަހައްދުތަކުގައި ހަރަކާތްތެރިވާ އެޕާޓީއެއްގެ އާންމު މެމްބަރުންނަށް، ގާނޫނަށް މިއަންނަން އުޅޭ ބަދަލުތައް ހޫނުކަންމަތީ ދެނެގަނެވޭނެއެވެ. ޕާޓީއެއްގެ އެތެރޭގެ އޮނިގަޑު ނެތްނަމަ، މިވަރުވެސް މެމްބަރުންނަކަށް ނުކޮށްދެވޭނެއެވެ. އެމީހުން ތިބެންޖެހޭނީ ސުވާލުމާކެއްގެ ތެރޭގަތާއެވެ.\nބިންގަލުން ފެށިގެން ކަމެއް ބަދަލުވާއިރު، އެބަދަލެއް އައިސް، މޫލާފައިވަނީ ރައްޔިތުންގެ ބައިވެރިވުން ބޮޑަށް އޮންނަ ޖަމާއަތްތަކުގައެވެ. އާންމުންގެ ތެރޭގައި ޚިޔާލު ފާޅުކުރުން ހުޅުވި، ނޫސްތަކާ މުވާސަލާތީ އެހެނިހެން ޗެނެލްތައް މެދުވެރިކޮށް ދުރަށް އެޚިޔާލުތައް ފަތުރާނެ ޖާގަލިބިގެން، އެކި ފެންވަރުގެ އެކިއުމުރުގެ މީހުން މިއަންނަން އުޅޭ ބަދަލަށް ފޯރިދީ، މަސައްކަތުގެ އެއްބައިގައި ހިފައިގެން މިކަން ވަރަށް ހަރުދަނާކޮށް ކުރެވިދާނެއެވެ. މުވާސަލާތީ ގުޅުން ރަގަޅަށް ބިނާވެ ނެތުން އެއީ، ރައްޔިތުންނަށް ލިބެންވާ މައުލޫމާތު ނުލިބުމުގެ އެއްސަބަބަކަށް ވާއިރު. ދެންއޮތް ހުރަހަކީ ސިޔާސީ ގޮތުން ޚާއްސަ މަޖިލީސް އެތުރި އޮތްގޮތެވެ.\nރައްޔިތުންގެ ޚާއްސަ މަޖިލީސް ސިޔާސީ ސަބަބުތަކަކަށްޓަކައި އޮތީ އެކި ފެކްޝަންތަކަށް ބެހިފައެވެ. ނަސީބު ދެރަކަމުން، ނޫނީ ދިވެހީންގެ ދޯހަޅިކަމުން، ރައްޔިތުން ތަމްސީލު ނުކުރާ ބޮޑުބައިގަޑެއްވެސް މި މަޖިލީހުގައި އެބައުޅެއެވެ. މައިގަޑު ގޮތެއްގައި މައިނޯރިޓީ އޮތީ އެމްޑީޕީގެ ކޮޅުގައެވެ. ނަމަވެސް، ކުރެވޭ ބައެއް ބަހުސްތަކާއި ނެގޭ ވޯޓުތަކުން ދައްކަނީ ޑީއާރޕީގެ ތެރޭގައިވެސް އެމްޑީޕީއާއެކު ވޯޓު ދެމުންދާ މެމްބަރުން އުފެދޭކަމެވެ. ހަމަ އެފަދައިން، އެމްޑީޕީގެ ޕާލަމެންޓޭރިއަނުން، ތިމާމެންގެ ޕާޓީ ލައިންއާ ދިމާ އިދިކޮޅަށްވެސް ވަކި ހިސާބަކުން އިސްލާހު ހުށައަޅުއްވާ އަދި ވޯޓުދެއްވަމުންވެސް އެބަގެންދަވައެވެ. މީގެ އެންމެ ރަގަޅު މިސާލަކީ ތ. އަތޮޅަށް ނިސްބަތްވާ އިއްޒަތްތެރި މެމްބަރ، ޑރ. ހުސެއިން ރަޝީދު ހަސަން އެވެ. ޕާޓީގެ ތެރެއިން އިވޭގޮތުގައި، މީނާއަކީ އެމްޑީޕީގެ ފަލްސަފާއާއި ކަޑައެޅިގެން ދެކޮޅަށް މަޖިލީހުގައި ހަރަކާތްތެރިވެލައްވާ ބޭފުޅެކެވެ.\nޕާޓީތައް އުފެއްދުމަށް ހުއްދަ ލިބުމާއެކު ލަސްނުކޮށް ބާއްވަންޖެހޭ (ހުރިހާ ޕާޓީތައް އެކުލެވޭގޮތަށް) އިންތިޚާބު ނުބާއްވާ، މަޖިލީސްތަކުގެ ގޮޑިތަކާ ސަރުކާރުގެ ގޮޑިތައް އެއްޕާޓީން ދަމައިގެން ދަމައިގަތުމަކީ، މި އިސްލާހުތައް އޭގެ ފުރިހަމަގޮތުގައި މި ވަގުތައް ދިވެހީންނަށް، ނުލިބިދާނެކަން ދައްކުވައިދިން ކަމެކެވެ. އެހެންކަމުން، ގާނޫނު އަސާސީ އިސްލާހު ކުރުމަށް މަޖިލީހުގައި އެތިއްބެވި ހުރިހާ މެމްބަރުންނަކީ، ކޮންމެހެން ގިނަ ރައްޔިތުންގެ ވިންދާ އެއްގޮތަށް ވޯޓު ދެއްވާނެ މެމްބަރުންނެއް ނޫނެވެ. ސަރުކާރުގެ މީޑިއާއިން ރައްޔިތުންނަށް ފެންނަ މަންޒަރުތަކުގެ ފަހަތުގައިވެސް، އާންމުންގެ ލޯތަކާ ކަންފަތްތަކާ ދުރުގައި މި މަސައްކަތާބެހޭ މަޝްވަރާތަކާ، ޑީލްތަކާ، ޒުވާބުތައް ހިގަމުން އެބަދެއެވެ. ދާނެވެސްމެއެވެ. އެއްސަބަބަކީ، މުޅި މުޖްތަމައަށް ފެތުރިފައި މިވާ ސިޔާސީ ނުތަނަވަސްކަމާއި ޝައްކާ ވަހުމާ، ޙުދުމުޚްތާރު ވެރިޔަކު ފަތުރައިގެން އުޅޭ ފައިސާ އާއި މުދަލުގެ ނުފޫޒެވެ. ކަރަޕްޝަނެވެ. ކަރަޕްޓް ވެފައިވާ ސިކުޑިތަކެވެ.\nނަމަވެސް، ރައްޔިތުންނަށް އޮޅުންނުފިލާ ހިސާބަށް ކަންކަން ދިއުމުން ނަތީޖާ ގޯސްވުން ގާތެވެ. ހުރިހާ ދިވެހީންގެ މުސްތަގްބަލަށް އަސަރުކުރާ ކަމެއް ކުރާން އުޅޭއިރު (އާ ގާނޫނު އަސާސީއެއް އެކުލަވާލަން އުޅޭއިރު)، އެންމެ ކުޑަވެގެން އެރައްޔިތުންނަށް ވާނުވާ އެބަ ހުރަހަކާނުލާ، ނޫނީ ސެންސަރު ކުރުމެއްނެތި، އެގެން މަޖުބޫރުވެއެވެ. މި ގެންނަންއުޅޭ އަސާސީއަކީ، ހަމައެކަނި އިންފޮމޭޝަން މިނިސްޓަރާއި އޭނާ އިޝްތިހާރު ކުރަންވެގެން ތެޅިފޮޅޭ އޭނާގެ ވެރިޔާގެ މަސްލަހަތަށް އެކަނި ނިމިގެން ތަސްދީގް ކުރެވިގެން ދާންޖެހޭ ގާނޫނު އަސާސީއެއް ނޫނެވެ. މިއީ ހުރިހާ ދިވެހީންގެ މަސްލަހަތަށް ނިމޭންޖެހޭ ކަމެކެވެ.\nރައްޔިތުންނަށް މިދަޑިވަޅުގައި އޮޅުވާލާ، އެމީހުންނަށް ލިބެންވާ ހައްގެއް ނިގުޅައި ގަނެވޭނެފަދަ ބާބެއް، ނުވަތަ އިސްލާހެއް ފާސްކުރުމަށް އެހީވާ ކޮންމެ މެމްބަރަކީ (ރައްޔިތުންގެ ޚާއްސަ މަޖިލީހުގެ)، އެމެމްބަރަކު ނުވަތަ އޭނާ ނިސްބަތްވާ ޕާޓީއަކާއިމެދު، ރައްޔިތުން މުޅި އުމުރަށް ނުރުހުންވާނެ މެމްބަރެކެވެ. އަދި ޕާޓީއެކެވެ. ޑރ. ހުސެއިން ރަޝީދަކީ، މިފައްތަރުގައި އިންނެވި އިއްޒަތްތެރި މެމްބަރެއްކަމުގައި ގިނަ ބަޔަކު މިހާރު އެބަ ދެކެއެވެ. އިންފޮމޭޝަން މިނިސްޓަރ، ނަޝީދަކީ މީނާގެ ކަމުގައިވެސް ބައެއް އޮބްޒާވަރުން ހޫނުބަހުން ދައުވާކުރެއެވެ. ޑީއާރޕީގެ އިއްޒަތްތެރި މެމްބަރެއް ކަމުގައިވާ ލުބްނާ ޒާހިރު ހުސެއިން ގެ ޑިކްޓޭޝަނަށް އާނބަސް ވިދާޅުވާކަމަށް އަޑުއަރާފައިވާ މި ޑޮކްޓަރަކީ، އެމްޑީޕީ ފަނާކޮށްލުމަށް އަބަދުވެސް މަސައްކަތްކުރައްވާ ބޭފުޅެއްކަމުގައި، ޕާޓީގެ މުސްކުޅި މެމްބަރަކު ލިޔުންތެރިޔާއަށް ކިއައިދިނެވެ. ހަގީގަތް ހާމަވާނީ ޕާޓީގެ މުވާސަލާތީ އޮނިގަޑު ހަރުދަނާ ވެގެންނެވެ. ނުވަތަ، ސަރުކާރުގެ މީޑިޔާ ވަކިއަތަކަށް ނުޖެހި މައުލޫމާތު ފެތުރުމުންނެވެ.\nމިފަދަ ކަންކަން މިގޮތަށް ވާން މެދުވެރިވާ އެއްސަބަބަކީ، ޕާޓީތަކުގެ މުވާސަލާތުގެ ހީނަރުކަމެވެ. އެމްޑީޕީއަށް ބަލާއިރު، މި ހީނަރުކަން އަބަދުވެސް ފޫބައްދަން ޖެހެނީ ސެކްރެޓޭރިއަޓްގެ ބޭރުން ޕާޓީއަށްޓަކައި ބައިވެރިވެ މަސައްކަތްކުރާ ވޮލަންޓިއަރުންނަށެވެ. މައުލޫމާތު ފޯރުކޮށްދިނުމުގައި، އެހެން ޕާޓީތައް އަދި އޮތީ މާފަހަތުގައެވެ.\nއެމްޑީޕީގެ އެތެރޭގައި އޮތް މުވާސަލާތުގެ އޮނިގަޑު ވަރުގަދަ ކުރެވެން އަންނަނީ، ޕާޓީގެ ސެކްރެޓޭރިއަޓް މުރާލިވެ ތަސައްރަފް ފުދިގެން ކަމުގައި ގިނަ މެމްބަރުން ލަފާދެއެވެ. ޕާޓީގެ ރެކޯޑްތައް ރަގަޅަށް ބަލަހައްޓާ، މަޖިލީސްތެރޭގައި ޕާޓީއަށް ނިސްބަތްވާ މެމްބަރުން ގެ ހަރަކާތްތައް ޕާޓީގެ އާންމު މެމްބަރުންނަށް އޮޅުންފިލުވައި ދިނުމުގެ ޒިންމާ އެޅެނީ، ޕާޓީގެ ސެކްރެޓޭރިއަޓް ގެ ކޮޑުގައެވެ. ޕާޓީގެ ގޮފިތަކުގެ އެންމެހާ މެމްބަރުންނަށް މި ބަދަލާބެހޭ ހުރިހާ މައުލޫމާތެއް ލިއްބައިދޭން އެބަޖެހެއެވެ. ގާނޫނު އަސާސީ އެއް އުފެދެމުން ދާއިރު މިކަންކަން ތަރުތީބުވާން ޖެހެއެވެ. ސަބަބަކީ އަޅުގަޑުމެންގެ ރާއްޖެ ޖިއޮގްރަފިކަލްގޮތުން އެތުރި އޮތް ހަގީގީ ސިފަ، ކިރިޔާވެސް ތަސައްވަރު ކުރެވޭފަދަ މީހަކަށްވިއްޔާ، މުވާސަލާތީ ގުޅުމުގައި ހިމެނޭ ދަތިތައް އިހްސާސް ކުރެވެން ވާނޭކަމެވެ. އެފަދަ މީހަކަށް، ޕާޓީގެ ނެޓްވާރކެއް ބިނާކޮށް، އެ ނެޓްވަރކްގެ ބޭނުން ހިފާނޭ ގޮތް ސިކުޑިއަށް ނެގެން ޖެހޭނެއެވެ. މިކަންކަންވެސް ބެލެންޖެހެއެވެ. މިއީވެސް ގާނޫނު އަސާސީއެއް ލިބިގަތުމަށް އުޅޭއިރު މުހިންމު ކަމެކެވެ.\nއިސްލާހަށް އެދި ހަރަކާތްތެރި ވަމުންދާ ރައްޔިތުންނަށް އެމީހުން ތަމްސީލުކުރާ މެމްބަރުން އެކުރާ މަސައްކަތް ސާފުކޮށް އެގުމަކީ މިކަން އޮމާންކޮށް ގެންދެވޭނެ އެއްގޮތެވެ. މިކަން ކާމިޔާބުވާނީ، ސަރުކާރަށާއި، ސިޔާސީ ޕާޓީތަކަށް އާންމު ރައްޔިތުން ފެނި، އެމީހުންގެ މަސްލަހަތަކީ ކޮބައިކަން ދެނެގަނެވިގެންނެވެ. ސިވިލް ސޮސައިޓީއަށް އިހްތިރާމް ކުރެވިގެންނެވެ.\nޕާޓީތަކުގެ އިތުރުން އެއްބަހެއް ކިޔާ، އަދި އެއްދިމާޔަކަށް ދަތުރުކުރާ ހުރިހާ ދިވެހިން، މިވަގުތު މި ތިބެނީ ނޭވާ ހިފަހައްޓައިގެންނެވެ. ގާނޫނު އަސާސީ ނިމޭނެ ބާވައެވެ؟ ނިމޭއިރު އެ އަސާސީ އޮންނާނީ ކިހިނަކުން ބާވައެވެ؟ އެއް އަސާސީ އެއްލައިލާފައި އަނެއް އަސާސީއާއެކު ކުރިޔަށްދިއުމަށް ހަރުދަނާ އެއްބަސްވުމެއް އެބައޮތްބާވައެވެ؟\nއެގިވަޑައި ގަންނަވާނޭ ފަދައިން، ކޮންމެ ދުވަހަކު އާ ގާނޫނު އަސާސީއެއް ލިޔާން އުޅުމަކީ ކޮސްކަމަކަށް ވާއިރު، އެޒަމާނަކަށް އެންމެ ފެތޭ އަދި ވީއެންމެ ގިނަ ދުވަހެއް ވަންދެން ބޭނުން ކުރެވޭނެ، ފުޅާ އަސާސްތަކެއް އެކުލަވާލުމަކީ، ވިސްނުންތެރި ފިޔަވަޅަކަށް ވާނެއެވެ.\nއަޅުގަޑުވެސް ގަބޫލުކުރަމެވެ. ޒަމާނަށް ފެތޭ ސިޔާސީ އަޚްލާގެއް، އަޅުގަޑުމެންގެ ތެރޭގައި އަށަގަތުމަށް އެތައް ދައުރުކުރުން ތަކެއް ބޭނުންވާނެއެވެ. ނަމަވެސް، މިހާރުން މިހާރަށްވެސް މުވާސަލާތީ އޮނިގަޑު ނަގަހައްޓާ ކޮޅަށް ޖެހިއްޖެނަމަ، އޭގެ ނަތީޖާއެއްގެ ގޮތުން ކަންކަމުގެ ހަގީގަތް ގިނަބަޔަކަށް އޮޅުންފިލާ، މައުލޫމާތު ހަލުވިކަމާއެކު ދައުރުކޮށް، ރައްޔިތުންނާއި މަޖިލީހުގައި މަސައްކަތް ކުރައްވާ މެމްބަރުންނާއި ދެމެދު ގުޅުންތައް އުފެދި އާރޯވާނެއެވެ.\nމިހާރު މިއޮތް ފުސް މާހައުލުގައި، ޒިންމާދާރު މީޑިއާއެއް މަސައްކަތް ކުރެވޭނެ ޖާގައެއް ނެތެވެ. އެކަމަށް ފަހިވާ ގާނޫނީ އޮނިގަޑެއް ހެދުމަށް އުޅުމަކީ މި ސަރުކާރުގެ ބޭނުމެއްވެސް ނޫންކަން މިހާރު އެގި ފާޅުވެއްޖެއެވެ. ބޭނުންނުވާ ދެބަސްވުންތަކާއި، އަރާރުންތައް ގިނަވަނީ (ޚާއްސަ މަޖިލީހުގެ ތަޅުމުގައި ވިޔަސް، އެތަޅުމުން ބޭރުގައި ވީނަމަހީވެސް)، ސަރުކާރުން މުވާސަލާތައް ހުރަސްއަޅާ، މައުލޫމާތު ސިއްރުކޮށް ރައްޔިތުން ބިރުގަންނަވާތީއެވެ. ކަމަށް ބޭނުންވާ ހަމަތަކާ އުސޫލުތައް އެއީ، ހަމައެކަނި ސަރުކާރު ހިމާޔަތްކޮށް ރައްޔިތުންނަށް އޮޅުވާލުމަށް ގެންގުޅޭ އުކުޅުތަކަކަށް ވުމީ މީގެ އެންމެ ދެރަކަމެވެ.\nގާނޫނު އަސާސީ ނިމޭއިރު އޮންނާނެ ނަމޫނާއަކީ، ރައްޔިތުންގެ މަންދޫބުންގެ ތެރޭގައި ތިއްބެވި ތަފާތު ޕާޓީތަކުން ނިންމާނެ ނަމޫނާއެކެވެ. އެއާ ޚިލާފަށް ގާނޫނު އަސާސީއަކީ އެންމެންގެ އެއްޗެކެވެ. އަދި ގިނަބަޔަކު ދެކޭގޮތުގައި، މައުމޫނު ވެރިކަމުން ދުރަށްލުމާއި، މުސްތަގްބަލަށް ދިވެހީންނަށް އާ ގާނޫނު އަސާސީއެއް ލިޔެ ފާސްކުރުމާ، މިއީ މުޅީން ދެކަމެކެވެ. އެހެނަސް ވެރިކަން ހިންގާ ފަރާތުގެ ނުފޫޒު ގާނޫނު ހަދާ ފަރާތްތަކަށް އޮތީތީވެ، މި ދެކަންތައް ފުށުއަރައި، އޮޅުންގަޑެއްގެ މެދަށް ރައްޔިތުންނަށް މިތިބީ ވަދެވިފައެވެ. ދެކަމަކީވެސް ދިވެހީންނަށް ލިބޭންއޮތް ފެހި މުސްތަގްބަލް ބިނާކުރުމަށް ކުރަންޖެހޭ ދެކަމެވެ. ކަން ކުރާން މިޖެހެނީ އަމިއްލައަށެވެ. (ނިމުނީ)\nPosted by idhikeeli at 8:56 PM\nދިވެހީންނަށް ލިބެންއޮތް ހައްގު ފެހި މުސްތަގްބަލް: ...\nMaldives needs bicameral parliament, mid-term elec...


ވާހަކަ : މުލަ ރޯދަ\n4 މެއި 2021 | އަންގާރަ 15:36\nމުލަރޯދަ ދުވަހެކެވެ. މާރުކޭޓުގައި އުޅެއުޅެފައި އިރުއޮއްސެން ވާއިރަށް ގެއަށް ވަދެވޭތޯ ދޮހޮއްކޮ ދެފައި ދެރާއްޖޭގައި އަޅަމުން ގެއާދިމާއަށް ހިނގައިގަތެވެ. ދޮހޮއްކޮ އަކީ އޭނާގެ މިޒާޖުގައި އެއްއިރެއްގައިވެސް އަމިއްލަ އަށް ކުރެވޭ ކުށް ގަބޫލުކުރުމުގެ ސިފަ ހުންނަ މީހެއް ނޫނެވެ. އަވަސް ރުޅިއެއް އައުމާއެކު ކުރު ޖަވާބެއް ދީފައި އެހެން މީހުން ގޯސްކޮށްފައި ނިންމާލުން އެއީ ދޮހޮއްކޮގެ އާއްމު އުސޫލެވެ. މިހުރިހާ ކަމެއްގެ އިތުރުން ރޯދަމަހުގެ ދުވާލު ނުކައި ހުރުމުން ލިބޭ ހައިހޫނު ކަމަކީ ދޮހޮއްކޮ އަށް ތަޙައްމަލުކުރަން އެހާ ފަސޭހަ ކަމެއް ނޫން ކަން ދޮހޮއްކޮ ދަންނަ އެންމެންނާއި، އެންމެ ގާތުން އާއިލާ އަދި އެންމެ ގާތް ރައްޓެހިންނަށްވެސް މިކަން ވަރަށް ރަނގަޅަށް އެނގެއެވެ. ދުވަހަކީ ރޯދަމަހުގެ ފުރަތަމަ ދުވަސް، މުލަ ރޯދަ ދުވަސް ކަމުން އެދުވަހު ދޮހޮއްކޮގެ ގޭގައިވެސް ވަނީ އިރުއޮއްސެންވާއިރަށް އެޒަމާނާ ގުޅޭ ގޮތަށް އެންމެ ރަނގަޅަށް ސުފުރާމަތި ތައްޔާރުކޮށްފައެވެ.\nބޮޑުތައްޓަކަށް ބަތްޕެންއަޅާފައި ހުއްޓެވެ. އަދި އެވަރުގެ އެހެން ތައްޓެއްގައި މަސްކުރޮޅި ހުއްޓެވެ. ދެންހުރީ ކަދުރެވެ. މޭޒުވަށައިގެން ދޮހޮއްކޮގެ ފަސްދަރިން އެތުރިފައިވާއިރު، އެކުދިންގެ ތެރޭގައިވެސް ވަނީ އަވަހަށް ރޯދަވީއްލުމުގެރޫހެވެ. އޭގެތެރެއިން ދެބަސްވުމާއި ތޮޅުމުގެ އަޑުތައްވެސް އިވެމުންދެއެވެ. ދަރިންގެ ކޯޅުމާއި ޝަކުވާ ހަންމަތަކޮށް މައިތިރިކުރެވޭތޯ، ޙަލީމަ މަސައްކަތް ކުރަމުންދެއެވެ. "އައްޕަ ނާންނަނީސް އެއްވެސް ކުއްޖަކު ސަމުސަލުގައި ނުހިފާތި" ޙަލީމަ އަމުރު ކުރަމުންގެންދިޔައެވެ. "ނުތޮޅިތިބޭ! ބަނދެފާނަން، ކިތައް ފަހަރު ބުނެފިން އައްޕަ އައިމައޭ ފެށޭނީ، އެހެންނޫނަސް ބަންގިވެސް އަދި ނުގޮވާ! މައިތިރި ވެގެން ތިބެބަލަ، ހެޔޮނުވާނެ!" ޙަލީމަ ރުންކުރު ގޮތަކަށް ބުނެލިއެވެ.\nރޯދަ ވީއްލުމަށްޓަކައި ދޮހޮއްކޮ ތެޅެމުން ފޮޅެމުން އައިސް އޭނާގެ ގެ ހުރި ގޯޅިއަށް ލަނބާލުމާއެކުގައި (އެޒަމާނުގައި އިރުއޮއްސުނީ ކަން އިޢުލާންކުރުމަށް ރޯދަމަހު ޖަހާ އުޅޭ) ބަޑީގެ އަޑުއިވުނެވެ. ހައިވެފައި ހުރިލެއް ބޮޑުކަމުން، ދޮހޮއްކޮ އަވަސްއަވަހަށް އައިސް ފުޅަލީގައި ހިފިއެވެ. ފުޅަލިހުރީ އެތެރެއިން އައްސާފައެވެ. ޙަޤީޤަތުގައި ދޮހޮއްކޮއަށް ހިފުނީ ފުޅަލީގެ ތޮނގީ ކޮޅުގައެވެ. ދެންވަރަށް ރުޅިއައިސްގެން، ރޯދަމަހު އިރުއޮއްސޭވަގުތު ފުޅަލި އައްސާފައި ބަހައްޓަނީ ކީއްވެހޭ ގޮވާ ހަޅޭލަވައި ފުޅަލިގަނޑުނަގާ ހޫރާލުމަށްފަހު، އެތެރެއަށް ވަނެވެ. އޭރު އޭނާ ހުރީ ވެފައި ހުރި ހައި ކަމާއެކު ހަލީމަދެކެ އަލިފާންވެ ރުޅި އައިސް ތަންދޮރު ނޭނގޭވަރު ވެފައެވެ. ގޭތެރެ އަށް ވަނުމާއެކު އަތެއް ފައެއް ދޮވެލުމެއްވެސް ނެތި، އެހެން މީހެއްގެ މޫނަކަށް ކަނދުރާއަކަށް ބެލުމެއްނެތި، ދޮހޮއްކޮގޮސް ހުހަށްހުރި ގޮނޑީގައި ޖައްސާލިއެވެ. އޭރު5ދަރިން ތިބީ ސުފުރާ ވަށާލާފައެވެ. ބަލާކަށްނުހުރެ، ދަރިއަކަށްވެސް ބެލުމެއްނެތި، އެތާ އޮތް ސަމްސާ ބަރީގައި ދެއަތުންހިފިއެވެ. އެއީ ނައިބޮލި ސަމްސަލުގެ6ސަމްސަލެވެ. އަތަކުން3ސަމްސާ ހިފިފައިވެއެވެ. ހަލުވި ކެޔޮޅަކު މަސްބާނާހެން ދެއަތުން ބަތްޕެން ބޮމުން މަސްކުރޮޅި ކަމުން ގެންދެއެވެ. ބައްޕަ އަށް ވެފައި އިން ވަރު ފެނިފައި އަދި ބައްޕަ ކަމުން ގެންދިޔަ ގޮތުން، ދަރިންކޮޅު ތިބީ ބިރުންގޮތް ހުސްވެފައެވެ. ބައްޕާއޭ ގޮވާލިޔަސް، ދޮހޮއްކޮ ހަޅޭލަވައިގަނެ، އެކުދިންނަށް ފޮޅާލައެވެ. އެއީ ދޮހޮއްކޮ ގަސްދުގައި ކުރާކަމެއް ނޫނެވެ. ރޯދަ ވީއްލާ ވަގުތު "ހަމަބިމަށް ތިރިނުވެވޭތީ" ވާގޮތެކެވެ. ކުދިންކޮޅު އެތިބީ ރޯދައަށް ކަމާއި، އެކުދިންވެސް ބަނޑުހައިވާނޭކަމެއް ދޮހޮއްކޮ އަކަށް ނުވިސްނެއެވެ.\nބަތްޕެން ތަށީގެ ފޫފެންނަން ކައިރިވީތަނާ، ދޮހޮއްކޮ އިސްއުފުލާލައި، ކުދިންކޮޅާ ދިމާއަށްބަލައިލިއެވެ. "ބަލާ ތިޔަކުދިން މަސް ކުރޮޅި ނުކައި، ބަތްޕެން ނުބޮއެ ތިތިބީ ކީއްވެފަ؟" - ދޮހޮއްކޮ ސުވާލުކުރިއެވެ. "ބައްޕަ ހުރިހާ ސަމްސަލެއްގައި އެއްފަހަރާ ހިފައިގެންއިނީމާ އަހަރެމެން ކިހިނެއް ބަތްޕެންބޯނީ؟" އެއްދަރިފުޅަކު ބުނެލިއެވެ. "އަނެއްކާ ބަތްޕެން އެތިވެސް ތިހިރީ ހުސްވެފައެއްނު" – އަނެއް ދަރިފުޅަކު ބުނެލިއެވެ. "އަޅުގަނޑުމެން ހަމަ އަތް ދިއްކޮށްލާ އިރަށް ބައްޕަ ހަމަ ފޮޅާލަނީ ވިއްޔަ!" އެންމެ ކުޑަ ސޮރު ވަރަށް ހިތްވަރުލާފައި ބުނެލިއެވެ.\nދޮހޮއްކޮ ވަރަށް ދެރަވެފައި "އެހެންތަ! ބައްޕައަށް ހުރިހާ ސަމްސަލުގައި އެއްފަހަރާ ހިފިފައި ދޯ މިވަނީ؟ ބަތްޕެން ތަށިވެސް ހުސްވީދޯ؟ ހާދަ ދެރައޭ މިވީ ގޮތް! ދެން ކިހިނެއް ހަދާނީ! ދަރިފުޅުމެންނޭ، މީކަލޭމެންގެ މަންމަގެ ކަންތައް" ދެން ދޮހޮއްކޮ ވަރަށް ބާރަށް ހަލީމާއަށް ގޮވާލިއެވެ. "ޙަލީމާ ކީއްވެތަ، އަހަންނަށް ހުރިހާސަމްސަލުގައި އެއްފަހަރާ ހިފިފައިވާއިރު އެވާހަކަ ނުބުނީ؟ މިތަށި ހުސްވިއިރުވެސް އެވާހަކަ ނުބުނީ؟ މަގޭ ކުދިންކޮޅު އެތިބީ ހުސްބަނޑާ، އެކުދިން ކިހާ ހަޔެއް ވާނެ! ކިތައްފަހަރު ބުނަންތަ ތިވަރު ހޭބުއްދި ފަސްވަންޏާ ރޯދައަށް ނުހުންނާށޭ! މިއަދު މީ ފުރަތަމަ ރޯދަ ވިއްޔަ އެކަމަކު ޙަލީމަ ތިޔަވަރު ވާކަށް ނުވާނު! ދެން މަގޭ ދަރިންކޮޅު ކާނީވެސް ކޯއްޗެއް! ދާންވީ އަނެއްކާ މިތާ ކައިރި ހޮޓަލަކުން އެއްޗެއް ލިބޭތޯ!" ދޮހޮއްކޮ ފުލުފުލުގައި ދުއްވާލިއެވެ.\n"މިފަހަރުވެސް މަށެއްނުން މިގޯސްވީ! ނިކަން ދޮހޮއްކޮ، ތިޔައަރާއިން ގަހުންހަމަބިމަށް ތިރިވެބަލަ! އޭރުން އެނގޭނެ ކާކުކަން މިއުޅެނީ ބުއްދިފަސްވެގެން! ކާކުކަން ރޯދައަށް ނުހުންނަންވީ! ހޫނ! ދުވަހަކުވެސް އަމިއްލަ އަށް ކުރެވޭ ކަމެއް ނޭނގޭނެ! ދޮހޮއްކޮ ވެއްޖެއެއްނު މިހާރު އެންމެ ކުޑަމިނުން ހެދޭ ގޯސް ގަބޫލުކުރަން ދަސްކުރަން! އަބަދު މަ ގޯސް ކޮށްފައި ނިންމާލިޔަކަސް، ކަމަކު ނުދާނެ" ޙަލީމަރުޅިއައިސްގެން ތުންއަނބުރާލިއެވެ.\nއަލްފާޟިލް ކޮޕީ މުޙައްމަދު ރަޝީދަކީ ، ހިންގުންތެރި ނާޒިރެކެވެ. ކުޅަދާނަ މުމައްސިލެކެވެ. ޅެންވެރިކަމުގެ ޝަރަފުވެރިކަން ލިބިވަޑައިގެންފައިވި ޅެންވެރިއެކެވެ. ބޮޑުއަކުރުކުރުމުގެ ފަންނުގައި އެންމެވިދާ ކެލިގްރާފަރެެކެވެ. ހަމަ އެހެންމެ ކޮޕީގެ ވާހަކަ ތަކަކީ ، އިންސާނީ އިޙުސާސީ ހަވާދެއްގެ ރަހަތައް އެކުކެވިފައިވި ، އަސަރުގަދަ ވާހަކަތަކެކެވެ.\nވަގުތުން ފިޔަވަޅު އެޅުން


Nadha Ge Design Thah: Maabodah Ves Thafaathu, Massakkai Ves Furihama - Vaguthu\nނަދާގެ ޑިޒައިންތައް: މާބޮޑަށްވެސް ތަފާތު، މަސައްކަތްވެސް ފުރިހަމަ!\n7 މަސް ކުރިން ( އޮކްޓޯބަރ 2, 2020 )\nމަޝްހޫރު މޭކަޕް އާޓިސްޓް ނަދާ\nރާއްޖޭގައި މޭކަޕާއެކު، ފެޝަން ޑިޒައިނިން ކުރިއަރުވަން އުޅޭ މޭކަޕް އާޓިސްޓުންގެ ގޮތުގައި ފާހަގަކޮށްލެވޭ އެއް ނަމަކީ އދ.ހަންޏާމީދޫއަށް ނިސްބަތްވާ ނަދާ އާދަމް އެވެ. މޭކަޕްގެ ދާއިރާގައި ރާއްޖޭގައި ނަން ވިދާލެވޭ ނަދާއަކީ، ދިވެހި މޮޑެލުންގެ ތެރޭގައި އާ ނަމެއް ނޫނެވެ. އަބަދުވެސް މޭކަޕަށް ޝައުގުވެރިކަން ހުންނަ ނަދާ، މިހާރު އިންސްޓަގްރާމްގައި ތަފާތު ކޮށް ހެދުން ފަރުމާކޮށް، ތަފާތު އެބަ ދައްކައެވެ. އޭނާގެ މަސައްކަތް ފެންނަ ޝޫޓަކަށްފަހު، ޝޫޓެއް ނަގަމުން އެ ދަނީ ކޮންމެވެސް އާ ވައްތަރެއްގެ ހެދުމެއް އާއްމުންނަށް ދައްކަމުންނެވެ. ތަފާތު ހެދުމެކެވެ. ބުރަބޮޑު މަސައްކަތެކެވެ.\nނަދާ ބުނިގޮތުގައި، އޭނާއަކީ ކުރިންވެސް ފެހުމަށް ޝައުގުވެރިކަން ހުންނަ މީހެކެވެ. ފެހުމުގެ މަސައްކަތުގެ ފެށުން ގުޅިފައި އޮތީ އޭނާގެ މަންމަ އާއިއެވެ. ނަދާ ފަހަން ދަސްކުރީ މަންމަ ކައިރިންނެވެ.\n"ކުޑައިރު ވަރަށް ބުދު އެއްޗެހި ހިފައިގެން، އެއަށް އެއްޗެހި ފަހާ ހަދަން. މަންމައަކީ ފަހާ މީހެއް ވީމަ ކަންނޭނގެ އަސްލު،" ނަދާ ބުންޏެވެ.\nނަދާ ޑިޒައިނިންއަށް ނުކުމެފައި ވަނީ، މި ދާއިރާގައި ތަފާތު އާކަންކަން ހާސިލްކުރުމަށެވެ.\n"ގިނަ ފަހަރަށް މީހުން ފޮތިންތާ ގިނަ އެއްޗެހި ހަދާފައި މި ނެރެނީ، އަޅުގަނޑު އަސްލު ބޭނުންވަނީ، އަސްލު ބޭނުން ނުކުރާ ކަހަލަ އެއްޗެހި ބޭނުންކޮށްގެން ހެދުން ތައްޔާރުކުރަން" ނަދާ ބުންޏެވެ.\nނަދާ ބުނީ، އެފަދަ ހެދުމެއް ޑިޒައިން ކުރުމަށް އޭނާ ފުރަތަމަ ފޮތި ގަނެ، ބޭނުންވާ ޑިޒައިންއަކާއި، ޝޭޕަކަށް ފަހަނީ ކަމަށެވެ. އަދި އެއަށްފަހު އޭނާ ބޭނުންވާ ގޮތަކަށް އެ ހެދުން ފަރުމާ ކުރަނީ ކަމަށް ނަދާ ބުންޏެވެ. އޭނާ މިގޮތަށް އާ މަސައްކަތެއް ދައްކާލާއިރު ފުރަތަމަ އިހްތިޔާރު ކުރަނީ ހެދުމެވެ. އަދި އެއަށްފަހު މޮޑެލްއަށް އެ ކޮންސެޕްޓާއި ހުރިހާ އެއްޗެއް ކިޔާ ދެއެެވެ.\nއެގޮތުން މި ލިޔުމުގައި ނަދާއަށް އެންމެ ފާހަގަކޮށްލެވޭ އޭނާގެ ޑިޒައިނިންގއާއި މޭކަޕްގެ ފަސް ޝޫޓެއްގެ ދައްކާލާނަމެވެ.\n1- ފިލްމީ ތަރި އާޝާގެ ޝޫޓް\nމި ފޮޓޯ ޝޫޓަކީ މަޝްހޫރު ފޮޓޯގްރާފާ އަހުމަދު ސުނީ އާއެކު ނަދާ ކޮށްފައިވާ މަސައްކަތް ފެންނަ ޝޫޓެކެވެ. އާޝާގެ މި ހެދުން ޑިޒައިންކޮށް ގިނަ ބައެއްގެ ސަމާލުކަން ނަދާ ހޯދިއެވެ. ނަދާގެ ނަޒަރުގައި މި ހެދުން ތައްޔާރުކުރުން މާ ބުރަ މަސައްކަތަކަށް ނުވިޔަސް، ޔަގީނުންވެސް ހެދުން ތަފާތެެވެ. އަދި ހެދުމުގެ ކުލަވެސް ތަފާތެވެ.\nA woman should be two things, classy and fabulous. makeup and dress by me model: @chuweety_aashaa photographer: @ahmedsunie\nA post shared by Makeup By Nanna (@nadhaadamshareef) on Jul 31, 2020 at 12:37pm PDT\nނަދާ ބުނީ، އާޝާގެ އެ ހެދުމަކީ ފޮތިން ހެދުމެއް ތައްޔާރުކޮށްލުމުގެ ނިޔަތުގައި ފެހި ހެދުމެއް ކަމަށެެވެ.\nA woman should be two things, classy and fabulous. makeup and dress by me. model: @chuweety_aashaa photographer: @ahmedsunie\nA post shared by Makeup By Nanna (@nadhaadamshareef) on Jul 31, 2020 at 12:44pm PDT\nނަދާ ބުނީ، އޭނާ ބޭނުންވީ ވަަރަށް ބޮޑަށް ފުއްޕާފައި އިންނަ ތަފާތު ހެދުމެެއް ޑިޒައިންކޮށްލުމަށް ކަމަށެވެ. އަދި މީގެ ކޮންސެޕްޓަކަށް އައިސްފައި ވަނީ ދިޕިކާ ގާލާ އިވެންޓެއްގައި ލާފައިވާ ފިޔާތޮށި ހެެދުމެވެ.\n"އެ ބަލާލާފައި އަހަރެން ބޭނުންވީ، އެގޮތަށް ފުއްޕިފައި އިންނަ ގޮތަށް، ސީދާ އެގްޒޭކްޓް އޭތި ނޫންނަސް ނެރެން، ހަމަ 20 ވަރަކަށް މުށް ނެޓްފޮތި ގަނެގެން، ފަހާފޮތިން ރޫ ޖައްސާފައި އެއީ"\nނަދާ ބުނީ، އެ ހެދުން ތައްޔާރުކުރަން ހޭދަވީއެއް ދުވަސް ކަމަށެވެ.\nA woman should be two things, classy and fabulous. makeup and dress by me.. model: @chuweety_aashaa photographer: @ahmedsunie\nA post shared by Makeup By Nanna (@nadhaadamshareef) on Jul 31, 2020 at 12:48pm PDT\nނަދާ އިންސްޓަގްރާމް ކުރި އެ ފޮޓޯއަށް އެތައް ބައެއްގެ ސަމާލުކަން ލިބިގެން ގޮސްފައި ވެއެވެ.\n2- މޮޑެލް އަފާއާއެކު ނަދާގެ އެންމެ ތަފާތު އެއް މަސައްކަތް\nމިއީ ނަދާ ރާއްޖޭގެ އެންމެ ކުޅަދާނަ އަންހެން ފޮޓޯގްރާފާ ރައުއާއެކު ކޮށްފައިވާ މަސައްކަތެކެވެ. ނަދާ، އަފާއަށް ހާއްސަކޮށް، ތައްޔާރުކުރި އެ ހެދުމަކީ ބުރަބޮޑު މަސައްކަތެވެ. އެތައް ސަތޭކަ އާޓިފިޝަލް ފިނިފެންމާ ގަނެގެން، ފަތްތައް ނައްޓައިގެން ތަތްކޮށްގެން ހަދާފައިވާ ހެދުމެކެވެ. އެއީ ބުރަ މަސައްކަތެއްކަން ނަދާ ފާހަގަކުރެއެވެ. އެ މަސައްކަތުގައި އޭނާގެ ރަހުމަތްތެރިންވެސް ވަނީ ބައިވެރިވެފައެވެ.\nRED is not justacolour. It is enthusiasm. It is happiness. It is energy. It is anger. It is love ❤ outfit amd makeup by me.👗💄 photo: @raws_maldives model: @afaa.zaki\nA post shared by Makeup By Nanna (@nadhaadamshareef) on Feb 13, 2020 at 7:57am PST\n"ރައުގެ އެެދުމުގެމަތިން ޖެއްސި ޝޫޓެއް އެއީ، އެއިރު ވެލެންޓައިންސް ޑޭ ވަރަށް ކައިރިވެފައި އިނީ، ދެން އަަހަރެން ހިތައް އެރީ ވެލެންޓައިންސް ޑޭއާ އެންމެ ގުޅޭނީ ރެޑް ރޯސް އިން ކޮންމެވެސް އެއްޗެއް ހެދީމައޭ، އެގޮތަށް ހިތައް އަރާފައި ޕްލާސްޓިކް މާތަކެއް ގަތީ ފިހާރައަށް ގޮސް، ގަތިން ވަރަށް ބައިވަރު، ދެން އެ މަލުގެ ހުރި ފިޔަތައް، ވަކިކޮށްފައި، ކޮންމެ ފިޔައެއް އެ ހުރީ ހެދުމުގައި ގްލޫ ލައިގެން ތަތްކޮށްފައި"\nނަދާ ބުނީ، އެ ހެދުމުގައި 2000 އަށްވުރެ ގިނަ ފިޔަ ތަތްކޮށްފައި ހުންނާނެ ކަމަށެވެ.\nA post shared by Makeup By Nanna (@nadhaadamshareef) on Feb 13, 2020 at 8:44am PST\nނަދާ ބުނިގޮތުގައި، އެ މަސައްކަތަށް ގާތްގަނޑަކަށް ދެ ދުވަސް ހޭދަވިއެވެ. މިއީ އޭނާގެ ފިރިމީހާ އާއި، އޭނާގެ ގާތް ރަހުމަތްތެރިންގެ އެހީގައި ކުރި މަސައްކަތެކެވެ. އޭނާ ބުނޮތުގައި، ރައު ނެގި އެ މޮޑެލްއަށް އޭނާ ދިން ހިޔާލުތަކަށް ރައުވެސް ވަރަށް ގަޔާވިކަމަށެވެ.\n3- މޮޑެލް ޖުވޭ، މިވެސް ތަފާތު!\nމޮޑެލް ޖުވޭގެ ތަފާތު ހެދުމެއް ޑިޒައިންކޮށްލި އެކަކަށް ނަދާ ވާނެއެވެ. ޖުވޭ އެހުރީ ސީދާ ވަލު ރާނީ އަށް ހަދާފައެވެ. އެހާވެސް ޖުވޭ ރީތިކޮށްލާފައި އެ ހުރީ މާލޭގެ މަގުމަތިން ނަދާ އަށް ފެނުނު ނިކަ ގަހުގައި އެލިފައި ހުންނަ މޫތަކުންނެވެ. އެ ހެދުން ނަދާ ވަރަށް ޗާލުކޮށް ޑިޒައިންކޮށްލާފައިވާއިރު، ސުނީގެ މޮޅު ފޮޓޯތަކުން ހެދުމުގެ ފުރިހަމަކަން ވަރަށް ރީއްޗަށް ފެނިގެން ދެއެވެ.\ncreate your own visual style.. let it be unique for yourself and yet identifiable for others.. makeup and outfit by me.. model: @juu_juway photographer: @ahmedsunie\nA post shared by Makeup By Nanna (@nadhaadamshareef) on Feb 29, 2020 at 1:36am PST\n"މަގުމަތިން ދާއިރު، ނިކަ ގަހުގައި އެލިފައި ހުންނަ އެ މޫތައް ފެންނަނީ، އެ ގަސް ހަމަ ފެންނައިރަށް ހިޔާލަށް އަންނަނީ، މީތި މިހެން އެލިފައި އިންނަންޏާ ހެދުމެއް ހެދީމަ ރީއްްޗަށް އިންނާނެދޯއޭ،" ނަދާ ކިޔާދިނެވެ.\nނަދާ ބުނީ، އެ ހެދުން ތައްޔާރުކުރަން ހޭދަވީ އެންމެ ދުވަހެއް ކަމަށެވެ. އެއް ރޭ ނުނިދާ މަސައްކަތްކޮށް، ފަތިހު ޝޫޓް ޖެއްސީ ކަމަށް ނަދާ ބުންޏެވެ.\nA post shared by Makeup By Nanna (@nadhaadamshareef) on Feb 29, 2020 at 2:50am PST\n"މާ ގިނަ ދުވަހަށް މީތި ނުއެއް ބޭންދޭނެއް އެއްނުން، މާބޮޑަށް ހަރުވެ ގޮތްގޮތް ވާނެތީ، އެ ދުވަހު ހަވީރު ގެނައީ، އެރޭ ނުނިދާ އިނދެފައި ފަތިހު ޝޫޓް ޖެއްސީ" ނަދާ ބުންޏެވެ.\n4- މޮޑެލް ލަޔާ، ލ. އަތޮޅުގައި ނެގި ޝޫޓެެއް\nމިއީ ނަދާ ލ. އަތޮޅަށް ނަރސިންގ ކޮމިއުނިޓީ ދަތުރުގައި ގޮސް ހުއްޓާ، ނަގާފައިވާ ޝޫޓެކެވެ. ކުޅަދާނަ ފޮޓޯގްރާފާ ސާލިހާއެކު ނަދާގެ ޑިޒައިން އެވެ.\n"އެ ދުވަސްކޮޅު ފޫހިވާތީ އަހަރެން ޖެހީ އިންސްޓަގްރާމްގައި، އެއްވެސް ފޮޓޯގްފާރާއެއް މޮޑެލްއެއް އެބަހުރިހެއްޔޭ ކޮލެބް ވޯކްއެއް ކުރާނެ، ޖެހީމަ އެ ފޮޓޯގްރާފާ މެސެޖް ކުރީ"\nNature is natural and full of mesmerizing things inasimple way. There is something about outdoors that get our blood flowing smoother and our heart beating stronger . This isawork of art which was inspired from the green scenery of laamu atoll, where the wilderness and calm enviroment refresh us. makeup and dress designed by me model: @layerr______ photographer: @saaliha.mv Andavery special thanks to my friends @fathimath_shaufa @phyruu @huza_afeef @shany.ya @nazer._ @yashh_far\nA post shared by Makeup By Nanna (@nadhaadamshareef) on Oct 24, 2019 at 12:13pm PDT\nނަދާ ބުނީ، އެ ކޮންސެޕްޓަކީ އޭނާގެ ހިޔާލެއް ކަމަަށާއި، އޭނާ ބޭނުންވީ ފަތުން ޖަންގަލް ތީމެއް ކަހަލަ ގޮތަކަށް ޝޫޓް ކުރިއަށްގެންދަން ކަމަށެވެ. އެ މަސައްކަތަށް ނަދާ ވަނީ ލ. ލިންކް ރޯޑްގައި އެކި ކަހަލަ ފަތްތައް ބަލަން ދުއްވާފައެވެ. އެގޮތަށް ދިޔަ ދުވަހެއްގައި ފިތުރޯނު ގަސްތައް ފެނިގެން، އެޚިޔާލު އޭނާ އަށް ލިބުނެވެ.\nNature is natural and full of mesmerizing things inasimple way. There is something about outdoors that get our blood flowing smoother and our heart beating stronger . This isawork of art which was inspired from the green scenery of laamu atoll, where the wilderness and calm enviroment refresh us. makeup and dress designed by me model: @layerr______ photographer: @saaliha.mv\nA post shared by Makeup By Nanna (@nadhaadamshareef) on Oct 24, 2019 at 12:05pm PDT\n"ބޮޑު ރިސްކެއް ނެގީ، އޭގެ އެއް ދުވަސް ކުރިން ހެދުން ފަހާފަައި މޮޑެލް ލަޔާއަށް ހެޔޮ ވަރުތޯ ބެލުވިން. ދެން އަނެއް ދުވަހު ފަތިހު އެކޮޅުގައި އުޅޭ ރައްޓެެހިންނާއި، ކޯސްގައި ދިޔަ ރަހުމަތްތެރިންނާއެކު ވަރަށް ބައިވަރު ފިތުރޯނު ގަސްތަކުގެ ފަތްތައް ބިނީ ބިދެގެން ގެއަށް ގޮސް އެ އެއްޗެހި އެ ހުރީ ގްލޫ އިން ތަތްކޮށްފައި" ނަދާ ބުންޏެވެ.\nA post shared by Makeup By Nanna (@nadhaadamshareef) on Oct 24, 2019 at 12:03pm PDT\nއެ މަސައްކަތް އޭނާ އެ ދުވަހު ނިންމާލިއިރު، އެކަމަށް މުޅި ދުވަސް ހޭދަ ވިއެވެ. އަދި އެ ދުވަހު ޝޫޓް އޮތީ ހަވީރު އެވެ. ނަދާ ބުނާގޮތުގައި، އެ ދުވަހު ވާރޭ ވެހުމުން ޝޫޓް ނެގުމުގައިވެސް އުނދަގޫތަކެއް ދިމާވިއެވެ. އިންޑޯ ޝޫޓެއް އެ ދުވަހު ޖެއްސީ ކަމަށާއި، ނަމަވެސް އޭނާ ހިތްހަމަ ޖެހޭ ވަރު ނުވުމުން، އަނެއްކާވެސް ބޭރުގައި ޝޫޓް ޖައްސަން ބޭނުންވީ ކަމަށް ނަދާ ބުންޏެވެ. އަދި އަނެއްކާ އަލުން ކުރި މަސައްކަތް ދެވަނަ ފަހަރަށް ކުރިކަންވެސް އޭނާ ފާހަގަކުރިއެވެ.\nނަދާ ފާހަގަކުރިގޮތުގައި، އެ ހެދުމުގައި 15 ވަރަކަށް ކިލޯ ހުންނާނެ އެވެ.\nމޮޑެލް ހުނޫއާއެކު ތަފާތު މަސައްކަތެއް!\nމޮޑެލް ހުނޫއާއެކު ނަދާ ކުރި މި މަސައްކަތްވެސް ވަރަށް ތަފާތެވެ. ހެެދުން ތައްޔާރުކޮށްފައި އެ ހުރީ ކަރުދާސް ބޭނުންކޮށްގެންނެވެ.\n"އަސްލު އިންނަ ގޮތް ބަލާލަން ބޭނުންވީ، އަހަރެން ހީކުރީ ވަރަށް ހަޑިވާނެ ކަމަށް ޑްރެސް، އެކަމަކު ސަޅި ވަރަށް، އެއީ ޝައިންވާ ކަހަލަތަންކޮޅެއް ހަރު ގަނޑެއް"\nmake-up and dress by me.. model: @cherie.hunoo photographer : @ahmedsunie\nA post shared by Makeup By Nanna (@nadhaadamshareef) on Sep 30, 2020 at 10:04am PDT\nނަދާ ބުނީ، އެ ހެދުމުގައި ތަތްކޮށްފައި ވަނީ އެ ކަރުދާސް ކަަމަށާއި، އެއިން ބޮޅު ކަފާ ވަކި ވަކިން ތަތް ކުރީ ކަމަށެވެ.\nA post shared by Makeup By Nanna (@nadhaadamshareef) on Sep 30, 2020 at 10:05am PDT\n"ކޮންމެ ބޮޅެއް އެހެރީ ވަކިން އޯވަލްކޮށް ކަފާފައި، ހެދުމެއް ހުނޫއަށް ފެހީ، ފަހާފައި ހުނޫއަށް ފިޓްކޮށްފައި އެ ހުރިހާ އެއްޗެއް ތަތްކޮށްފައި އެ ހުރީ" ނަދާ ބުންޏެވެ.\nނަދާ ބުނިގޮތުގައި، އޭނާއަށް މިކަމުގައި އަބަދުވެސް އެންމެ ބޮޑު އެއްބާރުލުމަކާއި، އެހީތެރިކަމެއް ދެމުން އަންނަ ބަޔަކީ މަންމަ އާއި ބައްޕަ އެވެ. އަދި މިހާރު އެ މަސައްކަތުގައި އެންމެ ބޮޑު އެއްބާރުލުމެއް ލިބެމުން ދަނީ ފިރިމީހާގެ ފަރާތުން ކަމަށްވެސް ބުންޏެވެ. ފިރިމީހާގެ އެހީތެރިކަމެއް ނުލިބި މިފަދަ މަސައްކަތެއް ނުކުރެވޭނެ ކަަމަށް ނަދާ ބުންޏެވެ.\nއަދި މީގެ އިތުރުން، އޭނާ ވަނީ އެ މަސައްކަތުގައި ރަހުމަތްތެރިންނާއި، އާއިލާ މީހުންގެ ފަރާތުން ލިބެމުންދާ އެއްބާރުލުންވެސް ވަރަށް ބޮޑަށް ފާހަގަކޮށްފައެވެ.\nމިއީ ނަދާ އަމިއްލަ ހިތްހަމަ ޖެހުމަށް ކުރާ ކަމެކެވެ. އެކަމަށް ބޮޑު ހަރަދެއް ދިޔަ ނަމަވެސް، އޭނާ އެކަން ކުރަމުން ދަނީ ފިރިމީހާގެ ބޮޑު އެހީތެރިކަމެއް ލިބިގެން ކަން ނަދާ ފާހަގަކުރިއެވެ.\nބާސްކެޓް ކޯޓުން ޖެހުނު "ސިޔާސީ ބަލިން" ފެށީ ނިމުމެއް ނެތް ދަތުރެއް\nއޮކްޓޯބަރ 2, 2020 09:58\nނަދާ ވަރެށް ނެށް\nއޮކްޓޯބަރ 2, 2020 11:57\nނަރަކައަށް ވަންނާނެ ދޮރެއް އޮރިޔާން ނިވާނުވާ ހެދުން ފެހުން\nއޮކްޓޯބަރ 2, 2020 14:38\nމާތްﷲ ތެދު މަގުދަށްކަވާށި އާމީން. ހިލޭފިރިހެނުންނަށް ފެންނަގޮތަށް އަދި ހުދު ތިމާގެ ފިރިމީހާވެސް ބަލަމުން އެއްބާރުލުން ދީގެން މިކަމުން ކުރާ އަސްލު ފައިދާއަކީ ކޮބާތޯ؟ މިކަން ބޭކާރުނުކޮށް ހަމަ ހެޔޮގޮތުގަވެސް ކުރެވިދާނެ. އާޙިރަތް ނުގެއްލޭނެހެން ބުރަ މަސައްކަތް ކޮށްފިއްޔާ ހަގީގީ ހިއްހަމަޖެހުން ލިބޭނެ\nއޮކްޓޯބަރ 2, 2020 13:52\nނަދާވަރެއް ހަމަ ނެތް\nއޮކްޓޯބަރ 2, 2020 14:06\nތި ބުރަ މަސައްކަތުން ތިކަން ކުރާ މީހާއާއި ކުރެވޭ މީހާއަށް ލިބޭނީ ހުސް ޢަޒާބު ކަމީ އެނގި ކަށަވަރުވެގެންވާ ކަމައް. އެ ގޮތަކީ އަންހެނާގެ ޢައުރަ އެ ވަނީ ކަޝްފުކޮށް ހެދުމުން އިސްރާފުކޮށް ﷲތަޢާލާގެ އަމުރުފުޅަށް އުރެދިފައި.\nއޮކްޓޯބަރ 2, 2020 15:24\nﷲ ގެ އަޒާބައި ކޯފާ އައިސް ތިމާގެ މައްޗަށް ވެރިވެގެންނާނީ ކުއްލިއަކަށް\nއޮކްޓޯބަރ 2, 2020 20:25\nﷲ ގެ އަޒާބާއި ކޯފާ ރަނގަޅަށް އުޅޭމީހުންނަށް ލިބެނީ ކީއްވެއޯ؟ އެއި އިމްތިހާނުދޯ؟\nއޮކްޓޯބަރ 2, 2020 20:34\nއާ އެއީވެސް އިމްތިހާނު މިހިރަ ބީތާޔާ\nއޮކްޓޯބަރ 2, 2020 23:32\nކަލޭ އަށް ނޭގޭތީތަ ތި އަހަނީ؟\nއޮކްޓޯބަރ 2, 2020 20:41\nރާއްޖޭގެ ދީނީ ނަސޭހަތްދޭ ކުދިންގެ ކަމަކީ ސޯޝަލް މީޑިއާގަ ހުންނަ ނިވާކަންކުޑަ ހެދުންލާފައި ތިބޭ އަންހެން ކުދިންގެ ފޮޓޯ ބަލާފަ އެކުދިންނަށް ނަސޭހަތް ދިނުންތޯ؟ ރީތި އަންހެން ކުދިންނަށް ދީނީ ނަސޭހަތް ދިނުންމީ ހާދަ ކުރާހިތްވާ ކަމެކޭދޯ\nއޮކްޓޯބަރ 2, 2020 20:51\nނަދާ ތިކުރާ މަސައްކަތައް އައްސަރިބަހާ ސާބަސް. ޔުއަރ ކްރިއޭޓިވިޓީ އިޒް މުޅިން އެހެން ލެވެލް އެއް. މިރާއްޖޭގަ މިފަދަ ފަންނުވެރިން ތިބުންމީ ނުހަނު ފަހުރުވެރިވާ ކަމެއް. ދެކެން ބޭނުންވަނީ އަދިވެސް މީގެ އިތުރު މަސައްކަތްތައް ފެނުން\nއޮކްޓޯބަރ 2, 2020 20:59\nދީނީ ނަސޭހަތްދޭ ކުދިން ތަންކޮޅެއް ހަރުދަނާވާން ވެއްޖެ އެއްނު. ރާއްޖޭގަ ފަންނުވެރިން އުފެދުނަ ނުދީ ހުއްޓުވަމަކީ ރަނގަޅުކަމެއް ނޫން\nއޮކްޓޯބަރ 6, 2020 23:59\nފައްނުވެރިން އައުރަނިވާ ވާކަހަލަ އުފެއްދުންތަށް އުފައްދަބަލަ މޮޑެލުންނޭ ކިޔާފަ ބަރަހަނާ ވިޔަކަސް ކަމަކުނުދާނެ ގިޔާމަތްދުވަހުވެސް ކަލޭމެން ތިގޮތަށް މޮޑެލްކުރާނަންތަ ؟\nއޮކްޓޯބަރ 7, 2020 12:40\nނޫނޭވާ ކަލޭމެނަށް އެހެދުން ފެންނަނީ ސެލޯފިން ގަނޑެއްހެންތަ. އެދުންވެރި ވިޔަސް ތިދެން ބޮޑުވަރު.\nއޮކްޓޯބަރ 7, 2020 08:15\nހާދަ ދެރަ އޭ ގައުމު އިންޑިޔާ އަށް ވިއަކާލާބަ.. ޕްލީސް މިހާކު މިކަމާ ވެބަލަ.\nއޮކްޓޯބަރ 7, 2020 11:17\nތީގެ ހެދުމެއްގެ ބޭނުން ކިތައް ފަހަރު ކުރެވޭނެތޯ؟\nނަދާ ތިލާކަހަލަ ހެދުން ޑިޒައިން ކުރާ ނަމަ ރނގަޅުވީސް!


Hulhhumale gai elhumah hamajassaafaivaa office imaaraaih kurumuge mashroou gai soikoffi - One Online\nހުޅުމާލޭގައި އަޅާ އޮފީސް، އިމާރާތްކުރުމުގެ މަޝްރޫއުގައި ސޮއިކުރުމުގެ ތެރެއިން--- ފޮޓޯ: ޕްލޭނިންގް މިނިސްޓްރީ\nހުޅުމާލޭގައި އެޅުމަށް ހަމަޖައްސާފައިވާ އޮފީސް އިމާރާތް ކުރުމުގެ މަޝްރޫއުގައި ސޮއިކޮށްފި\nޑިޒައިން އެންޑް ބިލްޑް އުސޫލުން ހުޅުމާލޭގައި އެޅުމަށް ހަމަޖައްސާފައިވާ އޮފީސް އިމާރާތްކުރުމަށް ޗައިނާގެ ކުންފުންޏެއް ކަމުގައިވާ، ހުނާން ނަންބަރ6އިންޖިނިއަރިންގ ކޯ. ލިމިޓެޑާއި މިއަދު ހަވާލުކޮށްފިއެވެ.\nމިނިސްޓްރީ އޮފް ނޭޝަނަލް ޕްލޭނިންގް އެންޑް އިންފްރާސްޓްރަކްޗަރ އިން ބުނީ މި މަޝްރޫއަކީ އެ މިނިސްޓްރީގެ ފަރާތުން ހުޅުމާލޭގައި އެޅުމަށް ހަމަޖައްސާފައިވާ ހަ ފަންގިފިލާގެ އޮފީސް އިމާރާތެއް ކަމަށެވެ.\nމި މަޝްރޫއަށް ހަރަދުކުރާނީ ދިވެހި ސަރުކާރުން ކަމަށާއި، މަޝްރޫއަށް ޖުމްލަ 185،806،545.62 ރުފިޔާ ހަރަދުވާނެ ކަމަށް ޕްލޭނިންގް މިނިސްޓްރީން މައުލޫމާތުދެއެވެ.\nމަޝްރޫއު ހަވާލުކޮށްފައިވާނީ އެއް އަހަރު ދުވަހުގެ ތެރޭގައި ނިންމުމަށް ކަމަށްވެސް ޕްލޭނިންގް މިނިސްޓްރީން މައުލޫމާތުދެއެވެ.\nމި ކޮންޓްރެކްޓުގައި ޕްލޭނިންގް މިނިސްޓްރީގެ ފަރާތުން ސޮއިކުރެއްވީ، ޕަރމަނަންޓް ސެކްރެޓަރީ ޒީނިޔާ އަހްމަދު ހަމީދެވެ. އަދި ހުނާން ނަންބަރު6އިންޖިނިއަރިންގ ކޯ.ލިމިޓެޑް ގެ ފާރތުން ސޮއިކުރެއްވީ، އެ ކުންފުނީގެ ލީގަލް ރިޕްރެޒެންޓޭޓިވް، ވަންގް ހީ އެވެ.\nސަރުކާރުގެ ބައެއް އޮފީސްތައް މިހާރު ވެސް ހިންގަމުން އަންނަނީ ހުރަވީ ބިލްޑިންގް ގަ އެވެ. އެ އިމާރާތް ވަރަށް ބޮޑަށް ބާވެ ދުވަސްވެފައިވީ ނަމަވެސް އެތަން ތަޅާލުން ލަސްވަނީ އެތަނުގައި ހުރި އޮފީސްތައް ބަދަލުކުރާނެ އެހެން ތަނެއް ނުލިބޭތީ ކަމަށް ޕްލޭނިން މިނިސްޓްރީގެ ކޮންސްޓްރަކްޝަން އިންޑަސްޓްރީ ޑިވެލޮޕްމެންޓް ޑިޕާޓްމެންޓް (ސީއައިޑީޑީ)ގެ ޑިރެކްޓަރ ޖެނެރަލް އަހުމަދު ތޮލްހަތު ކުރިން ވަނީ ވިދާޅުވެފައެވެ.\nއެގޮތުން، ހުޅުމާލޭގައި އެޅުމަށް މިއަދު އެއްބަސްވުމުގައި ސޮއިކުރި ހަ ފަންގިފިލާގެ އޮފީސް އިމާރާތަކީ ސަރުކާރުގެ އޮފީސްތައް ހިންގުމަށް އަޅާ އޮފީސް އިމާރާތެއް ކަމަށް ޕްލޭނިންގް މިނިސްޓްރީން މައުލޫމާތުދެއެވެ.\nގުޅޭ ޓެގު ހުޅުމާލެ މިނިސްޓްރީ އޮފް ނޭޝަނަލް ޕްލޭނިން ހައުސިން އެންޑް އިންފްރާސްޓްރަކްޗާ


Yameen Abura Jalah Nuleveynama MDP ah Ithubaarukoh Vote Dheyn Jehey Evves Sababeh Nei: Azim ޔާމީން އަބުރާ ޖަލަށް ނުލެވޭނަމަ އެމްޑިޕީއަށް އިތުބާރުކޮށް ވޯޓު ދޭންޖެހޭ ސަބަބެއް ނެތް: އާޒިމް – Huvadhoo News Yameen Abura Jalah Nuleveynama MDP ah Ithubaarukoh Vote Dheyn Jehey Evves Sababeh Nei: Azim Huvadhoo News\nޔާމީން އަބުރާ ޖަލަށް ނުލެވޭނަމަ އެމްޑިޕީއަށް އިތުބާރުކޮށް ވޯޓު ދޭންޖެހޭ ސަބަބެއް ނެތް: އާޒިމް\nމެދު ހެންވޭރު ދާއިރާގެ މެމްބަރު އަލީ އާޒިމް - ފޮޓޯ: މަޖިލިސް\nކުރީގެ ރައިސް އަބްދުﷲ ޔާމީން އަނބުރާ ޖަލަށް ނުލެވޭނަމަ އެމްޑީޕީއަށް އިތުބާރުކޮށް ވޯޓު ދޭންޖެހޭ އެއްވެސް ސަބަބެއް ނެތް ކަމަށް އެމްޑީޕީގެ ޕީޖީ ލީޑަރު، މެދުހެންވޭރު ދާއިރާގެ މެމްބަރު އަލީ އާޒިމް ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ވާހަކަފުޅު ދައްކަވަމުން އާޒިމް ވިދާޅުވީ ޔާމީންގެ އެކައުންޓުގައި ދައުލަތުގެ ގިނައަދަދެއްގެ ފައިސާ ހުރިކަން ކަނޑައެޅިގެން އެގޭއިރު ސްޕްރީމްކޯޓުން ޔާމީން މިނިވަން ކުރުމަކީ އަޖައިބެއް ކަހަލަ ހުކުމެއް ކަމަށާއި ޔާމީން އަނބުރާ ޖަލަށް ނުލެވޭނަމަ އެމްޑީޕީއަށް ތާއީދުކޮށް ވޯޓު ދޭންޖެހޭ އެއްވެސް ސަބަބެއް ނޯންނާނެ ކަމަށެވެ.\nމީގެ އިތުރުން ސްޕްރީމް ކޯޓުން އިއްވި ހުކުމާއި ގުޅިގެން ޔާމީން މިނިވަންކަމާއެކު އުޅުމުގެ ފުރުސަތު ދޭން ޖެހޭ ކަމާމެދު ސުވާލު އުފެދޭ ކަމަށް އާޒިމް ވިދާޅުވިއެވެ. އަދި އަޖައިބުވާ ވަރަށް ދައުލަތުގެ ފައިސާ އެކައުންޓަށް ޖަމާކޮށްގެން ހުރި މީހަކު ބޭނުން ރަށަކަށް އަރައި މާލެތެރޭގައިވެސް ބޭނުން ގޮތަކަށް އުޅެން ދޫކޮށް، ދޭދޭ ޤައުމުތަކުގެ މެދުގައި އޮންނަ ގުޅުން ހީނަރުކުރަން ފުރުސަތުދޭންވީތޯ އާޒިމް ވަނީ ސުވާލުކޮށްފައެވެ.\nއާޒިމް އިތުރަށް ވިދާޅުވީ މިކަންތައް ހުއްޓުވުމަށް ފަނޑިޔާރުން ފިޔަވަޅު ނާޅާނަމަ ވަކި ކުރަން ޖެހޭ ފަރާތްތަކުން ވަކިކޮށްގެން ވެސް އެކަން ކުރަން ޖެހޭ ކަމަށެވެ. އެމީހުންނަށް ހައްޤު އަދަބު ދޭން އެބަޖެހޭ ކަމަށެވެ.\n“އެ ގެންނަން ޖެހުނު ބަދަލެއް ގެނެސްގެން، ދައުލަތުގެ ފައިސާ އިންތިހާއަށް ނަގައިފައި ތިބި މީހުން ޖަލުގެ އެތެރެއަށް އެބަ ލާން ޖެހޭ، އެ މީހުން ހައްގު އަދަބު އެބަ ދޭން ޖެހޭ. ނުދޭ ކަމަށް ވަނީ ވިއްޔާ ރައްޔިތުން އަޅުގަނޑުމެންނަށް، އެމްޑީޕީއަށް އިތުބާރުކޮށް ވޯޓު ދޭން ޖެހޭ އެއްވެސް ސަބަބެއް ނެތް، އެއްވެސް ސަބަބެއް އަޅުގަނޑަކަށް ނުފެނޭ،” އާޒިމް ވިދާޅުވިއެވެ.\nއާޒިމް ސިފަކުރެއްވި ގޮތުގައި ޔާމީން މިނިވަންކަންމަތީ ބެހެއްޓުމަކީ ރައްޔިތުން އެމްޑީޕީއަށް ކުރާ އިތުބާރަށް ފުރަގަސްދީ ރައްޔިތުންނަށް ދެވޭ ނިކަމެތި ކަމެކެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ކުރިއަށް ގެންގޮސްފައިވަނީ ވިހެއުމާ ގުޅިގެން އަންހެން ފަނޑިޔާރުންނަށް ހަ މަހުގެ ޗުއްޓީއެއް ދެވޭގޮތަށް ގާނޫނަށް އިސްލާހު ގެނައުމަށް މަޖިލީހަށް ހުށަހަޅައިފައިވާ ބިލުގެ އިބްތިދާއީ ބަހުސެވެ.


އޮޑިދޯނި އެހެލާ ސަރަހައްދުން ވެލި ހޯދުމަށް އެދުނު ފަރާތްތަކަށް ވެލި ދޫކުރުން - R. Fainu Council\nއޮޑިދޯނި އެހެލާ ސަރަހައްދުން ވެލި ހޯދުމަށް އެދުނު ފަރާތްތަކަށް ވެލި ދޫކުރުން\nފައިނު ކައުންސިލް އިދާރާ 2:24 AM އިޢުލާން\nމިރަށު އޮޑިދޯނިފަހަރު އެހެލާ ސަރަހައްދަށް ޖަމާވެފައިވާ ވެލިތަކުން ވެލި ހޯދުމަށް އެދުނު ފަރާތްތަކަށް ވެލި ނެގުމުގެ ހުއްދަ މިއަދުން ފެށިގެން ތިރީގައިވާ މިދަންނަވާ ގަޑިތަކަށް ހުޅުވާލެވި ވާހަކަ ދަންނަވަމެވެ. ވެލި ދޫކުރަނީ ކޮންމެ ދުވަހަކުވެސް ވެލި ގެންދިއުމަށް އެންމެ ފުރަތަމަ އެދޭ5ފަރާތަކަށް، ކޮންމެ ގޯއްޗަކަށް 150 ޑަބިޔާގެ މަގުންނެވެ. އަދި ވެލި ނެގުމުގެ ހުއްދަ ދޭތާ 1 މަސް ދުވަހުގެ ތެރޭގައި ވެލި ނަގާ ނިންމަންވާނެއެވެ. އަދި ނަގާވެލި ގިނަވެގެން 10 ދުވަހުގެ ތެރޭގައި ގެންދަންވާނެއެވެ.\nވީމާ، ވެލި ނަގަން ބޭނުންވާ ފާރާތްތަކުން މިއިދާރާގެ އ. ކައުންސިލް އޮފިސަރ އިބްރާހިމް ފަހީމް (ފޯނު ނަންބަރު 9100652) އާއި ގުޅައިގެން ކުރިޔަށް ގެންދިއުމަށް ދެންނެވީމެވެ.\nތާރީޚް ހ: 17 މުހައްރަމް 1443 ތާރީޚް މ: 25 އޯގަސްޓް 2021\nގުޅުންހުރި ފައިލް: ވެލި ދޫކުރާ ގަޑިތައް\nއޮޑިދޯނި އެހެލާ ސަރަހައްދުން ވެލި ހޯދުމަށް އެދުނު ފަރާތްތަކަށް ވެލި ދޫކުރުން Reviewed by ފައިނު ކައުންސިލް އިދާރާ on 2:24 AM Rating: 5


SunOnline: Khashoggi ge hashigan'duge baithah5fottah elhi: report\nހާޝޮގްޖީގެ ހަށިގަނޑުގެ ބައިތައް ފަސް ފޮށްޓަށް އެޅި: ރިޕޯޓް\nރުގިއްޔާ މުހައްމަދު މޫސާ 04 Nov 2018, 16:36\nނޫސްވެރިޔާ ޖަމާލް ހާޝުގްޖީގެ ހަށިގަނޑު ކޮށާލުމުގައި އެންމެ އިސްކޮށް އުޅުނީ މާހިރު މުތުރިބު (ކ) ކަމަށް އަލް ސަބާހުން ބުނޭ -- ފޮޓޯ:\nއަންކާރާ (ނޮވެމްބަރު 4): ތުރުކީގައި ހުންނަ ސައުދީ އަރަބިއާގެ ކޮންސިއުލޭޓަށް ނޫސްވެރިޔާ ޖަމާލް ހާޝުގްޖީ ދިޔަ ފަހުން އޭނާ މަރާލުމަށް ފަހު، އޭނާގެ ހަށިގަނޑު ކޮށާލައި، އެކި ބައިތައް ފަސް ފޮށްޓަށް އެޅި ކަމަށް ތުރުކީގެ ނޫހަކުން ބުނެފި އެވެ.\nނަން ހާމަ ކުރަން ބޭނުން ނުވާ އޮފިޝަލުންތަކަކާ ހަވާލާދީ އަލް ސަބާހު ނޫހުގައިވާ ގޮތުން ހާޝުގްޖީގެ ހަށިގަނޑުގެ ބައިތައް ފޮށިތަކަށް އެޅުމަށް ފަހު، އެފޮށިތައް ވަނީ ސައުދީ ކޮންސުލްގެ ގެޔަށް ގެންގޮސްފަ އެވެ. އެއީ ކޮންސިއުލޭޓާ ވަރަށް ކައިރީ ހުންނަ ގެޔެކެވެ.\nއަދި ހާޝޫގްޖީގެ ހަށިގަނޑު ކޮށާލުމުގައި އިސްކޮށް އުޅުނީ ސައުދީ ސަރުކާރާ ގުޅުން ހުރި ފަރާތްތަކެއް ކަމަށްވާ މާހިރު މުތުރިބާއި ސަލާހު ތުބައިޖީ އާއި ތާރު އަލް ހަރުބީ ކަމަށް އަލް ސަބާހުން ބުންޏެވެ.\nމުތުރިބަކީ ސައުދީ ވަލީއަހުދު މުހައްމަދު ބިން ސަލްމާނާ އެކު ގިނަގިނައިން ފެންނަ، އޭނާގެ ވަރަށް އަރިސް ފަރާތެކެވެ. އަދި ތުބައިޖީ އަކީ ސައުދީ ސައިންޓިފިކް ކައުންސިލް އޮފް ފޮރެންސިކްސްގައި އިސްކޮށް ހުންނެވި އަދި އެގައުގެ އަސްކަރިއްޔާގެ ކާނަލްއެކެވެ.\nމީގެ އިތުރުން، އަލް ހަރުބީ އަކީ ޖިއްދާގައި ހުންނަ ވަލީއަހުދުގެ ގަނޑުވަރު ދިފާއު ކުރުމުގައި އަދާ ކުރި އިސް ދައުރުގެ ސަބަބުން، ސައުދީ ޝާހީ ގާޑުގެ ލެފްޓެނެންޓު ކަމަށް މިދިޔަ އަހަރު ޕްރޮމޯޓުކޮށްފައިވާ ފަރާތެކެވެ.\nތުރުކީ ސަރުކާރާ ގުޅުން ހުރި އަލް ސަބާހު ނޫހުން އެފަދައިން ބުނެފައި ވަނީ، ހާޝުގްޖީ މަރާލުމަށް އަމުރު ކޮށްފައި ވަނީ ސައުދީ ސަރުކާރުން ކަމަށް ތުރުކީގެ ރައީސް ރަޖަބް ތައްޔިބު އުރުދުޣާން ވިދާޅުވި ފަހުންނެވެ.\nމިދިޔަ މަހުގެ ދެވަނަ ދުވަހު ސައުދީ ކޮންސިއުލޭޓަށް ދިޔަ ފަހުން މަރާލާފައިވާ ހާޝުގްޖީގެ ހަށިގަނޑު އަދިވެސް ފެނިފައި ނުވެ އެވެ.\nއެމައްސަލައިގެ ތަހުގީގުގެ ތެރެއިން ތުރުކީގެ ފުލުހުން ވަނީ ސައުދީ ކޮންސުލްގެ ގެވެސް ފާސްކޮށްފަ އެވެ. އޭގެ ކުރިން ސައުދީ ކޮންސުލް މުހައްމަދު އަލް އުސައިބީ ވަނީ ތުރުކީ ދޫކުރައްވާ ފުރާވަޑައިގެންފަ އެވެ.


Flat ah form levey App ge 95% nimihje: Maleeh\nފްލެޓަށް ފޯމްލެވޭ އެޕް ވަރަށް އަވަހަށް ނިމެނޭ\nމިނިސްޓަރު މަލީހް އަވަސް ހުކުރު ޕްރޮގްރާމްގައި-- ފޮޓޯ: އަހުމަދު ޝުރާއު | އަވަސް\nހައުސިންގެ ފްލެޓްތަކަށް ކިއުގައި ނުޖެހި އޮންލައިންކޮށް ފޯމްލެވޭ އެޕްލިކޭޝަން ގާތްގަނޑަކަށް ނިިމިފައިވާ ކަމަށް ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހް ޖަމާލް ވިދާޅުވެއްޖެ އެވެ.\nސައިންސް މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު ވިދާޅުވީ، ހަފުތާ ރެސް ޕްރޮގްރާމަށް ބޭނުންވި އެޕްލިކޭޝަން ވެސް މިނިސްޓްރީން ތައްޔާރުކޮށްދީފައިވާ ކަމަށާއި ފްލެޓް ފޯމްގެ އެޕްލިކޭޝަންގެ 95 ޕަސެންޓް ނިމިފައިވާ ކަމަށެވެ.\n"ހައުސިން މިނިސްޓްރީގައި ކިއުގައި ނުޖެހި ރައްޔިތުންނަށް ހައުސިންގެ އެޕްލިކޭޝަން ފޯމްތައް ލެވޭނެ އިންތިޒާމްތައް ހަމަޖެއްސުމަށްޓަކައި ބޭނުންވާ، އެމަސައްކަތުގެ 95 ޕަސެންޓް މަސައްކަތް މިވަނީ ނިމިފަ،" މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ، އެ އެޕްލިކޭޝަން ތައްޔާރު ކުރުމުގެ ފަހުގެ މަސައްކަތް ކުރިއަށްދާ ކަމަށާއި އެހިދުމަތް ކައިރި މުސްތަގުބަލެއްގައި ހައުސިން މިނިސްޓްރީއާއެކުކޮށް ނިންްމައި ރައްޔިތުންނާއި ހަމައަށް ފޯރުކޮށް ދެވޭނެ ކަމަށްވެސް މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ، ގެސްޓް ހައުސް ވިޔަފާރި ހިންގާ ކޮންމެ ރަށެއްގައި ވެބްސައިޓް ތައްޔާރު ކުރުމުގެ މަސައްކަތްވެސް ކުރިއަށްދާ ކަމަށެވެ. އެމަސައްކަތް އަންނަ މާޗްމަހުގެ ތެރޭގައި ނިންމާލެވޭނެ ކަމަށެވެ.\nކިޔުގައި ނުޖެހި ސަރުކާރުގެ ބައެއް ކަންކަން އޮންލައިންކޮށް ކުރެވޭނެ ނިޒާމެއް ގާއިިމް ކުރުމުގެ މަސައްކަތް ފަށާފައިވަނީ މިދިޔަ މަހުގެ ތެރޭގައި އެވެ.


އައިހަވަންގެ މާސްޓަ ޕްލޭން ހަދަން ކުންފުންޏަކާ ހަވާލުކޮށްފި — Ihavandhoo.com\nއައިހަވަންގެ މާސްޓަ ޕްލޭން ހަދަން ކުންފުންޏަކާ ހަވާލުކޮށްފި\n1 ނޮވެމްބަރު 20162ޢަބުދުﷲ ޙަމީދު\nއިހަވަންދިއްޕޮޅުގައި ހިންގެވުމަށް ސަރުކާރުން ހަމަޖައްސަވާފައިވާ އައި ހަވަން މަޝްރޫޢުގެ މާސްޓަރ ޕްލޭން ތައްޔާރުކުރުމުގެ އެއްބަސްވުމުގައި މިއަދު ސޮއިކުރައްވައިފިއެވެ.\nހުޅުލޭ އައިލެންޑް ހޮޓަލުގައި ބޭއްވި ރަސްމިއްޔާތެއްގައި، އައި ހަވަން ޕްރޮޖެކްޓްގެ މާސްޓަރ ޕްލޭން ތައްޔާރުކުރުމުގެ މަސައްކަތް ސަރުކާރުން ހަވާލުކުރެއްވީ ސިންގަޕޫރުގެ ސުރްބަނާ ޖުރޮންގް ކޮންސަލްޓަންޓްސްއާއެވެ. މިއަދު ބޭއްވި ރަސްމިއްޔާތެއްގައި މިއެއްބަސްވުމުގައި ސަރުކާރުގެ ފަރާތުން ސޮއިކުރެއްވީ އިކޮނޮމިކް މިނިސްޓަރ މުޙައްމަދު ސަޢީދެވެ. އަދި ސުރުބަނާ ޖުރޮންގް ތަމްސީލުކުރެއްވީ އެ ކުންފުނީގެ އާބަން ޕްލޭނިން އެންޑް ޑިޒައިން ބައިގެ މެނޭޖިން ޑިރެކްޓަރު ފިލިޕް ވައިއެމް ޓޭން އެވެ.\nއައިހަވަން މަޝްރޫޢަކީ ރައީސް ޢަބްދުﷲ ޔާމީންގެ އިޤްތިޞާދީ ތަޞައްވުރުގައި ހިމެނޭ އެންމެ ބޮޑު އެއް މަޝްރޫޢުއެވެ. ރައީސް ޔާމީންގެ ތަޞައްވުރަކީ، އަހަރަކު އެތައް ޓްރިލިޔަން ޑޮލަރެއްގެ މުދާބަރުކޮށްގެން ރާއްޖެ ކައިރިން ދަތުރުކުރާ އިންޓަރނޭޝަނަލް ޝިޕިންގލައިންގެ މައިމަރުކަޒަކަށް ދިވެހި ރާއްޖެ ހެއްދެވުމެވެ. ހުޅަނގާއި އިރުމަތީގެ މުދާތައް ބަދަލުކުރެވޭ މަރުކަޒަކަށް ރާއްޖެ ވުމެވެ.\nމި ރަސްމިއްޔާތުގައި، އެ ކުންފުނީގެ ފަރާތުން ދެއްކި ޕްރެޒެންޓޭޝަނެއްގައިވާ ގޮތުން، ހއ. އަތޮޅުގެ އިހަވަންދިއްޕޮޅު ސަރަހައްދުގައި ތަރައްގީކުރާ އައިހަވަންގެ މާސްޓަ ޕްލޭން ހަދާނީ ތިން ބަޔަކަށް ބަހާލައިގެން ތިން ހަފުތާގެ ތެރޭގަ އެވެ. އެ ގޮތުން، ފުރަތަމަ ހަފުތާގައި އިހަވަންދިއްޕޮޅަށް ގޮސް، ކަމާ ބެހޭ ފަރާތްތަކާ އެކު މަޝްވަރާ ކުރާނެ އެވެ. ޖެހިގެން އަންނަ ހަތަރު ހަފުތާގައި ކުރިއަށް ގެންދަން ރާވާފައި ވަނީ އެ ތަނުގެ މިހާރުގެ ހާލަތާއި ޑޭޓާ ހޯދައި އެއްކުރުމުގެ އިތުރަށް މިހާރު ހަދާފައިވާ ފީސިބިލިޓީ ރިޕޯޓު މުރާޖައާ ކުރުމެވެ. ކޮންސެޕްޓް މާސްޓަ ޕްލޭނާއި އޭގެ މައްޗަށް ބިނާކޮށް ތައްޔާރުކުރާ ތަފްސީލީ މާސްޓަ ޕްލޭން ހެދުމަށް ނިއްމާފައި ވަނީ އެންމެ ފަހު ހަފުތާގަ އެވެ.\nއައިހަވަން މަޝްރޫޢު ހިންގުމަށް އިހަވަންދިއްޕޮޅަކީ އެކަށީގެންވާ ތަނެއްތޯ ބެލުމަށް ދުނިޔޭގެ އެންމެ ބޮޑު އެއް ކޮންސަލްޓަންސީ ފާރމްކަމުގައިވާ އެމެރިކާގެ ބޮސްޓަން ކޮންސަލްޓިން ގްރޫޕް، ބީސީޖީން އިހަވަންދިއްޕޮޅުގައި ވަނީ ދިރާސާ ކޮށްފައެވެ. އެފަރާތުން ދިރާސާތައް ކުރިއަށް ގެންގޮސްފައިވަނީ ސަރުކާރުން ހުށަހަޅުއްވާފައިވާ މައިގަނޑު ކޮމްޕޯނެންޓްތައް އިހަވަންދިއްޕޮޅުގައި އެންމެ ރަނގަޅަށް ތަރައްޤީކުރެވޭނީ ކޮންގޮތަކަށްތޯ ބެލުމަށެވެ. އެގޮތުން، ބޯޓުފަހަރު ބަންނަ ކުންފުނިތަކާއި ބަންކަރިންއާއި ޑޮކިންގެ ޚިދުމަތް ދޭ ކުންފުނިތަކާ ވާހަކަދައްކައިގެން ވަރަށް ތަފްޞީލީ ދިރާސާތަކެއް ކޮށްފައިވެއެވެ. އަދި ޓްރާންޝިޕްމަންޓް ބަނދަރު ތަރައްޤީކުރެވޭނެ ސަރަޙައްދުތައް ކަނޑައެޅުމަށް އެސަރަޙައްދު ބަލާ ދިރާސާތަކެއް މިދިޔަ އަހަރުގެ ސެޕްޓެމްބަރު މަހުގެތެރޭގައި ކޮށްފައިވެއެވެ. އޭގެތެރޭގައި އެސަރަޙައްދުގައި ކަނޑުގެ އޮއިވަރާއި ވައި ހުރިގޮތާއި، ފަޅުތައް ބަލާ ހަދާފައިވެއެވެ. ޖިއޮގްރަފީގޮތުން އިހަވަންދިއްޕޮޅަކީ ރާއްޖޭގައި މިވަގުތު އޮތް އެންމެ ބޮޑު ފަޅު އޮތް ސަރަޙައްދެވެ.\nހަމައެކަނި ފަތުރުވެރިކަމަށް ރާއްޖެ ބަރޯސާވެފައި އޮންނަ އޮތުން ނިމުމަކަށް ގެނައުމަށް ސަރުކާރުން ރާއްވަވާފައިވާ އެންމެ ބޮޑު މަޝްރޫޢަކީވެސް އައިހެވަން މަޝްރޫޢުއެވެ. އައިހަވަން ޕްރޮޖެކްޓްގެ ބިން ހިއްކުމުގެ މަސައްކަތް މިއަހަރު ފަށާނެ ކަމަށް ރައީސުލްޖުމްހޫރިއްޔާ ޢަބްދުﷲ ޔާމިން ޢަބްދުލްޤައްޔޫމް ވަނީ ވިދާޅުވެފައެވެ.\nސަރުކާރުގެ ޢަމާޒަކީ ބޮޑު ޓްރާންސްޝިޕްމަންޓް ބަނދަރެއްގެ އިތުރުން އެއަރޕޯޓަކާއި ޔޮޓް މެރީނާއަކާއި ކްރޫޒް ހަބަކާއި ޑޮކްޔާޑް އަދި ބަންކަރިން ފެސިލިޓީއާއެކު އައިހަވަން ތަރައްޤީ ކުރެއްވުމެވެ.\nއައިހެވަން، ދައުލަތުގެ ބަޖެޓުން ގެއްލިއްޖެ!\nމާފިނޮޅު އެއާޕޯޓަށް ބޭނުންވާ ބިން ނުހިއްކިގެން މަހާޖައްރާފު އަނބުރާ ގެންގޮސްފި\nމާފިނޮޅުގައި އެއާޕޯޓެއް އެޅުމަށް ބިން ހިއްކުމުގެ މަސައްކަތް ފަށައިފި\nއައިހެވަންގެ ރަށްތައް ވަރުވާއަށް .... އައިހެވަން އަށް ވާނީ ކިހިނެއްބާ؟\nއައިހެވަން މާސްޓަރ ޕްލޭން ނިމިއްޖެ: ރައީސުލްޖުމުހުރިއްޔާ\nމިއީ އިންތިހާބީ ސްޓަންޓަކަށް ވެދާނެ، ވަރަށް އެދެން އިހަވަންދޫ ޑޮޓްކޮމްއިން އަޕްޑޭޓްބަލަން ޕްރޯއެކްޓިވްކޮށް.. މި ނޫސް ނޫނީ ނެތް މިދާއިރާގެ ކަންކަމާ އުޅޭނެ ބައެއް.. 15 ހަފްތާފަހުން މިކަން ނިމުމުތޯ ބަލައިދޭތި\n–2ނޮވެމްބަރު 201600\nމި ނޫހުންވާނެ އިކޮނޮމިކް މިނިސްޓްރީއަށް ގުލައިގެން މަޢުލޫމާތު ސާފުކޮށްފަ ހަބަރު ޖަހަން މިކަމުގެ އަޕްޓޭޑް، ފެބްރުއަރީއަށް މި މާސްޓަރ ޕްލޭން ނުނިމިއްޖެއްޔާ އެވާހަކަ ވެސް ޖަހަންވާނެ މައުލޫމާތު ސާފުކޮށްފަ، ޓްރާންސްޝިޕްމަންޓް ޕޯޓް އަޅަނީ އިހަވަންދޫ ކޮޅުގަ މިއޮއް ދިގު ފަޅުގަކަން މިހާރު ކަށަވަރުކުރެވިފަ އޮތީ․


Male'-Hulhumale' bus dhathuru emme fahun MTCC ah | Mihaaru\nޓްރާންސްޕޯޓް އޮތޯރިޓީގައި މިިއަދު ބޭއްވި ނޫސްކޮންފަރެންސެއްގައި ޓްރާންސްޕޯޓް މިނިސްޓަރު އައިޝަތު ނަހުލާ ވިދާޅުވީ ބަސްދަތުރުގެ ހިދުމަތް ދިނުން އެމްޓީސީސީއާ ހަވާލުކުރަން ނިންމީ މާލެ ސަހަރައްދުގެ އާއްމު ދަތުރުފަތުރު އެއްފުރާޅެއްގެ ދަށަށް ގެންނަން ކަމަށެވެ. މިނިސްޓަރު ވިދާޅުވީ ބަހުގެ ހިދުމަތް ދެ ކުންފުންޏަކުން ދެމުން އަންނާތީ ދަތިތަކާ ކުރިމަތިވާ ކަމަށެވެ.\n"އެެހެންވީމާ އަޅުގަނޑުމެންގެ ވިސްނުން މި ހުރީ އަޅުގަނޑުމެން އެއްފުރާޅެއްގެ ދަށަށް މި މަސައްކަތް ބަދަލުކުރުމަށް. އެގޮތުން އެމްޓީސީސީގެ ދަށަށް ބަހުގެ ހިދުމަތް އެއްކޮށް ބަދަލުކުރަން އަޅުގަނޑުމެން ނިންމި ވާހަކަ ދަންނަވަން،" އޭނާ ވިދާޅުވި އެވެ.\nމާލެ އާއި ހުޅުލެ އަދި ހުޅުމާލެ ގުޅުވައިދޭ ސިނަމާލެ ބްރިޖް ހުޅުވުމުގެ ކުރިން މާލެ އާއި ހުޅުމާލެއާ ދެމެދު ފެރީގެ ހިދުމަތް ދިނުމާއި ހުޅުމާލޭގައި ބަސް ދަތުރުގެ ހިދުމަތް ދިނުމަކީ އެމްޓީސީސީން ކުރަމުން އައި މަސައްކަތްތަކެވެ. ނަމަވެސް ބްރިޖް ހުޅުވުމާ އެކު މާލެ-ހުޅުމާލެ ބަސް ދަތުރުގެ ހިދުމަތް ހަވާލުކުރީ އެ ހިދުމަތް މުޅިން އަލަށް ފެށި އެމްޕީއެލްއާ އެވެ. ފެރީތަކަށް އަރާ މީހުން މަދުވެ، އެމްޓީސީސީއަށް ގެއްލުންވާން ފެށި އެ ވަގުތު އެ ކުންފުންޏަށް ބަސް ދަތުރު ނުދިނުމުން އެކުންފުންޏަށް ގެއްލުން ބޮޑުވި އެވެ.\nމާލެއަށް މިނީ ބަހުގެ ހިދުމަތް\nމާލެ-ހުޅުމާލެ ބަސް ދަތުރުގެ ހިދުމަތުގެ އިތުރުން މާލޭގައި މިނީ ބަހުގެ ހިދުމަތް ތައާރަފްކުރަން ނިންމާފައިވާ ކަމަށް ވެސް މިނިސްޓަރު މިއަދު ވިދާޅުވި އެވެ. އެ ގޮތުން މާލޭގައި މިނީ ބަހުގެ ހިދުމަތް ދިނުން ވެސް އެމްޓީސީސީއާ ހަވާލުކުރާނެ ކަމުގެ އިޝާރާތެއް ވެސް އޭނާ ކުރެއްވި އެވެ. ނަމަވެސް އެ ހިދުމަތް އެކުންފުންޏާ ހަވާލުކުރަން ނިންމާފައިވާ ކަމަށް ސީދާ ވިދާޅެއް ނުވެ އެވެ.\n"އެއް ފުރާޅެއްގެ ދަށަށް މި ހިދުމަތް ބަދަލުކުރަނީ. ބަހުގެ ހިދުމަތް ބަދަލުކުރާ އިރު އެމްޓީސީސީއަށް އެކަން [މިނީ ބަހުގެ ހިދުމަތް] ދާނެ ކަމަށް އަޅުގަނޑު ގަބޫލުކުރަނީ،" އައިޝާ ވިދާޅުވި އެވެ.\nއައިޝާ ވިދާޅުވީ މާލޭގައި މިނީ ބަހުގެ ހިދުމަތް ދިނުމުގެ ކަންތައްތައް ހަމަ ޖައްސާނީ އެކަމާ ބެހޭ ގޮތުން ކުރަން ޖެހޭ ދިރާސާތައް ކުރުމަށް ފަހު ކަމަށެވެ. އެގޮތުން މާލޭގެ މަގުތަކުގެ ޓްރެފިކަށް ބަލައި، އެހިދުމަތް އެންމެ ރަނގަޅަށް ދެވޭނެ ގޮތްތަކެއް ހޯދާނެ ކަމަށް ވިދާޅުވި އެވެ.\n"އަޅުގަނޑުމެން މި މަގުތައް އެނަލައިޒްކޮށްފައި ކޮން ކަހަލަ ބަދަލުތަކެއްތޯ ގެނެވޭނީ ބަސް ދަތުރުތައް ކުރާއިރު ފަސޭހަވާނެ ގޮތަކަށް ރާވައި، އެ ދިރާސާތައް ކުރަމުން ދަނީ. ދިރާސާތައް ކޮށްފައި ގޮތެއް ކަނޑައަޅާނީ،" އައިޝާ ވިދާޅުވި އެވެ.\nދަތުރުފަތުރު ހުޅުމާލެ މާލެ ސިނަމާލެ ބްރިޖު އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު ޕަބްލިކް ޓްރާންސްޕޯޓް ބަހުގެ ޚިދުމަތް އެމްޓީސީސީ އެމްޕީއެލް ޓްރާންސްޕޯޓް މިނިސްޓަރު\n26 ކޮމެންޓް, 78 ރިއެކްޝަންސް\nތިޔަ މިނީ ބަހަކީ އައިސާ މެންގެ ވެރިކަމުގެ 100 ދުވަހުގެ ވައުދެއްނޫންތޯ.އަދިވެސް ދިރާސާ ނުނިމެ\nމީޓަރު ހަރުކުރީމަ ހަދާނެގޮތްވެސްއޮންނާނެ މަޑުންދުއްވާނީ އޭރުންމީޓަރުހިގާނެފަތުއަޑުކިޔާފަ މާލޭން ހުޅުމާލެއަިއްދެވޭއިރު 200 ރުފިޔާވެސްއަރާފާނެ ދެންކޯޗެކޭބުނާނީ އެހުރީމީޓަރުޖައްސާފަ\nރާއްޖޭގެ މީހުންނަށް ބޭރައްގޮސް ފެނިފައިވަނީ އިންޑިއާގެ އޮޓޯގައި މީޓަރު ހަރުކޮށްގެން ދުއްވާތަން. ބޭރަށްގޮސް ތައިލެންޑު ނުވަތަ އެހެންގައުމުތަކުގައި ވެސް މީޓަރުބޭނުންކުރަނިކޮށް. އެކަމަކު އެއްވެސް މީހަކަށް މިއަދާއި ހަމައަށްވެސް ނޭނގިފައޮތީ މީޓަރުހަރުކުރާ އުޅަނދައް އަޅަނީ ކޯއްޗެއްކަން. ހީކުރަނީ ޕެޓްރޯލުކަމަށް. ހަގީގަތަކީ އެލްޕީޖީ ގޭހުން އޮޓޯއާއި ކާރު މީޓަރުހަރުކޮށްގެން ދުއްވަނީ.\nއެމް.ޕީ.އެލް އިން މުދާ ފަސޭހައިން މުދާ ނެރެވޭނެ އިންތިޒާމުތަޖެއް ހަމަޖައްސައިދީބަލަ އެހެން ކަންކަމާއި ނޫޅެ. ހުރިހާ ވެހިކަލެއް އެހެރީ ހަލާކުވެފަ. ކޮންޓެއިނަރެއް ތިރި ނުކުރެވޭ......... ކޮން ބަހެއް ދުއްވަން ވީ. ކުންފުނީގެ ނަމަކީ "ޕޯޓްސް" ލިމިޓެޑް. އެހެންވީމަ ހިންގަން ޖެހޭނީ ޕޯޓްސް އެންނުދޯ، ނޫނީ މިވާގޮތަކީ އެއީ ލިމިޓެޑް އެޑިޝަން އެއްކަންނޭގެ. ސާރވިސް ވަކި ވަރަކަށް ލިމިޓްކޮށްފައި......\nއައިސެލިއުޓް ނަހުލާ، ތީފިސާރި ކަނބަލެއް، ރާއްޖެތެރޭގެ ސިޔާސީ މަގާމްތަކާއި ސިޔާސީކަންތަކުގެ ބައިވެރި ކުރަނީ ފިރިހެން، އަންހެނުން ތިބެނީ އެމީހުންނަށް ކެއްކުމާއި ޖަލްސާތަކުގެ ގޮނޑި ފުރާލުމައް\nޓެކްސީގައި މީޓަރުހަރުކުރުމުން ނުކުންނާނެ ނުބައިނަތީޖާތައް. 1 ކިތައްމެ ކުރު ހިސާބަކަށްވެސް ތާށިވެފައިއޮތުމުން ވެއިޓިންއަށް މިހާރަށްވުރެ ގިނަފައިސާދައްކަންޖެހުން،2 ފަހުން ފައިސާދައްކަންޖެހޭތީ މަގުތާށިވުމުގެ މައްސަލަ3ވަކިލާރި އަރައިފިނަމަ އެކަން ހައލުނުވުން.4އާއްމުންނަށް އުނދަގޫވުން ފަދަ މައްސަލަތައް.[ މީޓަރު ޓެކްސީތަކުގައި ހަރުކޮށްްފިނަމަ ޑުރައިވަރުންނަށް މިހާރަށްވުރެ ބޮޑު މަންފާއެއްލިބޭނެ.]\nމީޓަރު އެއްވެސް ޕަބުލިކު ދުއްވުމެއްގައި ބޭނުންކުރަންޏާ އެލްޕީޖީ ގޭސް ގެންނަވާފައި އެކަންކުރަށްވާ! އެހެންނޫނީ ކަނޑުގައި އެޅޭ ރޮނގަކަށް ތިކަންވާނީ! އިންޑިއާގަ އޮޓޯއަށް އަރާފަ މީޓަރު ފެންނައިރު އެއްވެސް ފަރާތަކަށް ނޭނގެ އޭގައި ބޭނުންކުރަނީ ޕެޓްރޯލުނުންކަން. ކޮންމެ އޮޓޯއެއްގެ ފަހަތުގަ އޮންނާނެ އެލްޕީޖީ ސިލިންޑަރު.\nމާކުރިންވެސް އެނގޭ ތިކަން ތިހެންނިމޭނެކަން އެމްޓީސީސީ އަށް އެކަމަށް ހަރަދު ނުކުރެވިގެން ނުވަތަ ނުކުރާންވެގެން އެމްޕީއެލް ގެބޮލުގައި އެޅުވިކަމެއްތީ ވޭތުވެދިޔަ7އަހަރު ކަންކުރީ ކުންފުނިތައް ދަވާލާ އުސޫލުންކަން އެންމެނައްވެސް އެނގޭ އެކަންގަބޫލް ކުރަންބޭނުންނުވާ ބައެއް އުޅެނީ އެމީހުންނައް ލިބޭ ފައިދާއެއްގެބޮޑުކަމުންކަން ކަށަވަރު އެކަމަކު އެމްޕީއެލްއަށް އެޙަރަދު އެމްޓީސީސީ އިން ލިބެންޖެހޭނެ! ނުވެސްގުޅޭކަންކަންވެސް ހަވާލުކުރަނީ ހެޔޮހިތާނުކުރަންވިޔަސް\nއެމްޕީއެލް އަށް ކުރާ އަނިޔާ ހުއްޓާލާ. ޢެމްޕީއެލް އަކީ ސަރުކާރަށް ނުހަނު ބޮޑު ހޭދައެއް ކުރާ 100% ފައިދާވާ ކުންފުންޏެއް. ސަރުކާރުތަކުގެ ބޭނުމަށް އެމްޕީއެލްގެ ފައިސާ އިސްރާފް ނުކުރާ ނަމަ އެމްޕީއެލް މުވައްޒަފުންގެ މުސާރަ ބޮޑުކުރެވި ދިރާގާ އެމްޑަބްލިއު އެސްއީ އިން ދޭފަދަ ރަނގަޅު ބޯނަހެއް ދެވޭނެ. އުއްމީދަކީ މިހާރުގެ ސީއީއޯ މިކަންކަމާ ވިސްނާ ރަނގަޅު ގޮތްތަކެއް މުވައްޒަފުންނަށް ހަމަޖައްސައިދިނުން.\nބަރާބަރު ގޮތެއް ތިޔަ ހެއްދެވީ. ޓެކްސީ ޑުރައިވަރުން ސައިޒް ކޮށްލާ\nމަށެއް ހަބަަރެއް ނުކިޔަން. ފޮޓޯ ބަލާލީ. ދެން ކޮމެންޓް. ކޮންމެވެސް ރަގަޅު ކަމެއް ކުރީ ދޯ. އޯކޭ\nޓްރާންސޕޯރޓް ހަބަރެއްވިއްޔާ މަވެސް ހަމަ ފޮޓޯ ބަލާލަން ހުޅުވާލަނީ،


Union Sports Club Quran Mubaaraathuge Natheejafaalhukohfi - Vaguthu\nޔޫނިއަން ސްޕޯޓްސް ކްލަބު ޤުރުއާން މުބާރާތުގެ ނަތީޖާފާޅުކޮށްފި\nޔޫނިއަން ސްޕޯޓްސް ކުލަބުން އިންތިޒާމުކޮށްގެން އއ.މަތިވެރީ ގައި ބޭއްވި 18 ވަނަ ގުރުއާން މުބާރާތުގެ އެއްވަނަ މަތިވެރީ އައްސޭރި އައިޝަތު އިނާޔާ ހޯދައިފިއެވެ.\n157 ދަރިވަރުން ބައިވެރިވެރިވި މި މުބާރާތުގެ އެއްވަނަ މަތިވެރީ އައްސޭރި އައިޝަތު އިނާޔާ ހޯދާފައިވާއިރު، ދެވަނަ ހޯދާފައިވަނީ އެރަށު ގުލްޒާރުގޭ ލިމްނާ އިބްރާހިމެވެ. އަދި މުބާރާތުގެ3ވަނަ ހޯދާފައިވަނީ ހިމަންދޫ ޝެލްވޭޝަން ނަބާހަތު އަބުދުﷲއެވެ.\nމި ޖޫން މަހު6އިން7ގެ ނިޔަލަށް ބޭއްވި މި މުބާރާތްގެ ވަނަވަނައަށް އައި ދަރިވަރުންނަށް ވަނީ އިނާމާއި ހަނދާނީ ލިޔުންދީފައެވެ.\n"ވަގުތު" އާއި ވާހަކަ ދައްކަވަމުން މަތިވެރީ ޔޫނިއަން ސްޕޯޓްސް ކުލަބުގެ ރައީސް ހުސައިން ޝަރީފު ވިދާޅުވީ މަތިވެރީ ޔޫނިއަން ސްޕޯޓްސް ކުލަބުގެ އަމާޒަކީ ކުރިއަށް އޮތް އަހަރުވެސް މި މުބާރާތް ކާމިޔާބުކަމާއެކު ބޭއްވުންކަމަށެވެ.\n"މުބާރާތް ކާމިޔާބުކަމާއެކު ކުރިއަށް ގެންދިއުމުގައި ވަރަށް ގިނަ ބައެއްގެ އެހީތެރިކަން ލިބުނު. އެގޮތުން އެސްޓީއޯއާއި، ދާއިރާގެ މަޖިލީސް މެންބަރު ހުސައިން މުހައްމަދާއި، އިސްލާމިކް ބޭންކް، މިނީ ޑައިމަންޑް ފިހާރަ، ސިލްވާ ސްޕޯރޓްސް ފިހާރަ، ވެނިވިސީ ފިހާރަ، ވެލި ބީޗް އިން ގެސްޓް ހައުސް، ބިޒީ ބީން، މަތިވެރީ ކައުންސިލް އިދާރާ އަދި މަތިވެރީ ސުކޫލްގެ ފަރާތުން ވަރަށް ބޮޑު އެހީތެރިކަމެއް ލިބިފައިވޭ" މަތިވެރީ ޔޫނިއަން ސްޕޯޓްސް ކުލަބުގެ ރައީސް ހުސައިން ޝަރީފު ވިދާޅުވިއެވެ.\nމި މުބާރާތުގެ ޓައިޓަލް ސްޕޮންސަރ އެސްޓީއޯ އެވެ. ކޯރ ސްޕޮންސަރ އަކީ ސިލްވަރ ސްޕޮޓްއެވެ. މީޑިއާ ޕާރޓްނަރ އަކީ "ވަގުތު" އެވެ.\nމި މުބާރާތުގެ އިތުރު ސްޕޮންސަރުންގެ ތެރޭގައި އެމްޑަބްލިއު އެސް ސީ، ޓެޕްކޮން ހާރޑްވެއަރ، ފެނަކަ، އެމް.އެސް އިންސްޓިޓިއުޓް އޮފް ޟިލއާޢުލް ޤުރުއާން، ރަހުމަތް ދޯނި، ހިތްވަރު ދޯނި، ހޮލިޑޭ މަތިވެރި އިން، ނަސްރު 5، އީކުއޭޓަރ ދޯނި، ރާސްތާ ދޯނި، އަލްފާޟިލް މުޙައްމަދު ޝާހިދު، ވެލިބީޗް އިންނެވެ.


އެޑްމިން – Page 20 – Liyuntheringe Gulhun\nVisitors online  308:users  0guests  270bots  38The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n“އޮނަރަބްލް” އަށް ވުރެ މަތިވެރި ވާހަކައެއް\n1 ޑިސެމްބަރު 20153 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 1368\nޢަބްދުލްޢަޒީޒު ޖަމާލު އަބޫބަކުރުއެކި ބޭފުޅުންނަށް އެރުވޭ ޝަރަފާއި ލަޤާބާއި، އެކި ބޭފުޅުން ފުރުއްވާ މަޤާމުތަކާ އަޅުގަނޑަށް ތަފާތެވެ. ޝަރަފާއި ލަޤަބާ ބެހޭގޮތުން ވެސް ރަސްމީ ފަރާތަކުން އުޞޫލެއް ކަނޑައަޅުއްވަން ވެއްޖެ ކަމަށް އެބަ ގަބޫލުކުރެވެއެވެ. މިކަމާ ބެހޭ ގޮތުން ކުރިން ކަނޑައެޅިފައި އޮންނަ އުޞޫލެއް އޮތްނަމަ އެ އުޞޫލަށް މީހުން އަހުލުވެރިކުރުވާން އެބަޖެހެއެވެ. މި ގޮތަށް މި ގަބޫލުކުރެވެނީ އެކި މީހުން އެކި ގޮތަށް ލަޤަބުތައް ބޭނުންކުރާތީއެވެ. އުޞޫލެއް ނުހިފެހެއްޓޭތީއެވެ. ކުރީ ދުވަހެއްގައި “އޮނަރަބްލް”ގެ ވާހަކަވެސް ދަންނަވައިލެވުނީ ހަމަ އެފަދަ ސަބަބަކާ ހުރެއެވެ.\n30 ނޮވެމްބަރު 20152 ޚިޔާލުޢަޤީދާ, ދީނާއި ދުނިޔެއެޑްމިން\nމިއީ މުއްސަނދި އަރަބި ގައުމެއްގައި ހިނގި ކަމެކެވެ. މި ލިޔުން ފޮނުވާފައިވަނީ ސިޓީއެއްގެ ސިފައިގައި، ރެޑިއޯ ޕޮރޮގްރާމެއްގައި އާންމުންނަށްނަށް އިއްވާ ގޮތަށެވެ. ” އިއްޒަތްތެރި ޝައިޚަށް ހެޔޮ ދުޢާ ސަލާމް. އަޅުގަނޑު މި ފޮނުވާ ސިޓީ، ތިޔަ ޕްރޮގްރާމު އަޑުއައްސަވާ އަޑުއެހުންތެރިންނަށް ވިދާޅުވެދެއްވުން އެދެމެވެ. އެއީ ވިސްނައި ފިކުރު ކުރާމީހުންނަށް އިބުރަތަކަށް ވާނެތީއެވެ.\nސްޓޮކް އެކްސްޗޭންޖަކީ، ކުންފުނީގެ އަގު އުފުލައިދޭ ޕްލެޓްފޯމެއް!\n29 ނޮވެމްބަރު 2015ޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 664\nގިނަ ކުންފުނިތަކަކުން ސްޓޮކް އެކްސްޗޭންޖްގައި ލިސްޓްކުރުމުގެ ބޭނުމަކީ ހަމައެކަނި ކުންފުނީގެ ވިޔަފާރިއަށް ބޭނުންވާ ފައިސާ ހޯދުމެއް ނޫނެވެ. އެހެންނަމަވެސް ދެމެހެއްޓެނިވި ގޮތެއްގައި އެއްދުވަހުން އަނެއްދުވަހަށް ކުންފުނީގެ އަގު މާކެޓްގައި އުފުލައި މައްޗަށް ގެންދިއުމެވެ. މިގޮތަށް ކުންފުނީގެ އަގު އުފުލުމުން ގިނަ ފަރާތްތަކެއްގެ ޝައުޤުވެރިކަން ކުންފުންޏާ މެދު އިތުރުވެގެން ދެއެވެ. ނަތީޖާއަކަށް ވަނީ ކުންފުނީގައި އިންވެސްޓްކުރުމަށް ޝައުޤުވެރިވާ ފަރާތްތައް އިތުރުވުމުން ކުންފުންޏަށް ބޭނުންވާ ފައިސާ ފޯރުކޮށްދޭނެ ފަރާތްތައް ލިބިގެންދިއުމެވެ. މިގޮތުން މިހާރު ކުންފުނީގައި އިންވެސްޓްކޮށްފައިވާ ފަރާތްތައް ކުންފުނީގެ އިންވެސްޓަރުންގެ ގޮތުގައި ދެމިތިބުމާއި އަދި އައު އިންވެސްޓަރުންވެސް ލިބެއެވެ.\n29 ނޮވެމްބަރު 20152 ޚިޔާލުބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 1050\nމުބާރާތެއްގެ ދޮރު ހުޅުވިއްޖެ، ނަމަކީތޯއެ، “ޅެންވެރިޔާ”\nކޮބާ ހޭލާށެ ދެން އަވަހަށް، ލަހެއްނުވެ މިހިރަ ޅެންވެރިޔާ\nޚިޔާލާ ފަލްސަފާޔާ ތިޔަ ޝުޢޫރުތަކުން މި ބާޒާރަށް\nތިޔާގިކަމެއް ގެނެސްދޭށޭ ނަގައި ފިކުރުގެ ކުނބަށް ދެރިޔާ\n“ޅެންވެރިޔާ” މުބާރާތް އަންނަ އަހަރު ވެސް ބާއްވާ ގޮތަށް ހަމަޖައްސަވައިފި\n28 ނޮވެމްބަރު 2015ޚަބަރާއި މަޢުލޫމާތު, ޚަބަރުއެޑްމިން\nކިޔާފައިވާ ޢަދަދު: 680\nމިއަހަރެކޭ ވެސް އެއް ފަދައިން އަންނަ 2016 ވަނަ އަހަރުގެ ޅެންވެރީންގެ ދުވަހުގެ މުނާސަބަތާ ގުޅުވައިގެން ވެސް ޅެން ހެދުމުގެ ޚާއްޞަ މުބާރާތެއް “ޅެންވެރިޔާ – 2016″ގެ ނަމުގައި ބާއްވަން ލިޔުންތެރީންގެ ގުޅުމުގެ ހިންގާ ކޮމިޓީން ރޭ ފާސްކޮށް، އެ މުބާރާތުގައި ބައިވެރިވުމުގެ ފުރުޞަތު ހުޅުވައިލައިފިއެވެ. މުބާރާތާބެހޭ ގޮތުން އިތުރު މަޢުލޫމާތު ހޯއްދެވުމަށް ގުޅުއްވާނީ، 7774062 އާއެވެ. އެ މުބާރާތުގެ ގަވާއިދު ތިރީގައި މިވަނީ އެވެ.\n27 ނޮވެމްބަރު 20154 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 1350\nއަހަންނާއި އަހަރެންގެ ރަހުމަތްތެރި ސުއޫދަކީ، ސައޫދީ އަރަބިއްޔާގެ ‘ ބުރައިދާ’ ކިޔާ ސަހަރުގައި ވިޔަފާރިކޮށްއުޅުނު ވަރަށް ގާތް ދެ ރަހުމަތްތެރިންނެވެ. އަހަރުމެން ދެމީހުން އެކީގައި ވިޔަފާރި ކުރިނަމަވެސް އަހަރެންގެ އަމިއްލަނަމުގައިވެސް ތަފާތުވިޔަފާރި ކުރަމުން ގެންދިޔައީމެވެ. އެއް ހުކުރު ދުވަހަކު، އަހަރެންގެ އާދައިގެ މަތިން ހުކުރުނަމާދަށް ދިޔައީ ރަށުގެ ބޮޑުމިސްކިތަށެވެ. ހުކުރުނަމާދުން އަވަދިވުމުން، މިއަދު ކަށުނަމާދެއް އޮތްކަމަށް އިއުލާނުކުރެވިއްޖެއެވެ. މިހެން ގޮވައިލެވުނު އަޑު އަހަރެންގެ ދެ ކަންފަތުގައި ޖެހުނު ހިނދު، އެއީ އަނެއްކާ އަހަރެން ދަންނަ މީހެއްގެ ކަށުނަމާދުބާއެވެ، ހިތާހިތާ ސުވާލުކުރެވުނެވެ. އަދި ދަންނަ މީހެއްކަމުގައި ނުވުމަށްވެސް ހިތުގެއަޑިން ދުއާކުރެވުނެވެ! މިލިޔަނަރެއްގެ އެންމެ ފަހުބަސްކޮޅު\n26 ނޮވެމްބަރު 20153 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 1327\nތިރީގައި އެވާ ލިޔުމަކީ އިޖްތިމާއީ ވިޔުގަތަކުގައި ދާދި ފަހުން ދައުރުވާންފެށި ލިޔުމެކެވެ. މަޝްހޫރުވި އެންމެ ބޮޑު ސަބަބަކީ އެ ލިޔުމަކީ ” އެޕްލް ކޮމްޕިޔުޓަރ” ކުންފުނީގެ ބާނީ، ސްޓީވް ޖޯބްސްގެ އެންމެ ފަހު ލިޔުން ކަމުގައި ބުނެ މި ލިޔުން އެކަކު އަނެކަކަށް ފޮނުވަމުން ގެންދިޔުމުންނެވެ. އަޅުގަނޑަކީ، ލިޔުމެއް ތަރުޖަމާ ކުރުމުގެ ކުރިން، އެ ލިޔުމަކާބެހޭގޮތުން ލިބެން ހުރި މައުލޫމާތު ހޯދައި ކިޔާފައި ނޫނީ އެ މަސައްކަތް ފަށާ މީހަކަށް ނުވާތީ އެ ލިޔުމުގެ ހަގީގަތް ހޯދައިލީމެވެ. އަޅުގަނޑަށް ޔަގީންވީ ތިރީގައި އެވާ ލިޔުމަކީ ސްޓީވް ޖޯބްސްގެ ލިޔުމެއް ނޫންކަމެވެ! ނަމަވެސް މި ލިޔުމަކީ އާއިލާއާއި އެކަހެރިކޮށް، ދުވާލަކު ފަނަރަ ގަޑިއިރު ނުވަތަ އަށާރަ ނަވާރަ ގަޑިއިރު މަސައްކަތުގައި އުޅެފައި ހުރި މަހުޖަނެއްގެ އެންމެ ފަހުވަގުތުގެ ޝުއޫރު ކަމުގައިވުމީ ވަރަށް ގާތް ކަމެކެވެ!\n26 ނޮވެމްބަރު 20152 ޚިޔާލުބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 1135\nއާދަމް ނަޞީރު އިބްރާހީމްޙަޤީޤަތް ނޭނގި އެނގުނު ކަމަށް ހެދީމާ ދެން ހެދޭނީ ގޯސް ޔަޤީނޭ ޙައްޤު، ވަހުމު ކަމަށް ހެދީމާ ދެން ހެދޭނީ ގޯސް\nއެހެން ހިތްތަކުގެ ރިހުމާ ވޭން ބަޔާންކޮށްދީ ކިޔައިދިނުމުން އެހެން ހުރެފައި އެއީ މަކަރޭ ބުނީމާ ދެން ހެދޭނީ ގޯސް\nމައި ސިކް ގޭމް (3)\n25 ނޮވެމްބަރު 2015ބަހާއި އަދަބު, ވާހަކައެޑްމިން\n(29 އޮކްޓޯބަރ 2015 ގައި ޝާއިޢު ކުރި ބަޔާ ގުޅޭ)\nނޯޓް: މި ވާހަކައިގެ ފުރަތަމަ ދެބައި ޝާއިޢު ކުރުމަށް ފަހު ފަހުބައި (މިބައި) ޝާއިޢު ނުކުރެވި ލަސްވީ ސައިޓް ބަލަހައްޓާ މީހުންނަށް އެރި އޮޅުމެއްގެ ސަބަބުންނެވެ. މި އޮޅުމަށްޓަކައި ލިޔުންތެރިޔާ ޢާއިޝަތު ނާޖީ އަރިހުންނާއި ކިޔުންތެރިންގެ އަރިހުން ނިހާޔަތަށް މަޢާފަށް އެދެމެވެ.\nމުއްތިޤުލް ބާމާގެ ވާހަކައަށް ފަހު ސުވާލު ކުރުމުގެ ފުރުޞަތު ދިނުމުން ވަރަށް ގިނަ ދަރިވަރުން ނުރުހުން ފާޅުކޮށް، ވާހަކަ ދައްކަން ފެށިއެވެ. ނަމަވެސް މި ވާހަކަތަކަށް އޭނާ ރައްދު ދެމުން ގެންދިޔައީ ވަރަށް ޙިކުމަތްތެރި ކަމާއި ވިސްނުންތެރި ކަމާއެކުގައެވެ. އެހެން ކަމުން ސެޝަން ނިމުނު އިރު މަދު ކުއްޖަކު ފިޔަވައި ގިނަ ކުދިން އޭނާގެ ވާހަކަތައް ޤަބޫލު ކޮށް ތާއީދު ކުރަން ފެށިއެވެ. މުއްތިޤުލް ބާމާގެ ވާހަކަ ތަކުން ޚާއްޞަކޮށް ޖިލްބާބު ލައި ބޮޑު ބުރުގާ އަޅާފައި ތިބި އަންހެން ކުދިންގެ ތުންފަތް މައްޗަށް ހިނިތުންވުން ގެނެސް ދިނެވެ. ދިހަ މިލިއަން ހަމަވީ\n24 ނޮވެމްބަރު 20154 ޚިޔާލުޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 1318\n23 ނޮވެމްބަރު 2015 ވީ އާދިއްދަ ދުވަހުގެ ހަވީރުގެ ވަގުތެއްގައި މި ސައިޓުގެ ލިޔުންތައް ވިދާޅުވެފައިވާ ޖުމްލަ ޢަދަދު ދިހަ މިލިއަނަށް އަރައިފިއެވެ. މިއީ ވަރަށް އުފާވެރި ކަމެކެވެ. މި ސައިޓް އުފަންވީ 2012 ވަނަ އަހަރުގެ ފެބްރުއަރީ މަހުގެ 21 ވަނަ ދުވަހުގެ ރޭގެ ވަގުތެއްގައެވެ. ސައިޓުގެ ލިޔުންތައް ވިދާޅުވެފައިވާ ޢަދަދު އެއް މިލިއަނަށް އެރީ 28 މެއި 2013 ގައެވެ. މާނައަކީ އެއް އަހަރާއި ހަމަސް ދުވަސް ފަހުންނެވެ. އޭގެ ފަހުން ފާއިތު މިވީ ދެ އަހަރާ ބައިގެ ތެރޭގައި މި ވަނީ ނުވަ މިލިއަން އިތުރު ވެފައެވެ. މިއީ މި ސައިޓަށް ކިޔުންތެރިން ދެއްވާ ތަރުޙީބުގެ އަލިގަދަ ހެއްކެކެވެ.


Biden ashaai Harris ah Raees Solih ge maruhabaa! | Jazeera\tބައިޑަންއަށާއި ހެރިސްއަށް ރައީސް ޞާލިހުގެ މަރުހަބާ! - Jazeera\nބައިޑަންއަށާއި ހެރިސްއަށް ރައީސް ޞާލިހުގެ މަރުހަބާ!\nމުޙައްމަދު އަފްޒަލް January 20, 2021 142 views0\nއެމެރިކާގެ 46 ވަނަ ރައީސް ޖޯ ބައިޑަންއާއި 49 ވަނަ ނައިބު ރައީސް ކަމަލާ ހެރިސް މަގާމުގެ ހުވާކުރެއްވުމާއި ގުޅިގެން އެ ދެ ބޭފުޅުންނަށް ރައީސުލްޖުމްހޫއްޔާ އިބްރާހިމް މުހައްމަދު ޞާލިހު މަރުހަބާ ވިދާޅުވެއްޖެއެވެ.\nއެ ދެ ބޭފުޅުން މަގާމުގެ ހުވާކުރެއްވުމާއި ގުޅިގެން ޓްވީޓް ކުރައްވަމުން ރައީސް ޞާލިހުވަނީ އެމެރިކާއާއި ދިވެހިރާއްޖެއާ ދެމެދު އޮންނަނީ ވަރަށް ގާތް ގުޅުމެއް ކަމަށް ވިދާޅުވެފައެވެ. އެގޮތުން، ބައިޑަންގެ ވެރިކަމުގައި މި ގުޅުން އިތުރަށް ހަރުދަނާކޮށް ގުޅިގެން ގިނަ ކަންތައްތަކުގައި މަސައްކަތް ކުރެވޭނެކަމަށް އުންމީދު ކުރައްވާކަމަށް ރައީސް ޞާލިހު ވިދާޅުވިއެވެ.\nޖޯ ބައިޑަންއާއި ކަމަލާ ހެރިސް ހުވާކުރެއްވީ މިއަދު އެމެރިކާގެ ކެޕިޓަލް ވޮޝިންޓަންގައި ބޭއްވެވި ހާއްސަ ރަސްމިއްޔާތެއްގައެވެ. ބައިޑަން އުމުރުފުޅުން 78 އަހަރުގައި ހުވާ ކުރެއްވިއިރު، މިއީ އެމެރިކާގެ ތާރީޚުގައިވެސް އެންމެ އުމުރުން ދުވަސްވީ ރައީސްއެވެ. ކަމަލާ ހެރިސްއަކީ އެމެރިކާގެ ތާރީޚުގައި ނައިބު ރައީސްކަމުގެ މަގާމަށް އައްޔަންކުރެވޭ ފުރަތަމަ އަންހެން ބޭފުޅާއެވެ. އަދި، ކަޅު ނަސްލުގެވެސް ފުރަތަމަ ބޭފުޅާއެވެ.


ހޮންކޮންގެ މުޒާހަރާތަކުގައި 90 މީހުން ހައްޔަރުކޮށްފި\nSeptember 06, 2020 16:37:39\nމުޒާހަރާގެ ބައެއް ބައިވެރިން ހައްޔަރުކޮށްފައި\nހޮންކޮންގެ ގާނޫނު ހަދާ ކައުންސިލްގެ އިންތިހާބު ލަސްކުރުމާއި ގުޅިގެން ކުރަމުން އަންނަ މުޒާހަރާތަކުގެ ތެރެއިން 90 މީހުން ހައްޔަރުކޮށްފިއެވެ.\nއާދިއްތަ ދުވަހު އިންތިހާބު ބާއްވަން އޮތް ނަމަވެސް ހޮންކޮންގެ ޗީފް އެގްޒެކެޓިވް ކެރީ ލަމް ވަނީ މިދިޔަ ޖުލައި މަހުގެ 31 ވަނަ ދުވަހު އިންތިހާބު އެއް އަހަރަށް ފަސްކޮށްފައެވެ. އިންތިހާބު ފަސްކުރީ ކޮވިޑް 19 ފެތުރެމުންދާތީ ކަމަށް ލަމް ވިދާޅުވި ނަމަވެސް އިދިކޮޅު ފަރާތްތަކުން ބުނަމުން އަންނަނީ އިންތިހާބު ލަސްކުރީ ޝެޑިއުލާ އެއްގޮތަށް ވޯޓުލުން ބާއްވައިފިނަމަ އިދިކޮޅު ފަރާތްތަކަށް ލިބޭ ގޮނޑީގެ އަދަދު އިތުރުވެދާނެތީ ކަމަށެވެ.\nމިދިޔަ އަހަރުގެ ޖޫން މަހުން ފެށިގެން ހޮންކޮންގައި ސަރުކާރާ ދެކޮޅަށް ގެންދަނީ މުޒާހަރާ ކުރަމުންނެވެ. މުޒާހަރާތައް ފެށުނީ ޗައިނާގެ މައި ސަރުކާރުން ހޮންކޮންއަށް އަތްގަދަ ކުރަން ގާނޫނުތަކެއް ފާސްކުރަން ފެށުމާއި ގުޅިގެންނެވެ.\nހޮންކޮންގެ ފުލުހުން ވަނީ 90 މީހަކު ހައްޔަރުކުރިކަން ކަށަވަރުކޮށްދީފައެވެ. އެގޮތުން އެ މީހުން ހައްޔަރުކުރީ ގާނޫނާއި ހިލާފަށް ތަންތަނަށް އެއްވެ މުޒާހަރާ ކުރުމާއި ގުޅިގެން ކަމަށް ފުލުހުން ވަނީ ބުނެފައެވެ.\nހޮންކޮންގައި ހިނގަމުންދާ ކަންތައްތަކާއި ގުޅިގެން އެމެރިކާއިން ވަނީ އެކަމުގައި އިސްކޮށް ހަރަކާތްތެރިވާ ފަރާތްތަކާއި ދެކޮޅަށް ދަތިކުރުމުގެ ފިޔަވަޅު ވެސް އަޅާފައެވެ.


އަންހެން ކުއްޖަކާ ވާހަަކަ ދައްކަން ފަށާނީ ކިހިނެއް؟ – Dhen.mv\nއަންހެން ކުއްޖަކާ ވާހަަކަ ދައްކަން ފަށާނީ ކިހިނެއް؟\nމުޙައްމަދު ޝިފާއު November 4, 2020 - 8:09 pm\nއަންހެން ކުއްޖަކާ ވާހަކަދައްކަން ބޭނުންވެފައި، އެހެންނަމަވެސް ވާހަކަ ދައްކަން ނުކެރިފައި އެބަ ހުންނަން ހެއްޔެވެ؟ މިއޮތީ ތިކަމަށް އޮތް ހައްލެކެވެ.\nއަންހެން ކުއްޖަކާއި ވާހަކަ ދައްކަން ފެށުމުގައި ކަންކަން ކުރަންވީ ބައެއް ގޮތް ކިޔައިދީފާނަމެވެ. އެގޮތުން، އެންމެ ފުރަތަމަ ކެރިގެން ވާހަކަ ދައްކަން އިސް ނަގާށެވެ. އެގޮތަށް އެންމެ ފުރަތަމަ ވާހަކަ ދައްކަން ފަށާއިރުގައި، އެ އަންހެން ކުއްޖާގެ ހާލު އަހާށެވެ. އަދި ހާލު އެހުމަށްފަހުގައި މަޑުމަޑުން ދުވަސް ދިޔަ ގޮތާއި އާންމު ދިރިއުޅުމާ ބެހޭ ގޮތުން ވާހަކަ ދައްކަން ފަށާށެވެ.\nއެންމެ ފުރަތަމަ ވާހަކަ ދައްކަން ފަށާއިރުގައި، ތިމާ އޭނައާ ވާހަކަ ދައްކަން ފެށީ ކޮން ބޭނުމެއްގައި ކަން ނުބުނާށެވެ. އަދި އެ އަންހެން. ކުއްޖާގެ ނުރުހުމުގައި ގަދަކަމުން ވާހަކަ ދައްކަން މަސައްކަތް ނުކުރާށެވެ. ނޫންކަމަށް ވާނަމަ އެފުރުސަތު ތިމާގެ އަތުން ގެއްލިގެން ދިއުމަކީ އެކަށީގެންވާ ކަމެކެވެ.\nއެއަށް ފަހު ކޮންމެ ދުވަހަކުވެސް އެންމެ ކުޑަ މިނުން ހާލު ބަލާލަން ކޮންމެ ދުވަހަކު ވެސް މެސެޖެއް ކޮށްލާށެވެ. ބޭނުމަކީ އޭނާއަކީ ތިމާއަށް މުހިންމު މީހެއްކަން އަންގައި ދިނުމެވެ. މިހެން ކަންތައް ކުރަން ފަށައިފިނަމަ އޭނާ އަމިއްލައަށް ފެނިގެން ތިމާއަށް މެސެޖު ކުރަން ފަށާނެއެވެ.\nމިސާލަކަށް އެއް އޮފީހެއްގައި މަސައްކަތް ކުރާ އަންހެނެއްނަމަ ދުވަހުގެ މަސައްކަތް ކުރިއަށް ދިޔަ ގޮތާއި މެދު ސުވާލު ކޮށްލެވިދާނެއެވެ. އަދި އެހެންގޮސް އެދުވަހު އޮފީހުގެ ހިނގި މަޖާ ކަންކަން އެކަކު އަނެކަކަށް ހިއްސާ ކޮށްލާ ގުޅުން ބަދަހި ކޮށްލަން ފަސޭހަވެގެން ދާނެއެވެ.\nދެންކިހިނަކުންނޯ ފިރިހެން ކުއްޖަ ކާ ވާހަކަދައްކަންފަޟަނީ\nފުރަތަމަ ވެސް ބޭނުން ވާ ކަމެއް ބުނަން ވީ\nމީހަކު ދެކެ ލޯބިވާން ވާނީ އެމީހަކު ތިބާއާ ވަކިވެގެން ދިޔަ ނަމަވެސް ތިބާއަށް ސަލާމަތް ވެވޭ ވަރަށެވެ.\nލޯބިވަންޏާ ހަމަ ކޮންމެހެން ވެސް ޕާސްވޯޑު ދޭން ޖެހޭނެތަ؟\nއެއްފަހަރާ ދެމީހުން ދެކެ ލޯބި ވެވިދާނެތަ ؟\nއިސްރާޢީލާއެކު ގުޅުން ޤާއިމް ކުރުމަށް ދަނީ ޕްރެޝަރ ކުރަމުން، އެކަމަކު ހުންނާނީ ސާބިތު ކަންމާއެކު ފަލަސްތީންގެ މުސްލިމުންނާއެކު: ޕާކިސްތާން\nއެސްޑީއެފްސީގެ ލޯނުތަކަށް ޕޯޓަލް މެދުވެރިކޮށް ފޯމު ހުށަހަޅަން އަންގައިފި\n"މިސް އިންޑިއާ" އަށް ހޮވުނުއިރު ސުޝްމީތާ ލައިގެން ހުރި ހެދުމުގެ ހަގީގަތް އެނގިއްޖެނަމަ ހައިރާންވާނެ


Uefa Nations League Gai France Adhi Portugal Eh Group Ehgai - Vaguthu\nނޭޝަންސް ލީގުގައި ފްރާންސް އަދި ޕޯޗުގަލް އެއް ގްރޫޕެއްގައި\nމި އަހަރުގެ ފަހު ކޮޅު ފެށުމަށް ހަމަޖެހިފައިވާ ޔުއެފާ ނޭޝަންސް ލީގުގައި، މުބާރާތުގެ އެންމެ ފަހުގެ ޗެމްޕިއަން ޕޯޗުގަލް އާއި ދުނިޔޭގެ ޗެމްޕިއަން ފްރާންސް އެއް ގްރޫޕެއްގައި ލައްވާލައިފިއެވެ.\nމުބާރާތުގެ ގުރު ނެގުމުގެ ރަސްމިއްޔާތު ރޭ ހޮލަންޑުގެ ވެރިރަށް އެމްސްޓަޑެމްގައި ކުރިއަށްދިޔައިރު މިފަހަރުގެ މުބާރާތުގައި އެންމެ ވަރުގަދަ ނުވަތަ ގްރޫޕް އޮފް ޑެތުގެ ގޮތުގައި ބެލެވޭ ގްރޫޕަކީ ގްރޫޕް ސީ އެވެ. މި ގްރޫޕުގައި އެންމެ ފަހުގެ ވޯލްޑް ކަޕް ޗެމްޕިއަން ފްރާންސާއި ޔޫރޯ އަދި ނޭޝަންސް ލީގުގެ ޗެމްޕިއަންކަން ހޯދި ޕޯޗުގަލްގެ އިތުރުން ދެން ހިމެނެނީ ވޯލްޑް ކަޕްގެ ދެވަނަ ހޯދި ކްރޮއޭޝިއާ އަދި ސްވިޑެން އެވެ.\nގްރޫޕް އޭގައި މިދިޔަ އަހަރުގެ ނޭޝަންސް ލީގުގެ ދެވަނަ ހޯދި ހޮލަންޑާއެކު ހިމެނެނީ އިޓަލީ އާއި ޕޮލަންޑުގެ އިތުރުން ބޮސްނިއާ އެވެ. ގްރޫޕް ބީގައި ހިމެނެނީ އިންގްލަންޑާއި ބެލްޖިއަމް އަދި އައިސްލޭންޑުގެ އިތުރުން ޑެންމާކެވެ. ގްރޫޕް ޑީގައި ލައްވާލީ ޖާމަނީ އާއި ޔުކްރެއިން އާއި ސްވިޓްޒަލެންޑުގެ އިތުރުން ސްޕެއިން އެވެ.\nމިދިޔަ އަހަރުގެ ނޭޝަންސް ލީގު ޕޯޗުގަލް އިން ކާމިޔާބުކުރީ ފައިނަލުގައި ހޮލަންޑުގެ މައްޗަށް 1-0 އިން ކުރިހޯދައިގެންނެވެ. ތިންވަނަ ހޯދީ ޕެނަލްޓީގައި ސްވިޓްޒަލެންޑުގެ މައްޗަށް ކުރިހޯދި އިންގްލަންޑެވެ.\nމުޅިއެކު 16 ޓީމާއެކު ފަށާ މި މުބާރާތުގެ ގްރޫޕް ސްޓޭޖުގެ މެޗުތައް ކުޅުމަށް ހަމަޖެހިފައިވަނީ ސެޕްޓެމްބަރު އަދި ނޮވެމްބަރު މަހުގެ ތެރޭ އެވެ. ކޮންމެ ގްރޫޕަކުންވެސް އެންމެ ރަނގަޅު ނަތީޖާ ހޯދާ ޓީމާއެކު މުބާރާތުގެ ފައިނަލް ބުރު ކުޅޭނީ އަންނަ އަހަރުގެ މެދުތެރޭގައެވެ. ފައިނަލް ބުރުގައި ވާދަކުރާ ހަތަރު ޓީމުގެ ތެރެއިން ފައިނަލަށް ދަތުރު ކުރާ ދެ ޓީމު ކަށަވަރު ކުރާނީ ދެ ސެމީ ކުޅެގެންނެވެ.\nނޭޝަންސް ލީގަކީ ޔުއެފާގައި ހިމެނޭ 56 މެންބަރު ގައުމުތަކުގެ ބައިވެރިވުމާއެކު މިދިޔަ އަހަރު ފެށި މުބާރާތެކެވެ. މި މުބާރާތް ކުރިއަށްދަނީ މުޅިއެކު ހަތަރު ލީގަކަށް ބަހާލެވިގެންނެވެ. އެއީ ލީގު އޭ، ބީ، ސީ އަދި ޑީ އެވެ. އެގޮތުން އެންމެ މަތީ ފަންތީގެ ނުވަތަ ލީގް އޭގައި ވާދަކުރަނީ ޔޫރަޕްގައި ހިމެނޭ އެންމެ ރޭންކް ރަނގަޅު ނުވަތަ އެންމެ ވަރުގަދަ ޓީމުތަކެވެ.\nވާދަވެރި ކުޅުމަކަށްފަހު ޕޮލެންޑް އަތުން ނެދަލޭންޑްސް އަށް މޮޅެއް\nމާޗް 4, 2020 10:39\nތިއޮލުމަކުން ނެގުން އެއްޗެަް


Aguvattaalan ulheythoa balanjehey: Messi | Mihaaru\n21 ފެބުރުއަރީ 2020 - 08:142comments\nސްޕެއިނުގެ ރޭޑިއޯ ސްޓޭޝަނަކުން ވަނީ ބާސެލޯނާ އިން އެ ކްލަބުގެ ރައީސް ޖޯސެފް މާރިއާ ބާޓޮމެއޫ ދިފާއުކޮށް، އޭނާއާ ދެކޮޅަށް މަސައްކަތްކުރާ ފަރާތްތަކުގެ އަގުވައްޓާލަން ބޭނުންވި ކަމަށް ތުހުމަތުކޮށްފަ އެވެ. އަދި އެކަމަށް ކުންފުންޏެއްގެ އެހީ އެ ކްލަބުން ހޯދި ކަމަށް ވެސް ބުނެފައިވެ އެވެ. އެގޮތުން މެސީ އާއި ޖެރާޑް ޕީކޭ އާއި ކުރީގެ ކުޅުންތެރިން ކަމަށްވާ ޒަވީ ހެނާންޑޭޒް އާއި ކާލްސް ޕުޔޯލް އަދި ކުރީގެ ކޯޗު ޕެޕް ގާޑިއޯލާގެ އަގުވައްޓާލަން ޓްވިޓާ އާއި ފޭސްބުކުގައި މަސައްކަތްކޮށްފައިވާ ކަމަށްވެ އެވެ.\nމި މައްސަލައިގައި ބާޓޮމެއު ވަނީ އެ ޓީމުގެ ސީނިއާ ކުޅުންތެރިންނާ ބައްދަލުކޮށްފަ އެވެ. އެ ބައްދަލުވުމަށް ފަހު މެސީ ވަނީ ސްޕެއިނުގެ ނޫހެއް ކަމަށްވާ އެލްމުންޑޯ ޑިޕޯޓިވޯ އަށް އެކަމާ ބެހޭގޮތުން އިންޓަވިއުއެއް ދީފަ އެވެ.\n"ހަގީގަތަކީ މި ކަހަލަ ވާހަކަތަކެއް ދެކެވޭތީ އަހަންނަށް ކުރެވެނީ އެހެން ކަހަލަ އިހުސާސެއް. މި ވާހަކަ ދައްކާ މީހުން އެބަބުނޭ އެ މީހުންގެ އަތުގައި ހެކި ވެސް އެބަހުރިކަމަށް. މި ވަގުތަށް ބަލާއިރު މާ ގިނަ ވާހަކަތަކެއް ދެކެވެން ނެތް. ބަލަން ތިބެންވީ މީގައި ދެން ވާގޮތެއް. ޔަގީނުންވެސް މިއީ ބަލަންޖެހޭ ކަމެއް. މިއީ ވަރަށް ހީނުކުރާ ފަދަ ކަމެއް،" މެސީ ބުންޏެވެ.\nKulhuntheringe agu vattaalan masahkatheh nukuran: Barcelona\nބާސެލޯނާ އިން މިހާތަނަށް ވަނީ މިކަމާ ބެހޭގޮތުން ދެކޭ ހުރިހާ ވާހަކަތަކެއް ދޮގުކޮށްފަ އެވެ. މެސީ ބުނީ ބާޓޮމެއު ކުޅުންތެރިންނާ ބައްދަލުކޮށް ވެސް ދެއްކީ މީޑިއާގައި އޭނާ ދެއްކި ވާހަކަތަށް ކަމަށާއި އަދި ތަފްސީލީ މައުލޫމާތެއްގެ މައްޗަށް ބުރަވެ ވާހަކަދެއްކުން އުނދަގޫ ކަމަށެވެ.\nމިފަދަ ވާހަކަތަކެއް މީޑިއާ އިން ރިޕޯޓް މިކުރީ މެސީއާ އެ ކްލަބުގެ ސްޕޯޓިން ޑިރެކްޓަރު އެރިކް އަބިދާލްއާ މައްސަލަތަކެއް ޖެހިފައިވަނިކޮށެވެ. މި މައްސަލަ ޖެހުނީ، ބާސެލޯނާގެ ކުރީގެ ކޯޗު އާނެސްޓޯ ވަލްވޭޑޭ މަގާމުން ވަކިކުރުމުގައި ކުޅުންތެރިންގެ ޒިންމާ ވެސް އެބައޮތް ކަމަށާއި ބައެއް ކުޅުންތެރިން ވަލްވޭޑޭގެ ކޯޗުކަމުގައި އެކަށީގެންވާ ވަރަށް މަސައްކަތް ނުކުރާ ކަމަށް އަބިދާލް ބުނުމުންނެވެ. އެކަމުގައި މެސީ ބުނީ ކުޅުންތެރިންތަކެއް ބޮލުގައި ކޯޗަށް އެއްބާރުލުން ނުދޭ ކަމަށް ބުނެ އިލްޒާމެއް އަޅުވާއިރު އެއީ ކޮން ކުޅުންތެރިންނެއްކަން އެނގެންޖެހޭނެ ކަމަށެވެ.\nމި ސީޒަނަށް ފަހު މެސީ ބާސެލޯނާ ދޫކޮށްލާނެ ކަމަށް ވަނީ މީޑިއާގައި އަޑުފެތުރިފަ އެވެ. އެކަމަކު މެސީ ވަނީ އޭނާ އެ ޓީމު ދޫކޮށްލަންޖެހޭ ސަބަބެއް އަދި ނެތް ކަމަށާއި ބޭނުންވަނީ އެ ކްލަބުގައި މަޑުކުރަން ކަމަށް ބުނެފަ އެވެ.


"Dharifulhaai Anhenun Salaamaiy Vee Fen Fulhi Ehge Sababun" - Vaguthu\n"ދަރިފުޅާއި އަންހެނުން ސަލާމަތްވީ ފެންފުޅި އެއްގެ ސަބަބުން"\n1 އަހަރު ކުރިން ( ސެޕްޓެމްބަރު 13, 2019 )\nކާޓިސް އެހީ އަށް އެދި އެއްލާލި ފެންފުޅި\nއެމެރިކާ އަށް ނިސްބަތްވާ ކާޓިސް ވިޓްސަން އޭނާގެ ދަރިފުޅާއި އަންހެނުންނާއި އެކު ފަރުބަދަ އެއް މައްޗައް ގޮސް އުޅެނިކޮށް ފެންފުޅި އެއްގެ ސަބަބުން އެމީހުންގެ ފުރާނަ ސަލާމަތް ވެއްޖެއެވެ.\nކެލިފޯނިއާގެ ފަރުބަދަ އެއް މައްޗައް ވިޓްސަން އޭނާގެ އާއިލާ އާއި އެކު ހައިކް ކުރުމަށް ދިޔައީ ޗުއްޓީ ދުވަސްކޮޅު ކަމުން ފޫހި ފިލުވާލުމުގެ ގޮތުންނެވެ. އެހެންނަމަވެސް، އެމީހުން ފަރުބަދަ މަތީގައި ހުރި ވޯޓާފޯލް އެއް ތެރޭ ވަނީ ތާށިވެފައެވެ.\n40 ފޫޓް އުސް އެ ވޯޓާ ފޯލް އިން ތިރިއަށް ފުންމާލައިފިނަމަ ފުރާނަ ސަލާމަތް ވާނޭ ޔަގީންކަން ނެތުމުން އެ3މީހުން ތިބީ ހަދާނެ ގޮތް ހުސްވެފައެވެ. އައި ކޮޅުން އެނބުރި ދެވެން ނެތުމުން ކާޓިސް ދެން ކަންތައް ކުރި ގޮތުން އެމީހުންގެ ފުރާނަ މިވަނީ ސަލާމަތް ވެފައެވެ.\nކާޓިސް އާއި އޭނާގެ އާއިލާ ސަލާމަތް ކުރުމަށް ފަހު ނަގާފައިވާ ފޮޓޯ އެއް\nއެމީހުން އަތުގައި އޮތް ޕްލާސްޓިކް ފެންފުޅިއެއްގައި ކާޓިސް ވަނީ "ހެލްޕް" އެހެން ޖެހުމަށް ފަހު ފެންފުޅި ތެރެއަށް ގަނޑުކޮޅެއްގައި އެމީހުން ތިބި ތަނާއި އެ ދުވަހުގެ ތާރީހު ޖެހުމަށް ފަހު އެހީތެރިކަން ބޭނުންވާ ކަމަށް ބުނެ، ވޯޓާފޯލްގެ ތެރެއަށް އެއްލާލާފައެވެ. ވޯޓާފޯލް އާއި ގުޅިފައި އޮތް ކޯރުން އެ ފުޅި އެއްލާލިއިރު، މީހަކަށް އެ ފެންނާނޭ ކަމަކަށް ކާޓިސް ހިއެއް ނުކުރެއެވެ. ނަމަވެސް، އެމީހުންގެ ނަސީބު ގަދަކަމުން އެތަނަށް ހައިކް ކުރަން ގޮސް އުޅުނު އެހެން ބަޔަކަށް އެ ފުޅީގައި އެހީވާން އެދި ޖަހާފައި އޮތުމުން ވަގުތުން ކަމާއި ބެހޭ ފަރާތްތަކަށް ވަނީ އަންގާފައެވެ.\nއިރުކޮޅެއް ފަހުން ހެލިކޮޕްޓަރުގައި އެމީހުން ސަލާމަތް ކުރަން މީހުން އައި ނަމަވެސް، ވިޓްސަންގެ އާއިލާ ފެނިފައި ވަނީ އެރޭ ދަންވަރުގެ ވަގުތެއްގައެވެ. އެ ގައުމުގެ ނޫސްތަކަށް އޭނާ މައުލޫމާތު ދެމުން ބުނީ އެވަގުތު އުފަލުން ރޮވުނެވެ. އެ3މީހުންގެ ހާލު ރަނގަޅު ނަމަވެސް، އެތަނުގައި ގިނަ އިރު ހުންނަން ޖެހުނުނަމަ3މީހުންގެ ފުރާނަ އަށްވެސް ނުރައްކާ ވާނެއެވެ.


Musalheh Ge Karu Burikolli Meehaku2Aharah Jalah - Vaguthu\nމުސަޅެއްގެ ކަރު ބުރިކޮށްލި މީހަކު ދެއަހަރަށް ޖަލަށް\nމުސަޅެއްގެ ކަރުބުރިކޮށްލި މީހަކު ދެއަހަރަށް ޖަލަށްލާ އެމެރިކާގެ ކޯޓަކުން ހުކުމްކޮށްފިއެވެ.\nއެމެރިކާގެ ސްޓޭޓެއް ކަމަށްވާ އަޔޯވާގައި މި މައްސަލައިގައި ދެ އަހަރަށް ޖަލަށްލާ ޙުކުމްކޮށްފައި ވަނީ އުމުރުން 64 އަހަރުގެ ފިރިހެނެކެވެ. މި މައްސަލައިގައި އޭނާ ޖަލަށްލާން ކޯޓުން ހުކުމްކޮށްފައި ވަނީ، ކަރުބުރިކޮށްލައިގެން މުސަޅެއް މަރާލިކަމުގެ ކުށް އޭނާގެ މައްޗަށް ސާބިތުވުމުންނެވެ.\nނޫސްތައް ބުނާގޮތުގައި އޭނާ މި އަމަލު ހިންގާފައިވަނީ އަޔޯވާގެ ސިޓީއެއް ކަމަށްވާ ޑެސް މޮއިނެސްގެ "އެނިމަލް ރެސްކިއު ލީގް"ގެ ސެންޓަރަކަށް ދިޔަ ފަހަރެއްގައި މިދިޔަ އަހަރުގެ ޑިސެމްބަރު މަހުގެ ތެރޭގައެވެ. އޭނާ އެތަނުގެ ތެރޭގައި ގެންގުޅުނު މުސަޅެއްގެ ކަރުބުރިކޮށްލީ އެ ސެންޓަރު ބަންދުކުރި ވަގުތާއި ދިމާކޮށް ކަމަށް ނޫސްތައް ބުނެއެވެ. މި މައްސަލައިގައި ހަމަ އެދުވަހު އޭނާ ވަނީ ހައްޔަރުކޮށްފައެވެ.\nފުލުހުން އޭނާ ހައްޔަރުކޮށް ސުވާލު ކުރުމުން އޭނާ ވަނީ މުސަޅު މަރާލިކަމަށް އިއުތިރާފްވެ އޭނާ އެކަން ކުރިގޮތް ތަފްސީލުކޮށް ތަހުގީގަށް ކިޔައިދީފައެވެ. ނަމަވެސް އެކަން ކުރީ ކީއްވެކަމެއް އޭނާ ބުނެފައެއް ނުވެއެވެ.\nއެމެރިކާގެ ބައެއް ސްޓޭޓްތަކުގައި ޖަނަވާރުންނަށް ގޯނާ ކުރުމާއި ޖަނަވާރުން މެރުމަކީ ހަރުކަށި އަދަބު ކަނޑައަޅާފައިވާ ކުށްތަކުގެ ތެރޭގައި ހިމެނޭ ކުށެކެވެ.\nމެއި 21, 2020 22:03\nއެކަމަކު އެމެރިކާމީހުންނަށް މުސްލިމުން މެރުމަކީ މާބޮޑުކަމެއް ނޫން ! ދޭނެ އަދަބެއްވެސް ނުވޭ !\nމެއި 22, 2020 00:38\nއެމެރިކާއެއް ނޫން މުސްލިމުން މުސްލިމުން މަރަނީ. ކޮންމެހެން އެމެރިކާ މަތިކުރަން އުޅޭނެ ކަމެއް ނެތް.


Ranil Ge Party Ge Ithuru Majlis Membareh Rajapaksa Ah Thaaeedhu Kohfi - Vaguthu\nރަނިލްގެ ޕާޓީގެ އިތުރު މަޖިލިސް މެންބަރެއް ރާޖަޕަކްސަ އަށް ތާއީދު ކޮށްފި\nއަވަށްޓެރި ސްރީ ލަންކާގެ ޤާނޫނު ހަދާ މަޖިލީހުގައި ހިމެނިވަޑައިގަންނަވާ، ރަނިލް ވިކްރަމްސިންހަގެ ޕާޓީއަށް ނިސްބަތްވެވަޑައިގަންނަވާ އެހެން މެންބަރަކު، އަލަށް ބޮޑުވަޒީރުކަމަށް އައްޔަން ކުރެއްވި މަހިންދަ ރާޖަޕަކްސަ އަށް ތާއީދު ކުރައްވާކަން ހާމަކުރައްވައިފިއެވެ.\nރާޖަޕަކްސަ އަށް ތާއީދު ކުރައްވާކަން ހާމަކުރައްވާފައިވަނީ ރަނިލްގެ ޔުނައިޓެޑް ނޭޝަނަލް ޕާޓީ (ޔޫއެންޕީ) ގެ މެންބަރު ވަޑިވެލް ސުރޭޝް އެވެ. ސުރޭޝް އަކީ އެޤައުމުގެ މަޖިލީހުގައި ބަޑުއްލާ ޑިސްޓްރިކް ތަމްސީލު ކުރައްވާ މެންބަރެވެ.\nމި މެންބަރަކީ ކުރީގެ ބޮޑުވަޒީރު، ރަނިލްގެ ޕާޓީގެ މެމްބަރުންގެ ތެރެއިން ރަސްމީކޮށް ރާޖަޕަކްސަ އާ ބައިއަތު ހިއްޕެވި ތިންވަނަ މެންބަރެވެ. މިހާތަނަށް ތިން މެންބަރުން ރަސްމީކޮށް މިކަން ހާމަކުރައްވާފައިވީނަމަވެސް، މި އަދަދު 20 އަށް އަރާނެކަމަށް ލަންކާގެ ނޫސް ރިޕޯޓުތައް ބުނެއެވެ. މީގެކުރިން ބައިއަތު ހިފާފައިވާ މެންބަރުންގެ ތެރޭގައި އެޤައުމުގެ ފޮރިން މިނިސްޓްރީގެ ސްޓޭޓް މިނިސްޓްރަކުވެސް ހިމެނިވަޑައިގަންނަވައެވެ.\nލަންކާގެ ބޮޑުވަޒީރުގެ މަޤާމަށް ރާޖަޕަކްސަ އައްޔަން ކުރައްވާފައިވަނީ، ރަނިލްގެ ޔޫއެންޕީ އާއިއެކު ރައީސް މައިތިރިޕާލާ ސިރިސޭނާގެ ޕާޓީ އިން ހައްދަވާފައިވާ ކޯލިޝަން ރޫޅާލެއްވުމަށްފަހުއެވެ. ކޯލިޝަން ރޫޅާލެއްވުމުގެ ކުރިންވެސް ރަނިލް އާއި ސިރިސޭނާއާ ދެމެދު ނުތަނަވަސްކަމެއް އުފެދިފައިވެއެވެ.


Covid-19 Fethuri Dhaane Kamuge Biraaeku Reeko Moosa Ge Kanboduvun - Vaguthu\nކޮވިޑް-19 ފެތުރިދާނެކަމުގެ ބިރާއެކު ރީކޯ މޫސަގެ ކަންބޮޑުވުން\nކޮވިޑް-19 ރާއްޖޭގައި ފެތުރިދާނެކަމުގެ ބިރާއެކު، ރައްޔިތުންގެ މަޖިލިހުގެ ނައިބު ރައީސް އަދި ހުޅުހެންވޭރު ދާއިރާގެ ކުރީގެ މެމްބަރު ރީކޯ މޫސާ މަނިކު މިއަދު ކަންބޮޑުވުން ފާޅުކުރައްވައިފިއެވެ.\nމޫސަ ކުރެއްވި ޓުވީޓެއްގައި ވިދާޅުވީ ވިސާ ނެތި، ފިލައިގެން އުޅޭ ބިދޭސީން ބަލިވިޔަސް ވޯކް ޕާމިޓް ކާޑު ނެތީމަ ރަސްމީ ސިފައެއްގައި ހޮސްޕިޓަލަކަށް ނުދައްކާ ކަމަށެވެ. ކޮވިޑް-19 ނުވަތަ ކޮރޯނާ ވައިރަސް ފަދަ ބައްޔެއް އެފަދަ ބައެއްގެ ތެރޭގައި ފެތުރި އެތައް ދުވަހެއްވާ އިރު ވެސް ސަރުކާރުން އެކަން ދެނެގަންނާނީ ކިހިނެއްކަން ސަމާލުވާން ޖެހޭނެ ކަމަށް ވެސް މޫސަ ވިދާޅުވިއެވެ.\nވިސާާނެތި ފިލައިގެން އުޅޭ ބިދޭސީން ބަލިވިޔަ ސް\nވޯކްޕާރމިޓް ކާޑު ނެތީމަ ރަސްމީ ސިފައެއްގަ ހޮސްޕިޓަލަކައް ނުދައްކާ.\nކޮރޯނާ ވައިރަސް ފަދަ ބައްޔެއް އެފަދަ ބައެއްގެ ތެރޭ ފެތުރި އެތައް ދުވަހެއްވާ އިރުވެސް ސަރުކާރުން އެކަން ދެނެގަންނާނީ ކިހިނެއް\n— Reekomoosa (@ReekoMoosa) February 26, 2020\nމޫސަ އެގޮތަށް ވިދާޅުވި އިރު، ދުނިޔޭގައި ހަލުވިކަމާ އެކު ފެތުރެމުން އަންނަ ކޮރޯނާ ވައިރަސް ޖެހިގެން މިހާތަނަށް 2700 އަށް ވުރެ ގިނަ މީހުން ވަނީ މަރުވެފައެވެ. އެ ބަލި ޖެހުނު މީހުންގެ އަދަދު 80،000 އަށް ވުރެ މައްޗަށް ވަނީ އަރައިފައެވެ.\nކޮވިޑް-19 އިއްޔެ ޖެހުނު މީހުންގެ އަދަދު ޗައިނާ އިން ހާމަކުރިއިރު ހުބެއި ޕްރޮވިންސް ފިޔަވައި ޗައިނާގެ އެހެން ސަރަހައްދުތަކުން ބަލި ޖެހުނީ އެންމެ ފަސް މީހުންނަށް ކަމަށްވެއެވެ. މިއީ ޗައިނާގައި ބަލި ކޮންޓްރޯލް ވަމުންދާ ކަމުގެ ނިޝާނެއް ކަމަށް ތަޖުރިބާކާރުން ލަފާކުރެއެވެ.\nކޮވިޑް-19 ދުނިޔެއަށް ވަރަށް ބޮޑަށް ފެތުރިދާނެ ކަމަށް ލަފާކުރެވޭތީ، ބޮޑު ރޯގާއަކަށް ދުނިޔޭގެ ހުރިހާ ގައުމަކުން ވެސް ތައްޔާރުވެ ތިބުމަށް ދުނިޔޭގެ ސިއްހަތު ޖަމިއްޔާ އިން ވަނީ އިލްތިމާސް ކޮށްފައެވެ.\nފެބުރުއަރީ 26, 2020 15:23\nބިދޭސީންނަށް ބަލިޖެހުނީމާ އާސަންދަނުލިބެންޏާ ދެންއިބޫސަންދަޢިގެ ދަށުން ބޭސްކުރެވޭނެ!\nފެބުރުއަރީ 26, 2020 17:10\nދިވެހިން ވަރަށް ބޮޑަށް ސަމާލުވާން އެބަޖެހޭ.ސަބަބަކީ ރާއްޖެއަކީ ވަސީލަތް މަދު ޤައުމަކަށް ވާތީއާއި ފަންނީ ތަޖުރިބާ ކާރުން ނެތީމައެވެ.އެއްމެ ދެރައީ މިވަރުވާއިރު ސްކޫލްތަށް ބަންދު ނޮކޮށް އުޅޭތީ.ފޫކޮޅުގަ ރޯވީމަ ތެޅިގަންނާނީ. އަޅުގަނޑުގެ ދުޢާ އަކީ މިވަބާއިން ދިވެހި ރައްޔިތުންނާއި މުޅިދުނިޔެ ސަލާމަތް ވުން.\nފެބުރުއަރީ 26, 2020 19:50\nޢަންނަނީ އުމްރާ ސީޒަން ކިހާވަރަކަށް ރަށްކާވެގެން ބާތިބީ ހޭލުންތެރި ކުރުވިބާ ހުރިހާ ގްރޫޕް ތަކުން ޑޮކްޓަރުން ގެންދޭބާ މިނިސްޓްރީތަށް ހޭލަބަލަ


Salman Khan miadhu courtah haazirukuranee\nވަރިވުމުގެ މާނައަކީ އެކަކު އަނެކަކަށް ނަފްރަތުކުރުމެއް ނޫން:އަރްބާޒް\nމިފަހަރު އައްޑޫގައި ބާއްވާ ކޮކާކޯލާ ރަން ތަފާތުވާނެ\nއަނުޝްކާގެ މި ދަބަހުގެ އަގު އެނގޭތަ؟\nސަސުރަލް ސިމަރ ކާގެ ޗައިލްޑް އެކްޓަރ ޝިވްލެކް ސިންގް މަރުވެއްޖެ\nނިރުބަވެރި ހަމަލާތަކަށް ޒިންމާވާ އެންމެން މަރަން ސިރިސޭނާ ވިދާޅުވެއްޖެ\nސޮވަރިން ޑިވެލޮޕްމެންޓް ފަންޑަށް 500 މިލިއަނަށްވުރެ ގިނަ ރުފިޔާ ލިބިއްޖެ\nހިތަދޫ ރީޖަނަލް ހޮސްޕިޓަލަށް ޑިރެކްޓަރުން ހޯދަން އިއުލާން ކޮށްފި\nހޮނިހިރު , 20 ޖުލައި 2019\nސަލްމާން ހާން މިއަދު ކޯޓަށް ހާޒިރުކުރަނީ\nބޮލީވުޑްގެ މަޝްހޫރު ތަރި ސަލްމާން ހާންއަށް ތުހުމަތުކުރަމުންދާ މައްސަލައިގެ އަޑުއެހުމަކަށް މިއަދު ކޯޓަށް ހާޒިރު ކުރާނެކަމަށް އިންޑިއާގެ މީޑިއާ ރިޕޯޓްތައް ބުނެފިއެވެ.\nސަލްމާންގެ މައްޗަށް އުފުލާފައިވާ މައްސަލައަކީ ހިމާޔަތްކޮށްފައިވާ ކަޅު ކުލައިގެ ފުއްލާތަކެއް ގަވާއިދާ ހިލާފަށް ޝިކާރަކޮށް މަރާލިކަމުގެ މައްސަލައެވެ.\nމި މައްސަލައިގައި މިދިޔައަހަރު އޭޕްރީލް މަހުގައި ވަނީ ސަލްމާން ހާން ފަސް އަހަރަށް ޖަލަށްލާން އިންޑިއާގެ ކޯޓުން އަމުރުކޮށް އޭނާ ޖަލަށް ލައިފައެވެ. ފަސް އަހަރަށް ޖަލަށްލުމުގެ އިތުރުން އިންޑިއާގެ ޖޮދްޕޫރު ކޯޓުން ވަނީ 10،000 ރުޕީސް އިން ސަލްމާން ޖޫރިމަނާ ވެސް ކޮށްފައެވެ. އެހެން ނަމަވެސް ޖަލުގައި ފަސްދުވަސް ހޭދަކުރުމަށްފަހު ކަފާލާތުގެ ދަށުން އޭނާވަނީ މިނިވަންކޮށްފައެވެ.\nސަލްމާނާއެކު މި މައްސަލާގައި ތުހުމަތުކޮށްފައިވާ މަޝްހޫރު ބޮލީވުޑްގެ ތަރިން ކަމަށްވާ ސައިފް އަލީ ހާން އާއި ނީލަމް، ތާބޫ، ސޮނާލީ ބެންޑްރީ އަދި ދުޝްޔަންތު ސިންހްގެ ކުށެއް ނެތްކަމަށްމިދިޔައަހަރު މިމައްސަލަ ބެލި ފަނޑިޔާރުންވަނީ ވަނީ ނިންމާފަ އެވެ. ސަލްމާން އާއި މި ތަރިންގެ މައްޗަށް މި ތުހުމަތުކޮށްފައި ވަނީ 1998 ވަނަ އަހަރު ސޫރަޖް ބަރްޖަތްޔާގެ ފިލްމު "ހަމް ސާތް ސާތް ހޭ" ގެ ޝޫޓިންއަށް ރާޖަސްތާނުގެ ރަށެއް ކަމަށްވާ ކަންކަނީއަށް ގޮސް އުޅުނުއިރު ޖަނަވާރު ޝިކާރަކުރަން ނިކުމެ ހިމާޔަތް ކޮށްފައިވާ ކަޅު ކުލައިގެ ފުއްލާތަކެއް ގަވާއިދާ ހިލާފަށް މަރާލި ކަމުގެ ތުހުމަތުގައެވެ.\nއިންޑިއާގެ މީޑިއާތަކުން މިއަދު ރިޕޯޓްކޮށްފައިވާ ގޮތުގައި މިދިޔައަހަރު އޭޕްރީލް ހަތްވަނަ ދުވަހު ސަލްމާން ކަފާލާތުގެ ދަށުން ދޫކޮށްފައިވީ ނަމަވެސް މިއަހަރު އޭޕްރީލް3ވަނަދުވަހަށް މައްސަލައިގެ އަޑުއެހުމުގެ ފަހު މަރުހަލާ ވަނީ ތައާވަލް ކުރެވިފައެވެ. އެހެންކަމުން މިއަދު ސަލްމާން ކޯޓަށް ހާޒިރުކޮށް މައްސަލައިގެ ހުކުމް އިއްވާނެ ކަމަށް ނޫސްތަކުގައި ރިޕޯޓްކޮށްފައި ވެއެވެ.\nމީގެ ކުރިންވެސް ސަލްމާން ގެ މިމައްސަލާގައި އޭނަގެ އެތައް ފޭނުންތަކަކާއި ބޮލީވުޑްގެ ތަރިންދިޔައީ މިހުކުމާއިމެދު ނުރުހުން ފާޅުކުރަމުންނެވެ. އެމީހުން ބުނާގޮތުގައި އިންޑިއާ އަކީ މުޅިދުނިޔޭގައި ވެސް އެންމެ ކުށްގިނަ ގައުމަށް ވީއިރު، ކުދަކުދިން މެރުމާއި، ރޭޕް އަދި މާރާމާރީ އިންތިހާ އަށް ބިޑުވެފައިވާ އިރު ޖަނަވާރެއް މަރައިގެން ސަލްމާނަށް ކުރަމުން ގެންދާ ތުހުމަތަކީ ބަލައިގަނެވޭނެ ކަމެއްނޫންކަމަށެވެ.\nސަލްމާން ހާން އަކީ މުޅިދުނިޔޭގެ އެތައްބައެއްގެ ލޯބި ލިބިފައިވާ އަދި އިންސާނިއްޔަތައްޓަކައި އެތައް ބަޔަކަށް އެހީވަމުން އަންނަ ފަންނާނެކެވެ. ސަލްމާން ހާން އިންސާނިއްޔަތައްޓަކައި މަސައްކަތް ކުރުމަށް ހުޅުވާފައިވާ އެންޖީއޯ އަށް ދީފައިވާ ނަމަކީ "ބީންހިއުމަން" އެވެ.\nވިރާޓް އާއި ކައިވެނިކުރީ އޭނަދެކެ ހަގީގީ ލޯބިވާތީ: އަނުޝްކާ\nސްރީދޭވީ މަރާލީ ކަމަށް ބުނެ އިންޑިއާގެ ފުލުހަކު ތުހުމަތު ތަކެއް ކޮށްފި\nޓްރިޝަރާ ދަތް ގެ ލޯބިވެރިޔާ މަރުވެއްޖެ\nޖާންވީގެ ސްޕޮންޖް ބޮބް އަތްދަބަހުގެ އަގު އިނގޭތަ؟\nއިމްރާން ޚާން އާއި އަވަންތިކާ ވަރިވަނީ


SunOnline: Tax Appeal Tribunal ah5beyfulhakah rehu Dheefi\nޓެކްސް އެޕީލް ޓްރަބިއުނަލަށް ފަސް ބޭފުޅަކަށް ރުހުން ދީފި\nޓެކްސް އެޕީލް ޓްރައިބިއުނަލަށް ފަސް ބޭފުޅަކަށް ރުހުން ދޭން ރައްޔިތުންގެ މަޖިލީހުން ފާސްކޮށްފި އެވެ.\nޓެކްސް އެޕީލްގެ މެމްބަރުކަމަށް ހުޅުވާލީ މިމަހު 28 ވަނަ ދުވަހު އެ އިދާރާގެ ފަސް މެމްބަރުންގެ ދައުރު ހަމަވާތީއެވެ.\nޓެކްސް އެޕީލް ޓްރަބިއުނަލަށް ކުރިމަތިލި ނުވަ މީހުންގެ ނަން ރައީސް އިބްރާޙިމް މުހައްމަދު ސޯލިހް ވަނީ މަޖިލީހަށް ފޮނުވާފައެވެ. އެ ނަންތައް ދިރާސާ ކުރުމަށްފަހު، ފަސް ބޭފުޅަކަށް ރުހުން ދޭން މަޖިލީހުގެ ޖުޑީޝަރީ ކޮމިޓީން ވަނީ ފާސްކޮށްފައެވެ.\nމަޖިލިސް މިއަދުގެ ޖަލްސާގައި އެ ފަސް ބޭފުޅުނަށްވެސް ރުހުންދޭން ފާސްކުރިއެވެ.\nޓެކްސް އެޕީލް ޓްރަބިއުނަލަށް އައްޔަން ކުރަން ރުހުން ދިން ފަރާތްްތަަށް:\n1. މުހައްމަދު މުނައްވަރު އަލީ، ވެސްޓްބީޗް / އއ.މަތިވެރި - 53 މެމްބަރުން ފެންނަ ކަމަށް\n2. ފާތިމަތު މިންޙަތު އިއްޒަތު، ގ.ގޮފި - 51 ވޯޓު ފެންނަ ކަމަށް\n3. އިސްމާޢީލް ސާޖިދު، މއ.ވިލާރޮދި\n4. ހުސައިން ޒައިދާން ޖަލީލު، މ.ފާމުދޭރިގެ\n5. އަހްމަދު އަޝްރަފް، ދަފްތަރު ނަންބަރު ރސ 7883\nޓެކްސް އެޕީލް ޓްރައިބިއުނަލް އެކުލެވިގެން ވަނީ ފަސް މެމްބަރުންގެ މައްޗަށެވެ. އޭގެ ތެރެއިން މަދުވެގެން ދެ މެމްބަރުންނަކީ ރާއްޖޭގެ ގާނޫނީ ދާއިރާގައި މަސައްކަތްކޮށް، މަދުވެގެން ތިން އަހަރުގެ ތަޖުރިބާ ލިބިފައިވާ ނުވަތަ ގާނޫނީ ދާއިރާއިން މަތީ ތައުލީމު ހާސިލްކޮށްފައިވާ މެމްބަރުން ކަމުގައިވާން ޖެހެއެވެ.


SunOnline: COLUMN: Haadha vaguthekey! Haadha hoonuvey!\nހާދަ ވަގުތެކޭ! ހާދަ ހޫނުވެއޭ!\nމުޙައްމަދު ޤާސިމް 02 Nov 2021, 12:18\nބޮޑުތަކުރުފާނު މަގު، ސްޓެލްކޯ ކައިރީގައި ހުންނަ ޕެޓްރޯލް ޝެޑު ކައިރީގައި ގިނަ އަދަދެއްގެ ވެހިކަލްތަކެއް ކިއު ހަދާފައި -- ސަން ފޮޓޯ/ޔޫސުފް ސޮފްވާން\nއެގާރަގަޑި ބައި އެހަކަންހާއިރެވެ. މެދުއުޑަށް ދަތުރު ފަށައިގެން އުޅޭ އިރުގެ އަލިފާން ދޯދިތައް މުޅި މާލެ އަންދަމުންދާ ކަހަލައެވެ. މި ފަދަ ވަގުތެއްގައި، މާލޭގެ އިރުމަތީ ފަރާތު ކާނިވާ ކައިރީގައި ހުރި ޕެޓްރޯލް ޝެޑާ ދިމާއަށް އަހަރެން މިސްރާބުޖެހީ، ލަސްކޮށްފިއްޔާ، ސައިކަލް "ތަންހަރު"ވެދާނޭހެން ހީވާތީއެވެ. މީޓަރު ދައްކަނީ ހާންތިވެފައިވާކަމުގެ އިޝާރާތެވެ. ކުރިއަށް ދެވޭވަރު ނުވާކަމުގެ ނިޝާނެވެ. އެހެންކަމުން ސައިކަލަށް ވެސް މާ ބޮޑު އެނގުމެއް ނުވާ ވަރަށް ދުއްވާފައި ގޮސް، ޝެޑާ ދިމާއަށް ނިކުމެއްޖައީމެވެ. އެއާއެކު ފެނުނު މަންޒަރަކުން ބޮލަށް އެނބުރުން އަރާގޮތްވިއެވެ.\nވިސްނާކަށް ޖާގައެއް ނެތެވެ. މަޑުކުރާކަށް ވަގުތެއް ނެތެވެ. ޝެޑް ކައިރީގައި ދަމާލައިފައި އޮތް ދިގު ފަތީގެ ފަހަތުގައި މަޑުކޮށްލައިފީމެވެ. ޕެޓްރޯލް ޝެޑްގެ ހުޅަނގުފަރާތުން ފަށާފައި އޮތް ފަތި، ޝެޑްގެ އުތުރުފަރާތުން ދެކުނަށް ލަނބާލައިގެން އައިސް، އަހަންނަށް ޖާގައެއް ލިބުނީ، އެމްޓީސީސީ ސޯމިލާ ހަމައިންނެވެ. ފަތީގައި މިނެޓެއްހައި އިރު ވީއިރު ބޮލަށް އެނބުރުން އަރާން ފަށައިފިއެވެ. ދެ އަތް ފިހިއްޖެއެވެ. ހިތަށް އެރިއެވެ. މިއަށްވުރެ ލުއި ގޮތެއް، މި ކަމުގައި ހަމަ ނެތީ ބާވައެވެ؟ ބަނޑުހައިވީމާ، ކާންޖެހޭ ފަދައިން، އިންޖީނުލީ އުޅަނދުފަހަރުގައި އުޅޭ މީހުންނަށް ޖެހޭނީ އެ އުޅަނދުފަހަރަށް ވެސް ކާންދޭންށެވެ. މި ނޫން ގޮތަކަށް މިކަން ހަމަޖެހެންވާނެއެވެ.\nޕެޓްރޯލް ފަތީގައި ލާމެހިގެން، ރަތްދަކަ އަވީގައި އިންނަތާ ފަސްވަރަކަށް މިނެޓުވެއްޖެއެވެ. ދޭތެރެއަކުން ކުރިއަށް ޖެހިލައި މިންވަރު ހަލުއިވެލި ނަމަވެސް، ފަތި ކުރިއަށް ހިރެނީ، ފިނިހަކަ މިސާލުގައެވެ. ވާގޮތް މި އެނގުނީ، ޝެޑުގެ ހަރަކާތްތަކަށް ބަލައިލުމުންނެވެ.\nޚިދުމަތް ދޭ ކުދިންގެ އަތްމަތި ތަތެއް ނޫނެވެ. އަވަސް ޚިދުމަތެއް ފޯރުކޮށްދެވޭތޯ އެ ކުދިން މަސައްކަތްކުރެއެވެ. އެ ޚިދުމަތަށް ހުރަސް އަޅަނީ، ޚިދުމަތް ހޯދާ ބައެއް ފަރާތްތަކުގެ ޢަމަލުތަކެވެ. ބައެއް މީހުން ޕެޓްރޯލް އަޅަން ގޮސް، މަޑި ހުޅުވާލަން، ނޫން ނަމަ ޓޭންކުގެ މަތި ހިއްލައިލާން، އެތައް ވަގުތެއް ހޭދަވެއެވެ. ޓޭންކަށް ޕެޓްރޯލް އެޅޭ މިންވަރު މަދުވެ، ޕެޓްރޯލް ގަންނަވައި އަޅަން އެ ޖަހައި ސަކަރާތަކަށް ވެސް އެތައް ވަގުތެކެވެ. ޕެޓްރޯލް އަޅައި ނިމުމުން ޓޭންކުގެ މަތިޖަހައި، މަޑި ލައްޕާފައި ނޫނީ ޖީބުގައި އޮންނަ ވޮލެޓްގައި އަތްޖައްސާ ވެސް ނުލައެވެ. ނޫޓު ދިއްކޮށްލާފައި، ބާކީ ފައިސާކޮޅު ލިބުނީމާ ނޫނީ، ދުރަށް ޖައްސައިލުުމުގެ ގަސްތުގައި ސައިކަލާ ދިމާއަށް ބަލައި ވެސް ނުލައެވެ. އެތައް ބަޔަކު އަވީގައި ފިހެވޭން ތިބިކަން ހަނދާން ވެސް ނެތް ކަހަލައެވެ.\nފަތީގައި އިންނަތާ ފަނަރަވަރަކަށް މިނެޓް ފަހުން އަހަންނަށް ފުރުސަތު ލިބިއްޖެއެވެ. ޕެޓްރޯލް އަޅަންފެށުމާއެކު، ވޮލެޓުން ފައިސާ ނަގައި، އަތްމަތިކޮށްލައިފީމެެވެ. ޕެޓްރޯލް އަޅައި ނިމުމާއެކު، ނޫޓް ދިއްކޮށްލުމަށްފަހު، ސައިކަލް ދުރަށް ޖައްސައިލީ، ފަހަތުގައި އިން މީހާއަށް ވަމުންދާ ހޫނު އިހުސާސްކުރެވޭތީއެވެ. ޓޭންކް މަތިޖަހައި ސައިކަލަށް އަރަމުން އެނބުރި ބަލައިލިއިރު، ފަހަތުގައި ހުރި މީހާ ހުރީ ޕެޓްރޯލް އެޅުމަށް ޓަކައި ސައިކަލް ވަރުކޮށްގެންނެވެ. ބާކީ ފައިސާކޮޅު ލިބުމާއެކު، ހިއްލާފައި ހުރި ދާތިކިތައް ފޮހެލަމުން އަހަރެން ސައިކަލް ދުއްވާލައިފީމެވެ.\nދިޔަ މަގުމަތީގައި ހިތަށް އެރިއެވެ. މިއީ މިކަން ވާނޭ ގޮތެވެ. ފިހުނަސް، ފޯވިޔަސް، މި ކަމަށް ޙައްލެއް އަންނާނީ، ޑިމާންޑާ އެއްވަރަށް ސަޕްލައި އިތުރުކުރެވިގެންނެވެ. މާލޭގައި ދުއްވާ އިންޖީނުލީ އުޅަނދުފަހަރު އިންތިހާއަށް ގިނައެވެ. ނޭޝަނަލް ބިއުރޯ އޮފް ސްޓެޓިސްޓިކްސްގެ ރިޕޯޓްތައް ދައްކާގޮތުގައި، 2018 ވަނަ އަހަރުގެ ނިޔަލަށް ރާއްޖޭގައި 108,532 އެއްގަމު އުޅަނދު ވަނީ ރަޖިސްޓްރީ ކޮށްފައެވެ. އޭގެތެރޭގައި ސައިކަލާއި ކާރާއި ޕިކަޕާއި ލޮރީއާއި ވޭނާއި ބަހާއި މިހެން ގޮސް އެތައް ނަމެއްގެ އެތައް އުޅަނދެއް ހިމެނެއެވެ. މިހާރު މި އަދަދު ހަމަ ޔަޤީނުން ވެސް އުޅޭނީ މިއަށްވުރެ މާ މަތީގައެވެ. މީގެތެރެއިން ގިނަ އުޅަނދުފަހަރު ދުއްވާނީ މާލޭގައެވެ. މި ހުރިހައި އުޅަނދަކަށް ޕެޓްރޯލް އަޅަން މާލޭގައި މި ހުންނަނީ އެންމެ ފަސް ޕެޓްރޯލް ޝެޑެވެ. އެހެންކަމުން އަހަރެމެން ކަހަލަ މީހުންގެ ތަލަ ފިހުނު ނަމަވެސް، ފަތި ދިގެއް ނޫންތާއެވެ. އިސްރާފުވާ ވަގުތު ގިނައެއް ވެސް ނޫންތާއެވެ.\nނޫނެކެވެ. ފަތި ދިގެވެ. ވަގުތު އިސްރާފުވެއެވެ. މި ކަމަށް ހެޔޮ ބަދަލެއް ގެންނާން އެބަ ޖެހެއެވެ. މާލޭގައި ހުރި ޕެޓްރޯލް ޝެޑްތަކަކީ، ހަމަ އެންމެ ފެންވަރު ރަނގަޅު މެޝިންތަކާއެކު ރައްކާތެރިކަމުގެ ފިޔަވަޅުތައް އެޅިގެން ތައްޔާރުކޮށްފައިވާ ޒަމާނީ ފެންވަރުގެ ޝެޑްތަކެކެވެ. އެހެންނަމަވެސް މުޅި މާލެ ފުރި ބާރުވެފައި މިހިރަ އުޅަނދުތަކަށް، އެންމެ ފަސް ޕެޓްރޯލް ޝެޑުން، އަވަސް ޚިދުމަތެއް ދޭނީ ކިހިނެއް ހެއްޔެވެ؟ ޚިދުމަތް ދޭ ފަރާތްތަކުން މި ކަމާމެދު ވިސްނާކަށް އަދިވެސް ނުވޭބާވައެވެ؟ މާލޭގައި ޕެޓްރޯލް ޝެޑްތައް މިހާރަށްވުރެ އިތުރުކުރާން އެބަ ޖެހެއެވެ. މެޝިންތައް ގިނަކުރާން އެބަ ޖެހެއެވެ. ރައްޔިތުންނަށް މިއަށްވުރެ ލުއި ފަސޭހައިން މި ކަން ވޭވޭނެ މަގެއް ފަހިކޮށްދޭން އެބަ ޖެހެއެވެ.


(21 ޖޫން 2020 އާ ގުޅޭ)\n"އަހަރެން ހަމައަސްލައް ވެސް މޮޔަވެއްޖެ" ހެމުންހެމުން އައިސް ކެންޒާ އެނދުގައި އޮށޯތެވެ. ލަދުރަކި ހިނިތުންވުން ވެރިވެފައިވާ ތުންފަތުގައި ކާނާއަތުގެ އިނގިލިތައް ކެންޒާ ޖައްސާލިއެވެ. އަދިވެސް އެތުންފަތުގައި ވިންދު އަވަސްވެފައިވާ ހެން ހީވިއެވެ.\n"އަހަރެމެންގެ މިފޫ ވަރަށް ބަދަލުވެއްޖެ ދޯ މާކޮށް. މާލެ ގޮސް ދެ މަސްވީ، އެންމެ ދެމަސް ތެރޭ މީހާއަށް ތިހާ ބޮޑު ބަދަލެއް އާދޭތަ؟." މާހާ ގެނެސްދިން ކޮފީ ޖޯޑުގައި ހިފަމުން މުރާދު ބުންޏެވެ.\n"މާލެއިން ކުއްޖަކު ފެނުނީ. އެހެންވެ އައިސްގެން އުޅޭ ބަދަލެކޭ ބުނީމެންނު." ބޭބެގެ ވާހަކައާ މާހާ އެއްބައިވެލިއެވެ.\n"ސިސް!... އެންމެން ކައިރީ އެހެން ކިޔަމުން ދުވާތި އިނގޭ" މިފްރާހު ބުންޏެވެ.\n"ބައްޕަ އިހަށްދުވަހު ދެއްކި ވާހަކައެއް. މާބެގެ ކަމެއްވިއްޔާ މިފޫއަށް މިހާރު ނޭނގިއެއް ނޯންނާނެ" މާހާގެ ފިރިމީހާ ޔާސިރު ވާހަކަދެއްކިއެވެ.\n"އާން، އަހަރެން ވެސް ހުރިން ބައްޕަ އެވާހަކަދެއްކިއިރު... އެއީ ތެދެއްތަ؟. މުބީން، މަނީ ލޯންޑާ ވެސް ކުރޭތަ؟." މުރާދު އެއްސެވެ.\n"މާބެގެ ވާހަކަނުދައްކަމާ. ސަނައްތައަށް އަޑުއިވިއްޖެއްޔާ ދެރަވާނެ..." މުބީންގެ އަންހެނުން ސަނާގެ ނަން މިފްރާހު ހާމަކުރީ މުބީންގެ ވާހަކަ ދައްކަން ބޭނުންނުވާތީއެވެ.\n"އަނބިމީހާއާއި ދަރީންނާ ދުރުގައި މުބީނަށް ކެތްވާކަން" މުރާދުގެ ފައިގައި އަތްއަޅުވާލައިގެން އިން ނޫރާ ބުންޏެވެ.\nމަންމައާއި ބައްޕަ ނޫން އެހެން ހުރިހާ މެންބަރުން ތިބީ ގޭގެ ސިޓިންރޫމުގައެވެ. ސޯފާތަކުގައި ކޮފީބޯން ތިބިއިރު އަލިފާން އެންދުމަށް ޚާއްޞަކުރެވިފައި ހުރިތަނުގައި ރޯކޮށްފައި ހުރި އަލިފާންގަނޑުން ތަނަށް ހޫނުކަން ވެރިވެފައި ވެއެވެ. ބާރުވެފައިވާ ވައިރޯޅިތަކާއި ބޯވެފައިވާ ދުންފިނީގެ އަސަރެއް ގޭތެރެއަކަށް ނުފޯރައެވެ. އެހެންވިޔަސް ބައެއް މެންބަރުން ސޯފާތަކުގައި ތިބީ ކުދި ރަޖާތަކުން ހަށިގަނޑުގެ ބައެއް ފޮރުވާލައިގެންނެވެ.\nމުބީންގެ ވާހަކަ ކުރިއަށް ނުދިއުމުން، ދެން ފެށީ ޢާއިލާގެ ވިޔަފާރީގެ ތެރެއަށް މިފްރާހު ގުޅޭނެ ދުވަހެއް ދުށުމަށް އެންމެން ވެސް އެދޭ ވާހަކައެކެވެ. އެވާހަކައާ ވެސް މިފްރާހު ގަޔާވާ ގޮތެއްނުވިއެވެ. އެހެންނަމަވެސް އޭނާއަށް އެ ޚިޔާލު ގޯހެއްނޫނެވެ. ޢާއިލާގެ ގާތަށް އެނބުރި އަންނަން އޭނާ ވިސްނާއިރު މުސްތަޤުބަލުގައި މަސައްކަތެއް ނުކޮށް ދިރިއުޅުމާ ކުރިމައްޗެއް ނުލެވޭނެކަން މިފްރާހަށް ވިސްނެއެވެ. އަމިއްލަ ނަފްސަށް އޭނާއަށް ހީނލެވުނީ ކެންޒާގެ މަތިން ހިތަށް އަރާފައެވެ.\n"އާވާރާ ދިރިއުޅުމެއް އޭނާއަށް ކަމަކުނުދާނެ، އަހަރެން މަސައްކަތެއް ނުކުރަންޏާ ކާއެތިކޮޅު ވެސް ނުދޭނެކަންނޭނގެ" ޚިޔާލުތަކުގައި އިން މިފްރާހަށް، ކެންޒާގެ ރުންކުރު ބަސްތައް އަންނާނޭ ގޮތް ސިފަކުރެވި ތަންކޮޅެއް ބާރަށް ހީނލެވުނީ ބޭއިޚްތިޔާރުގައެވެ. އޭނާގެ މި ޢަމަލު އެތަނުގައި ތިބި އެންމެނަށް ފާހަގަވިއެވެ.\n"ކޮންކަމަކާ ތިހެނީ؟. މުރާދުބެ ޖޯކެއް ކީހެން ހީވީތަ؟" މާހާ ބުނެލިއެވެ. މިފްރާހު ދެފަރާތަށް ބޯހޫރާލިއެވެ.\n"އަހަރެން ވެސް މަސައްކަތެއްނުކޮށް ނުހުންނާނެއެއްނު. އެކަމަކު އަދިއެއްނޫން. ދުވަސްކޮޅެއް ފަހުން. އޭރުން ފަހަރެއްގައި ފެމެލީ ބިޒްނަސްއާ ގުޅެން ވެސް ޖެހިދާނެ، ނޫނީ އަހަރެން އަމިއްލަ މަސައްކަތެއް ވެސް ފަށާފާނަން. އަދި ނޭނގެ އެއްޗެއް ބުނާކަށް. ދިރިއުޅުން މާލެއަށް ވެސް ބަދަލުކޮށްފާނަން. އެންމެންނާއެއްކޮށް މެލްބޯންގަ ވެސް އުޅެފާނަން." މިފްރާހު ބުންޏެވެ. އޭނާގެ ދިރިއުޅުން ފެށޭނީ ޒަވާޖީ ހަޔާތާ ހިސާބުންކަން މިފްރާހު ޤަބޫލުކުރެއެވެ. އަވަހަށް ކައިވެންޏެއް ކުރުމަކީ އޭނާގެ އެޖެންޑާގައި މީގެ ކުރިން ލިޔެފައި އޮތްކަމެއް ނޫނެވެ. ހުރިހާކަމަކަށްފަހު އެންމެ ފަހުން ކުރަން އޮތް ކަންތައްކަމުގައި މިފްރާހު ނިންމީ ކައިވެންޏެވެ. ނަމަވެސް އެ ޚިޔާލު ބަދަލުވިލެއް ކިހާ އަވަސްހެއްޔެވެ. ޚުދު އޭނާއަށް ވެސް މިހެންވާނޭކަން ކުރިއަކުން ނޭނގެއެވެ. އެކަމަކު މިހާރު އޭނާއަށް ކައިވެނި ވަރަށް މުހިންމުވެއްޖެއެވެ. ދިރިއުޅުމެއް ފަށަންވީ ވަގުތު ޖެހިއްޖެއެވެ. މުސްތަޤުބަލު ބައްޓަން ކުރާނޭ ގޮތާމެދު މިފްރާހަށް ވިސްނެން ފެށިއްޖެއެވެ. އެ ހުރިހާ ޚިޔާލަކާއި ވިސްނުމެއްގައި އޭނާއާއެކު ވަނީ ކެންޒާއެވެ. އެ އަންހެންކުއްޖާއަށް ދުނިޔޭގެ ހުރިހާ އުފާވެރިކަމެއް ދޭން މިފްރާހު ބޭނުމެވެ.\n"ދެން އަހަރެމެންނަށް ވެސް ދައްކަންވީނު ދޯ ތިކުއްޖަކު" މާހާ ބުނެލިއެވެ.\n"އަދި ފެންނާނެ" މިފްރާހު ކުއްލިއަކަށް ބުނެލިއެވެ. އެންމެން އެންމެނަށް ވަގުތުން ބަލާލެވުނެވެ.\n"ކޮބާ، މަ ބުނީމެންނު. ތިމީހުންނަށް ވެސް އަޑުއިވިއްޖެ ދޯ. މިފަހަރު ނުބުންޏެއްނު ނޫނެކޭ. އަޅެ ދެންމެ މަންމަ ހުރިނަމައެއްނު. ވެޑިންއަށް ރެޑީވާންވީ ދޯ." މާހާއަށް އުފަލުން ދެއަތްޖަހާލެވުނެވެ. އެއަޑުގައިވި ހިތްއަވަސްވުން މިފްރާހުގެ ތުންފަތަށް ހިނިތުންވުން ވެރިކުރުވިއެވެ. އެންމެންނަށްވުރެ ކުރީން އަބަދުވެސް އެ ދައްތަ އޭނާގެ އިޙްސާސްތައް ދެނެގަތުގައި ކުރި ހޯދާކަމީ އާކަމެއްނޫނެވެ.\n"ޔަގީން ފޮޓޯ ވެސް ހުންނާނެ." ޔާސިރުގެ ގާތުން ތެދުވަމުން މާހާ ބުންޏެވެ. އޭނާ ތެދުވިތަން ފެނި މިފްރާހު ވަގުތުން ތެދުވިއެވެ. އެ އަންނަނީ މިފްރާހުގެ ފޯނު އަތުލަންކަން އޭނާ ދެނަގަތީއެވެ. ދައްތަ އައިސް އަރައިގަނެއްޖެއްޔާ ސަލާމަތެއްނުވާނޭކަން މިފްރާހަށް އެނގެއެވެ. ދެންތިބި އެންމެން ވެސް ތިބޭނީ މާހާއާ އެއްކޮޅަށެވެ. ގޮނޑީގެ ބިއްދޮށުން އަޅައި އެތެރެއަށް މިފްރާހު ދުއްވައިގަތެވެ. މުރާދު އެއްލި އަތުގައި ވެސް އޭނާ ނުޖެހުނެވެ.\n"ފޯނު ބޭއްވުން ލަސްވާނެ. ކަނޑުވާލާނަން" މާހާ ގޮވާލީ ތަންކޮޅެއް ބާރަށެވެ. ފަސްމަހުގެ ބަނޑުގައި އަތްއަޅާލައިގެން ބާރަށް ހޭން ނޫރާ އިނެވެ.\n"މާހާ!... ބޭބީ ކަމް ވިތް މީ" ޔާސިރު ގޮވާލިއެވެ. އަނބިމީހާގެ ޅަގޮތްގަނޑު ފެނި ޔާސިރުގެ ހިތް އަވަސްވެއްޖެއެވެ.\n"ހޫމް! ހޫމް!... ކޮޓަރިއަށް ދޯ" ޔާސިރު ގޮސް މާހާގެ އުނަގަނޑުގައި ހިފާލި ގޮތް ފެނި ނޫރާ ދިމާކޮށްލިއެވެ. އަނބިމީހާގެ އަނގައިގަ މުރާދު އަތްއެޅިއެވެ.\n"ކަމެއްނުވެ ދޯ ބަނޑެއް ނުކުތީ" މާހާ ގޮވައިގެން ހިނގައިގަންނަމުން ޔާސިރު ގޮވާލިއެވެ. އެންމެންނަށް ސިއްރުނުވާ މާހާގެ ބާރު ހުނުމުގެ އަޑު ގުގުމާލިއެވެ.\n"ކެން. ޔޫ ވެއިޓް... އެންމެން ވެސް ވަރަށް ލޯބިވާނެ ކެންދެކެ. ހަމަ ޔަގީން. އެކަމަކު އަހަންނަށްވުރެ ބޮޑަކަށްނޫން." އަޑުފަށްގަނޑު ހިމޭންވެލުމުން ބިއްދޮށް ފަރާތު ދޮރުން ނުކުން މިފްރާހުގެ ހިތުގައި ވިއެވެ. އޭނާ ފަހަތް ބަލާލުމަށްފަހު ސިނގިރޭޓެއް ރޯކޮށްލިއެވެ. ހަށިފުރާލީ ނޭވާއާއެކު ދުންތައް ބޭރުކޮށްލިއެވެ.\nމޫނުމައްޗަށް ހުރަސްކޮށްލި އަތް ދުރަށް ލަމުން ކެންޒާ ރަނގަޅަށް ބަލާލިއެވެ. އޭނާގެ ލޮލަށް އަލި އެޅުނީ އިމާރާތުގެ މަތިންނެވެ. މީހަކު ހުރިހެން ހީވި ނަމަވެސް މިހާރު އެކަކުވެސް ފެންނާކަށް ނެތެވެ. އެތެރެއަށް ވަދެގެން އައިއިރު ކުޑަކުޑަ ބަގީޗާގައި ހުރި ގޮނޑިތަކުން ގޮނޑިއެއް ޔާދިން އިންތަން ފެނުނެވެ. ހެނދުނުގެ ސަލާމް އޭނާ ކުރުމުން ކެންޒާ ޖަވާބު ދިނެވެ.\n"ވަޓް ހެޕެން ޓު ޔޫ" ޔާދިންގެ މޫނު ފެނި ކެންޒާއަށް އަހާލެވުނެވެ.\n"ސަމްވަން ގޮޓް ޖެލަސް" ޔާދިން ބުނެލިއެވެ. ކެންޒާއަށް ދޭހަނުވީތީ އޭނާ ދެފަރާތަ ބޯހޫރާލާފައި ވެސް އަޅައެއްނުލިއެވެ.\n"ހޭ... ކެން..." ޔާދިން ފަސްދީ ކެންޒާ ދާން ފެށުމުން ވަގުތުން ހުއްޓުވިއެވެ.\n"ވާހަކަދައްކާލެވިދާނެތަ؟" ޔާދިން ބުނެލިއެވެ.\n"ކަމެއްނުކޮށް ވާހަކަދައްކާލަން އިންނާނީ ކިހިނެއް؟. ބަދިގެއަށް އަންނަންވީނު. އެކަމަކު އަހަރެން ކައްކަންފެށީމަ ވަސްދުވާނެ" ކެންޒާ ބުންޏެވެ.\n"އެތާ އޭނަ އެބަހުރި. އަހަރެމެން އެކަނި ވާހަކައެއް ނުދެއްކޭނެތަ؟" ޔާދިން ބުންޏެވެ. އޭނާ އިޝާރާތް އެކުރީ ލައިތަށްކަން ކެންޒާއަށް އެނގުނެވެ.\n"އެކަނި... މުހިންމު ވާހަކައެއްތަ؟" ދެޚިޔާލެއްގައި ހުރެ ކެންޒާ އަހާލިއެވެ.\n"އޭނާ ހީވަނީ ކެންއަށް ފާރަލައިގެން ހުންނަހެން. އަނެއްކާ ތިދެމީހުންގެ ގުޅުމެއް އޮތީތަ؟. އަހަންނާ ވާހަކަނުދައްކަން އޭނާ ބުނެފަ ދޯ އޮތީ" ޔާދިން ހުރީ ކެންޒާގެ މޫނުންފާޅުވާނޭ އަސަރަކަށް ބަލަބަލައެވެ.\n"ކީއްވެ ޔާދިން ތިހެން ވާހަކަދައްކަނީ. ތީ ބްރަދާސްއެއްނު... އެއްފެމެލީއެއް." ކެންޒާ ހުރީ ސުވާލު އުފެދިފައެވެ. ޔާދިންއާއި ލައިތު އެކަކުއަނެކަކު ދެކެ ރުޅިއަންނަހެން ދެމީހުން އެކުގައި ފެންނަ މީހަކަށް ހީވާނެކަން ޔަގީނެވެ.\n"ކެންއަށް އަދި ތިއުޅެނީ އޭނާގެ ގޮތް ނޭނގިގެން. ލޭގެ ގުޅުން އޮންނަ އެންމެންނަކީ ޢާއިލާއެއްނޫން. އެއީ މީހަކު ރެސްޕެކްޓް ކުރާވަރުގެ އިންސާނެއްނޫން. ހީ އިޒް އެން އެނިމަލް." ޔާދިންގެ އަޑުގައިވި ފިނިކަން ކެންޒާއަށް އިޙްސާސް ކުރެވުނެވެ.\n"ޔާދިން..." ހައިރާންކަމާއެކު ކެންޒާއަށް ބުނެލެވުނެވެ.\n"އަހަރެން ކެންއާ ވާހަކަދައްކަފާނެތީ އޭނާ ހާސްވާނެކަން އެނގޭ. އޭނާގެ ހަޤީޤަތް އެނގޭ އެއްވެސް އަންހެންކުއްޖަކު އޭނާއަށް ބަލައެއްނުލާނެ." ޔާދިން ބުންޏެވެ.\n"ކެންޒާ..." ލައިތުގެ ބާރު އަޑު އިވުނެވެ. ޔާދިންގެ ގާތުގައި ހުރެފައި ކެންޒާއަށް އެނބުރިލެވުނީ ކުއްލިއަކަށެވެ. ބިއްދޮށްފަރާތު ދޮރުމަތީ ލައިތު މަޑުކޮށްލައިގެން ހުއްޓެވެ. އެހިނދު ކެންޒާގެ އަތުގައި ޔާދިން ހިފިއެވެ.\n"އަހަރެން ބުނީމެންނު އޭނާ ބަލާނެއޭ ކެން އަހަންނާ ވާހަކަދައްކާތޯ. އޭނާ ދައްކާ ވާހަކަ ޤަބޫލުކުރާނަމަ ފަހުން ދެރަވާންޖެހޭނެ." ކަމަކަށް ސަމާލުވާން ދޭ އިންޒާރެއްގެ އަސަރު ޔާދިންގެ އަޑުގައިވިއެވެ. އޭނާ ކެންޒާގެ އަތުން ދޫކޮށްލި ގޮތަށް ލައިގެން ހުރި ޖޮގިން ޕޭންޓްސްގެ އަރިމަތި ޖީބަށް ދެއަތްކޮށްޕާލިއެވެ. އަދި ހަށިގަނޑު ސީދާކޮށްލައިގެން ހުރެ ލައިތުއާ ނަޒަރު ސީދާކޮށްލިއެވެ.\nކެންޒާ އެތެރެއަށް ވަނުމުން އިރުކޮޅަކު ހުރެފައި ލައިތު ހިނގައިގަތެވެ. އޭނާ އައިސް ބަދިގެއަށް ވަންއިރު ކެންޒާ ހުރީ ކަމެއްނުކޮށް މަޑުކޮށްލައިގެންނެވެ. ހީވީ ލައިތު އަންނަންދެން ހުރީ ހެންނެވެ.\n"ޔާދިން އެއްޗެކޭ ބުނީތަ؟" ފަރުވާތެރިކަމާއެކު ކެންޒާއަށް ބާލާލަމުން ލައިތު ވާހަކަދެއްކިއެވެ.\n"ތި ދެމީހުންގެ ދެމެދުގައި ހިނގީ ކޮންކަމެއް؟" ކެންޒާ އަހާލިއެވެ.\n"ކުންފުނީގެ ބޮޑަކަށް ރޫމާންއަސަދު، އަހަރެންގެ ނަން ހުށަހެޅީމަ އޭނާއަށް ހަޖަމްނުވީ" ލައިތު ބުނެލިއެވެ. އޭނާގެ އަނގައިން ބަސްތައް ނުނިމެނީސް ކޮނޑުގައި ކެންޒާ ބޮނޑިއެއް އެޅިއެވެ. ހައިރާންކަމާއެކު ލައިތަށް ބަލާލެވުނެވެ.\n"ބައްޕައަށް ނަމުން ކިޔާތަ؟" ކެންޒާ ބުނެލިއެވެ. ލައިތުއަށް ހީނލެވުނެވެ.\n"ޔޯ ފޭސް... ޕެންޑާ. ޔޫ ލުކް ސޯ ކިއުޓް" ކެންޒާ ލޯ އަޅާލައިގެން ބަލަން ހުރި ގޮތް ފެނި ލައިތު ބުނެލިއެވެ.\n"އެ ވާހަކަ ބަދަލުކޮށްލީނު." ލައިތުއާ ދުރަށް ހިނގައިގަންނަމުން ކެންޒާ ބުންޏެވެ.\nކަސްތޫރީ އައިސް ބަދިގެއަށް ވަނީ އެވަގުތެވެ. ހިނިތުންވެލައިގެން ހުރި ލައިތުގެ ހަރަކާތްތައް ހުއްޓި ކުއްލިއަކަށް ހިލައިގެ ބުދަކަށް އޭނާ ބަދަލުވި ކަހަލައެވެ. މާމާއޭ ގޮވާލުމާއެކު އޭނާ ގޮސް ކޮފީ މެޝިނު ކައިރީ ހުއްޓުނެވެ. އެތެރެއަށް ހުނުންގަނޑު ހިފަހައްޓާލައިގެން ކެންޒާ ހުރީ ހިނިތުންވެލައިގެންނެވެ. ކަސްތޫރީ އައިސް ކެންޒާއާ ވާހަކަދައްކަން ފެށިއެވެ. އެކަމާ ގަޔާނުވެ ކޮފީ މެޝިނު ކައިރީ ހުރެ ލައިތު ޖައްސަމުންދިޔަ ވައްތަރު ކެންޒާ ދުށްޓެވެ. އައިލެންޑް ދޮށުގައި އިށީން ކަސްތޫރީއަށް އޭނާގެ ފަހަތުގައި ހުރި ލައިތު ޖައްސާ ވައްތަރުތަކެއް ނުފެނެއެވެ. ބަދިގެއަށް ވަންނަން އައި އަސަދަށް ފިރިހެން ދަރިފުޅު ފެނުނީ އެވަގުތެވެ. ކެންޒާ ލޮލުން އަސަދު ހުރިކަން ދައްކަން މަސައްކަތް ކުރިއެވެ. ލައިތު ސިހުނީ ބައްޕަގެ ކަރުކެހިލުމުގެ އަޑި ދޮރުކައިރިން އިވިގެނެވެ. އިސްޖެހުމާއެކު އެނބުރިލި ލައިތު ވިދުވަރެއް ފަދައިން ބަދިގެއިން ނުކުމެން ދިޔަތަން ފެނި އަސަދުއަށް ނުހީ ނުހުރެވުނެވެ. އޭނާގެ ލައިތު ސަމާސާ ކުރާތީ ފުރަތަމަ ވެސް އަސަދު ދުށީ ކާފަދަރިފުޅު އިލިޔާނާއާއެވެ. އެކަމަކު ދެންމެ ފެނުނު މަންޒަރުން އޭނާއަށް ޒުވާން ދަރިފުޅުގެ ނުފެންނަ ސިފައެއް ދުށުމުގެ ނަސީބު ލިބުނު ފަދައެވެ. އަސަދުގެ ހިތަށް ތަފާތު އުފާވެރިކަމެއް ވެރިވެއްޖެއެވެ. ކުއްލިއަކަށް ހަޔާތުގެ އެންމެ އުފާވެރި ދުވަސްތައް މަތިން އަސަދު ހަނދާންވިއެވެ.\n"އެ އަންހެންކުއްޖާ އެހާ ޚާއްޞަތަ؟. އެކަމަކު... އެކަމަކު އެއީ މިގެއަށް މަސައްކަތްކުރަން އަންނަ ކުއްޖެއް. ކީއްވެ އޭނަ؟." އަސަދުގެ ނަޒަރު ހުރީ ކަސްތޫރީއާ ވާހަކަދައްކަން ހުރި ކެންޒާއަށް ހުއްޓިފައެވެ. އެ އަންހެންކުއްޖާގެ ގޮތް އެނގެން އަސަދު ޝައުގުވެރި ކުރުވީ ލައިތެވެ. އެ ދަރިފުޅުގެ ފުށުން ފެނުނު އަސަރުތަކެވެ. ކަސްތޫރީގެ ކައިރީ ހުރި ގޮނޑީގައި އަސަދު އައިސް އިށީނެވެ. ކެންޒާއަށް ގޮވާލައި ހެނދުނުގެ ސަލާމްކޮށްލިއެވެ. ވާހަކަދެއްކުމުގައި ހުންނަ ގާތްކަމާއި އިރުއިރުކޮޅުން ހީނލާއިރު އެ ހިނުތުންވުމުގައި ޚާއްޞަ ގޮތެއް ހުންނަކަން އަސަދަށް ފާހަގަވިއެވެ. އެކަމަކު އެއީ ސާދާ ވިސްނުމެއްގެ ވެރިއަކަށް ނޫނީ ކަމުދާނޭ މަންޒަރެއްނޫންކަން ވެސް އޭނާއަށް އެނގެއެވެ. ރީތިކަމުން ގޮސް ފަތްމިނިންހާ ރީތި އަންހެނުން ލައިތުއަށް ހުންނާނީ ފެނިފައިކަން އަސަދަށް އެނގެއެވެ. އެހެންވިޔަސް އޭނާގެ ދަރީންގެ ތެރެއިން ލައިތު ފާހަގަކުރެވެނީ ސަބަބެއްނެތިއެއްނޫނެވެ. އޭނާއާ އެތައް ގޮތަކުން އެ ދަރިފުޅު އެއްގޮތެވެ. ދަރީންގެ މެދުގައި ތަފާތު ނުކުރި ނަމަވެސް، އަބަދުވެސް އަސަދުގެ ހިތުން ލައިތަށް ޚާއްޞަ ޖާގައެއް ދެވިފައި ވެއެވެ.\n"ލައިތަކީ އަހަރެންގެ ދަރިއެއްކަން ޔަގީން." އަސަދު ހިނިތުންވެލިއެވެ.\nކެންޒާއާ މެދު ލައިތު ޝައުގުވެރިވާނަމަ އެ ދެމެދަށް ވަނުމުގެ ޚިޔާލެއް އަސަދުގެ ނެތެވެ. އޭނާ ބޭނުންވަނީ ކޮންމެ ދަރިއަކު ވެސް އެކުއްޖަކު ލޯބިވާ ބައިވެރިއަކު ޚިޔާރުކުރާށެވެ. އުފާވެރި ހަމަޖެހޭ ދިރިއުޅުމެއް އުޅޭށެވެ. އޭނާގެ ބައްޕަ ޤާލިބު ފަދަ މީހަކަށް ނުވާން އަސަދު ނިންމި ނިންމުގައި އަބަދަށް ހިފަހައްޓާނެއެވެ. އޭނާއަށް ނުލިބުނު މިނިވަންކަން ދަރީންނަށް އަސަދު ދޭނެއެވެ. ސަރަފީނާގެ ޢާއިލާއިން ލައިރާގެ ކައިވެންޏަށް އެދިގެން އައުމުން، ދަރިފުޅުގެ އިޒްނަ ހޯދަން އަސަދު އަވަސްވީ އެހެންވެއެވެ. އެ ދަރިފުޅުގެ ރުހުންނުވާ އެއްވެސް ކަމެއް އޭނާ ކުރަން ނޭދޭތީއެވެ.\n"ބައްޕަ ބަލީތަ މަސައްކަތެއްނުކުރަނީ؟" ކަސްތޫރީގެ ސުވާލަށް އަސަދުގެ ސަމާލުކަން ވެސް ހުއްޓުނެވެ. ކެންޒާ ކޮންމެވެސް ކަމަކާ ހާސްވިކަން އެ މޫނުން އަސަދު ދެނެގަތެވެ. ޢާއިލާގެ ވާހަކަދައްކަން ކެންޒާ ޖެހިލުންވާންވީ ކީއްވެކަމާމެދު އަސަދު ސުވާލު އުފެދުނެވެ.\n"މަންމާ. ކެންޒާ މަސައްކަތްކުރަން ފުރުޞަތު ދީފައި އަޅުގަނޑުމެން ދާންވީހެން ހީވަނީ." ކަސްތޫރީގެ އަތުގައި އަސަދުގެ އަތް ބާއްވާލިއެވެ.\n"ކެން ކަމެއް ބޭނުމިއްޔާ ބުނައްޗޭ." އަސަދުގެ އެދުމަށް ތެދުވެ ދާން ހިނގައިގަންނަމުން ކަސްތޫރީ ބުންޏެވެ. ކެންޒާ ނިކަން އަވަހަށް ބޯޖަހާލިއެވެ.\n"މަންމާ. ކެންޒާ ކުލާހަށް ދިއުމުގެ ކުރީން އަޅުގަނޑުމެންނާއެކު ނާސްތާގައި ބައިވެރިވުން ކިހިނެއްވާނެ." އަސަދުގެ ސިކުނޑީގައި ޚިޔާލެއް ރޭވިފައި ވިއެވެ.\n"އަޅުގަނޑު ސައިބޮއެގެން އަންނަނީ" ކެންޒާ އަވަސްއަވަހަށް ބުނެލިއެވެ.\n"އަސަދު އެހެންބުނީ ކެންޒާ ސައިނުބޯނެ ކަމަކަށްނޫން. ރަނގަޅަށް ކައިގެން ކިޔަވަން ދާންވާނީ. އޭރުން ރަނގަޅަށް ވިސްނޭނީ. ކެންޒާ މޮޅު މީހަކަށްވީމަ އަހަރެން ވެސް ވަރަށް އުފާވާނެ، ކަންކަމަށް ފާޑުކިޔަން ތިބޭނީ އަސަދުއާއި ކުދީން. މަންމަގެ މައްސަލައެއްނެތް" ކަސްތޫރީ ހިނިތުންވުމެއް ކެންޒާއަށް ބަދަލުކޮށްލިއެވެ.\n"އެކަމަކު އަޅުގަނޑު..." އެ ޢާއިލާ ތެރޭގައި އެއްމޭޒުދޮށަށް އަރަން ނުކެރޭނެއޭ ބުނަން ކެންޒާ ބޭނުންވިއެވެ. އެހެންނަމަވެސް އޭނާގެ އަޑު ނާހާ އަސަދު ވާހަކަދެއްކީއެވެ. ހެނދުނުގެ ނާސްތާގައި އޭނާ ބައިވެރިވާންވާނެކަން ނިންމީއެވެ. އޭނާއަށް އަސަދު އިންތިޒާރުކުރާނޭކަން ވެސް ބުނީއެވެ. އިތުރު ހައިރާންކަމެއްގައި ކެންޒާވިއެވެ.\nޚާދިމުންގެ ކޮޓަރިތައް ހުރި ފަންގިފިލާއަށް ކެންޒާއަށް އެރީ އަސަދުގެ ނިންމުމާމެދު ވިސްނަމުންނެވެ. މަޑު ހިނގުމުގައި އައިސް އޭނާއަށް ޚާއްޞަކުރެވިފައި ހުރި ކޮޓަރި ހުޅުވާލައި އެތެރެއަށް ވަދެވުމާއެކު ކެންޒާއަށް ހުއްޓެވުނެވެ. އެއްޗެކޭ ބުނަން އަނގަ ހުޅުވާލުމުގެ ކުރީން އޭނާގެ އަތުގައި ހިފައި އެތެރެއަށް ވެއްދުމާއެކު ދޮރުލައްޕައިފިއެވެ.


Mulhi Male' in karantu kendijje\nމާލެއަށް ކަރަންޓްދޭ އިންޖީނުގެ--\nމުޅި މާލެއިން ކަރަންޓު ކެނޑިއްޖެ\n21 ޖުލައި 2021 - 12:27:26\nމުޅި މާލެއިން ކަރަންޓު ކެނޑިއްޖެއެވެ.\nގްރޭޓާމާލެ ގްރިޑްގެ ދެެވަނަ ސާކިޓް އެނަޖައިޒް ކުރުމުގެ މަސައްކަތް މިއަދު ނުނިމިއްޖެކަމުގައި ވަނީ ނަމަ މާދަމާވެސް އެ މަސައްކަތް ކުރާނެކަމަށާއި މިކަމުގެ ސަބަބުން މާދަމާވެސް ކަރަންޓު ކެނޑިދާނެކަމަށް ސްޓެލްކޯގެ މީޑިޔާ އޮފިޝަލް އަހުމަދު މުހައްމަދު (އޭޑީ) ވިދާޅުވިއެވެ.\nސީއެންއެމްއަށް މައުލޫމާތު ދެއްވަމުން އަހުމަދު އިތުރަށް ވިދާޅުވީ މިހާރު މާލޭގެ 80 އިންސައްތައަށް ކަރަންޓު ފޯރުކޮށްދެވިފައިވާކަމަށާއި ބާކީ އޮތް 20 އިންސައްތައަށް ކަރަންޓު ދިނުމުގެ މަސައްކަތް މިހާރުވެސް ކުރަމުން ދާކަމަށެވެ.\nއޭނާ ވިދާޅުވި ގޮތުގައި ކަރަންޓު އިރުކޮޅުކޮޅާ ކަނޑައިގެން ނުދާނެކަމަށާއި ކަރަންޓުދާނީ ދުވާލަކު އެއްފަހަރު އެއްގަޑި އިރަށް ކަމުގައެެވެ.\nސްޓެލްކޯއިން ބުނީ ގްރޭޓާމާލެ ގްރިޑްގެ ދެެވަނަ ސާކިޓް އެނަޖައިޒް ކުރުމުގެ މަސައްކަތް ކުރަމުންދަނިކޮށް މުޅި މާލެއިން ވަނީ ކަރަންޓުކެނޑިފައިކަމަށާއި ވިހާވެސް އަވަހަކަށް ކަރަންޓު ދިނުމުގެ މަސައްކަތް ކުރަމުން ދާކަމަށެވެ.\nމީގެ އިތުރުން ސްޓެލްކޯއިން ބުނީ މުޅި މާލެއަށް ކަރަންޓު އަލުން ދިނުމަށް ގަޑިއެއްހާއިރު ހޭދަވާނެކަމަށް ބެލެވޭކަމަށެވެ.\nއެ ކުންފުނިން އިތުރަށް ބުނި ގޮތުގައި ގްރޭޓާމާލެ ގްރިޑްގެ މަސައްކަތް ކުރަމުންދާއިރު، މިއަދު ކަރަންޓު ކެނޑުމުގެ ފުރުސަތު އޮތްކަން ކުރިން ވަނީ މީޑިއާތައް މެދުވެރިކޮށް އާންމުންނަށް އެންގިފައެވެ. މީގެ އިތުރުން ސްޓެލްކޯއިން ވަނީ މިކަމުގެ ސަބަބުން ދިމާވާނެ ދަތިތަކަށް ރައްޔިތުންގެ ކިބައިން މާފަށް އެދިފައެވެ